text:
མི་དམངས་དྲ་བའི་འཕྲིན། ཀྲུང་གོ་གུང་ཁྲན་ཏང་རྒྱལ་ཡོངས་འཐུས་མི་ཚོགས་ཆེན་ཐེངས་བཅུ་དགུ་པའི་ཐོག་སྐབས་གསར་པའི་ཀྲུང་དབྱང་ཨུ་ཡོན་ལྷན་ཁང་དང་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་འདེམས་ཐོན་བྱུང་བ་དང་དེ་བཞིན་སྐབས་བཅོ་བརྒྱད་པའི་ཀྲུང་དབྱང་ཨུ་ཡོན་ལྷན་ཁང་གི་སྙན་སྒྲོན་སྐོར་གྱི་གྲོས་ཆོད་དང་། སྐབས་བཅོ་བརྒྱད་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ལས་དོན་སྙན་སྒྲོན་སྐོར་གྱི་གྲོས་ཆོད། 《ཀྲུང་གོ་གུང་ཁྲན་ཏང་གི་སྒྲིག་ཡིག་(བཟོ་བཅོས་འཆར་ཟིན)》སྐོར་གྱི་གྲོས་ཆོད་བཅས་ལ་གྲོས་འཆམ་ཡང་བྱུང་རྗེས་ཟླ་10ཚེས་24ཉིན་གྱི་སྔ་དྲོ་མི་དམངས་ཚོགས་ཁང་ཆེ་མོར་རྒྱལ་ཁའི་ངང་གྲོལ་བ་རེད།
ཚོགས་ཆེན་ཐོག་ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ཀྱིས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་མཐུན་སྒྲིལ་དམ་ཟབ་བྱས་ཏེ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་སྒྲེང་བ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ནན་ཏན་ངང་སློབ་སྦྱོང་དང་ལག་བསྟར། བློ་རྩ་བརྟན་པོས་ཡར་རྒྱས་བརྩོན་ལེན་དང་དཀའ་སྤྱད་འབད་སྒྲུབ་བཅས་བྱས་ཏེ་དེང་རབས་ཅན་འཛུགས་སྐྲུན་ལ་སྐུལ་འདེད་གཏོང་རྒྱུ་དང་། མེས་རྒྱལ་གཅིག་གྱུར་ཡོང་བ་བྱ་རྒྱུ། འཛམ་གླིང་ཞི་བདེ་སྲུང་སྐྱོང་དང་ཐུན་མོང་འཕེལ་རྒྱས་ལ་སྐུལ་འདེད་གཏོང་རྒྱུ་བཅས་ཀྱི་ལོ་རྒྱུས་ལས་འགན་ཆེན་པོ་གསུམ་ལེགས་པར་སྒྲུབ་ཆེད་དང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་གྱི་རྒྱལ་ཁ་ལེན་པ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར། མཛེས་སྡུག་ལྡན་པའི་འཚོ་བར་བཅངས་པའི་མི་དམངས་ཀྱི་རེ་འདོད་སྒྲུབ་པ་བཅས་ཀྱི་ཆེད་དུ་འབད་འཐབ་ཧུར་ཐག་བྱེད་དགོས་ཞེས་འབོད་སྐུལ་གནང་བ་རེད།
བློ་མཐུན་ཞི་ཅིན་ཕིང་གིས་ཚོགས་ཆེན་གཙོ་སྐྱོང་གནང་བ་རེད།
ཞི་ཅིན་ཕིང་དང་། ལི་ཁེ་ཆང་། ཀྲང་ཏེ་ཅང་། ཡུས་ཀྲེང་ཧྲེང་། ལིའུ་ཡུན་ཧྲན། ཝང་ཆི་ཧྲན། ཀྲང་ཀའོ་ལི། མཱ་ཁའེ། ཝང་ཧུའུ་ཉིང་སོགས་ཚོགས་ཆེན་གྱི་ཀྲུའུ་ཞི་ཚོགས་པའི་རྒྱུན་ལས་ཨུ་ཡོན་ལྷན་ཁང་གི་ཁོངས་མི་ཀྲུའུ་ཞི་སྡིངས་ཆའི་མདུན་གྲལ་དུ་བཞུགས་ཡོད་པ་རེད།
སྔ་དྲོའི་ཆུ་ཚོད་དགུ་པར་མཇུག་འགྲིལ་ཚོགས་འདུ་འགོ་ཚུགས་པ་རེད།
ཚོགས་ཆེན་ལ་ཕེབས་དགོས་པའི་འཐུས་མི་དང་ཆེད་མངགས་གདན་ཞུས་འཐུས་མི་2354ཡིན་ཞིང་། དངོས་སུ་འཐུས་མི་2336ཕེབས་ཡོད། དངོས་སུ་ཕེབས་པའི་འཐུས་མི་ཕེབས་དགོས་པའི་འཐུས་མིའི་ཕྱེད་ཀ་ཡན་བརྒལ་བས་ཚོགས་ཆེན་གྱི་འདེམས་བསྐོ་བྱ་ཐབས་ཀྱི་གཏན་འབེབས་དང་མཐུན་ཡོད་པ་རེད།
ཚོགས་འདུའི་ཐོག་དང་ཐོག་སྤྱི་ཁྱབ་འདེམས་ཤོག་ལྟ་ཞིབ་པ་2དང་འདེམས་ཤོག་ལྟ་ཞིབ་པ་36གི་མཚན་ཐོར་གྲོས་འཆམ་བྱུང་བ་རེད།
སྤྱི་ཁྱབ་འདེམས་ཤོག་ལྟ་ཞིབ་པ་དང་འདེམས་ཤོག་ལྟ་ཞིབ་པའི་ལྟ་སྐུལ་འོག་ཚོགས་འདུར་ཕེབས་པའི་འཐུས་མི་དང་ཆེད་མངགས་གདན་ཞུས་འཐུས་མིས་མིང་མ་བཀོད་པའི་འདེམས་ཤོག་འཕེན་ཐབས་ཀྱི་ཐོག་ནས་ཨུ་ཡོན་204དང་རྗེས་སྣོན་ཨུ་ཡོན་172ལས་གྲུབ་པའི་སྐབས་བཅུ་དགུ་པའི་ཀྲུང་དབྱང་ཨུ་ཡོན་ལྷན་ཁང་བདམས་པ་དང་སྐབས་བཅུ་དགུ་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ཨུ་ཡོན་133བདམས་པ་རེད།
ཆུ་ཚོད་11དང་སྐར་མ་12ཐོག་ཞི་ཅིན་ཕིང་གིས་སྐབས་བཅུ་དགུ་པའི་ཀྲུང་དབྱང་ཨུ་ཡོན་ལྷན་ཁང་དང་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་ཏང་གི་རྒྱལ་ཡོངས་འཐུས་མི་ཚོགས་ཆེན་ཐེངས་བཅུ་དགུ་པའི་ཐོག་འདེམས་ཐོན་བྱུང་བའི་ཁྱབ་བསྒྲགས་གནང་མ་ཐག་ཚོགས་ར་ཡོངས་སུ་སྤྲོ་སེམས་འཁོལ་བའི་ཐལ་མོའི་རྡེབ་སྒྲ་ཡུན་རིང་གྲགས་པ་རེད།
དེ་རྗེས་ཚོགས་ཆེན་ཐོག་སྐབས་བཅོ་བརྒྱད་པའི་ཀྲུང་དབྱང་ཨུ་ཡོན་ལྷན་ཁང་གི་སྙན་སྒྲོན་སྐོར་གྱི་གྲོས་ཆོད་ལ་གྲོས་འཆམ་བྱུང་བ་རེད། ཚོགས་ཆེན་གྱིས་བློ་མཐུན་ཞི་ཅིན་ཕིང་གིས་སྐབས་བཅོ་བརྒྱད་པའི་ཀྲུང་དབྱང་ཨུ་ཡོན་ལྷན་ཁང་གི་ཚབ་ཞུས་ཏེ་གནང་བའི་སྙན་སྒྲོན་ལ་ཆོག་མཆན་གནང་བ་རེད། གྲོས་ཆོད་ནང་བསྟན་དོན། སྙན་སྒྲོན་ནང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་གྱི་རྒྱལ་ཁ་ལེན་པའི་བརྗིད་ཆེའི་འཆར་གཞི་བཀོད་པ་དང་ཏང་དང་རྒྱལ་ཁབ་ཀྱི་བྱ་གཞག་གི་མདུན་སྐྱོད་ཀྱི་ཁ་ཕྱོགས་སྔར་བས་གསལ་སྟོན་བྱས་ཡོད། དེ་ནི་ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ཀྱི་བློ་གྲོས་ཀྱི་ཉིང་བཅུད་དང་། རང་རེའི་ཏང་གིས་རྒྱལ་ཡོངས་མི་རིགས་ཁག་གི་མི་དམངས་ལ་མཐུན་སྒྲིལ་དང་སྣེ་ཁྲིད་ཀྱིས་དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་བའི་ཆབ་སྲིད་ཀྱི་བསྒྲགས་གཏམ་དང་བྱ་སྤྱོད་ཀྱི་རྩ་འཛིན། མར་ཁེ་སི་རིང་ལུགས་ཀྱི་རྩ་འཛིན་རང་བཞིན་གྱི་ཚད་ལྡན་ཡིག་ཆ་བཅས་རེད།
ཚོགས་འདུའི་ཐོག་ངོས་འཛིན་གནང་དོན། སྙན་སྒྲོན་ནང་རྒྱས་བཤད་བྱས་པའི་ཚོགས་ཆེན་གྱི་བརྗོད་དོན་གཙོ་བོ་དེ་རང་རེའི་ཏང་གིས་མི་དམངས་ཀྱི་སྣེ་ཁྲིད་དེ་འབད་འཐབ་ཆེར་སྐྱེད་དང་གསར་འབྱེད་མདུན་སྐྱོད་བྱེད་པའི་ངོས་ནས་བརྗོད་ན་དོན་སྙིང་ཧ་ཅང་ཆེན་པོ་ལྡན་ཡོད། ཏང་ཡོངས་ཀྱིས་ཐོག་མའི་བསམ་འདུན་མ་བརྗེད་པ་དང་། འགན་འཁྲི་བློ་ལ་བརྟན་པོར་ངེས་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་སྒྲེང་བ་བཅས་བྱས་ཏེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་གྱི་རྒྱལ་ཁ་བླངས་ནས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཆེད་འབད་འཐབ་ལྷོད་མེད་བྱེད་དགོས།
ཚོགས་ཆེན་ཐོག་སྐབས་བཅོ་བརྒྱད་པའི་ཀྲུང་དབྱང་ཨུ་ཡོན་ལྷན་ཁང་གི་ལས་དོན་ལ་གདེང་འཇོག་ཆེན་པོ་གནང་ཞིང་། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་གྱི་ལོ་ལྔ་ནི་ཏང་དང་རྒྱལ་ཁབ་ཀྱི་འཕེལ་རྒྱས་བརྒྱུད་རིམ་ཁྲོད་ཧ་ཅང་སྤྱིར་བཏང་མིན་པའི་ལོ་ལྔ་ཡིན། ལོ་དེ་དག་ནང་སྒྱུར་བཅོས་སྒོ་དབྱེ་དང་སྤྱི་ཚོགས་རིང་ལུགས་དེང་རབས་ཅན་འཛུགས་སྐྲུན་ལ་ལོ་རྒྱུས་རང་བཞིན་གྱི་གྲུབ་འབྲས་ཐོབ་ཡོད། ལོ་ལྔའི་རིང་གི་གྲུབ་འབྲས་ནི་ཕྱོགས་ཡོངས་དང་གསར་གཏོད་རང་བཞིན་ལྡན་པ་ཞིག་དང་ལོ་ལྔའི་རིང་གི་འཕོ་འགྱུར་ནི་གཏིང་ཟབ་ལ་རྩ་བའི་རང་བཞིན་ལྡན་པ་ཞིག་ཡིན་ཞེས་བསྟན་པ་རེད།
ཚོགས་འདུའི་ཐོག་ནན་བཤད་གནང་དོན། ཡུན་རིང་འབད་བརྩོན་བྱས་པ་བརྒྱུད་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པ་དེ་ནི་རང་རྒྱལ་འཕེལ་རྒྱས་ཀྱི་ལོ་རྒྱུས་ཁ་ཕྱོགས་གསར་པ་ཞིག་རེད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པ་དང་། རང་རྒྱལ་སྤྱི་ཚོགས་ཀྱི་འགལ་ཟླ་གཙོ་བོ་དེ་མི་དམངས་ཀྱི་ཉིན་བཞིན་ཆེ་རུ་འགྲོ་བའི་མཛེས་སྡུག་ལྡན་པའི་འཚོ་བའི་དགོས་མཁོ་དང་དོ་མི་སྙོམས་པ་དང་འཐུས་སྒོ་མི་ཚང་བའི་འཕེལ་རྒྱས་དབར་གྱི་འགལ་བར་གྱུར་ཡོད། རང་རྒྱལ་སྤྱི་ཚོགས་ཀྱི་འགལ་ཟླ་གཙོ་བོར་འགྱུར་ལྡོག་བྱུང་བ་ནི་སྤྱི་ཡོངས་དང་འབྲེལ་བའི་ལོ་རྒྱུས་རང་བཞིན་གྱི་འགྱུར་ལྡོག་ཅིག་ཡིན་པས། ཏང་དང་རྒྱལ་ཁབ་ཀྱི་ལས་དོན་ལ་བླང་བྱ་གསར་པ་མང་པོ་བཏོན་ཡོད།
ཚོགས་འདུའི་ཐོག་ནན་བཤད་གནང་དོན། དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་གང་འདྲ་ཞིག་མཐའ་འཁྱོངས་དང་འཕེལ་རྒྱས་གཏོང་དགོས་པ་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་ཇི་ལྟར་གཏོང་དགོས་པའི་དུས་རབས་ཀྱི་ཞིབ་འཇུག་བྱ་གཞི་གལ་ཆེན་དེར་དམིགས་ནས་ལན་བསྐྱོན་ཅིང་རང་རེའི་ཏང་གིས་མིག་རྒྱང་གསར་རྐྱང་གི་ཐོག་ནས་གུང་ཁྲན་ཏང་གི་སྲིད་འཛིན་གྱི་ཆོས་ཉིད་དང་། སྤྱི་ཚོགས་རིང་ལུགས་འཛུགས་སྐྲུན་གྱི་ཆོས་ཉིད། མིའི་རིགས་ཀྱི་སྤྱི་ཚོགས་འཕེལ་རྒྱས་ཀྱི་ཆོས་ཉིད་བཅས་ལ་ངོས་འཛིན་གཏིང་ཟབ་བྱས་ཏེ་དཀའ་ཚེགས་ཆེན་པོས་རིགས་པའི་གཞུང་ལུགས་འཚོལ་ཞིབ་བྱས་པར་བརྟེན་རིགས་པའི་གཞུང་ལུགས་གསར་གཏོད་ལ་གྲུབ་འབྲས་གལ་ཆེན་ཐོབ་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་བཏོད་ཡོད། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ནི་མར་ཁེ་སི་ལེ་ཉིང་རིང་ལུགས་དང་། མའོ་ཙེ་ཏུང་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་གོང་འཕེལ་ལྟ་བ་བཅས་རྒྱུན་འཛིན་དང་འཕེལ་རྒྱས་བཏང་བ་ཞིག་དང་། མར་ཁེ་སི་རིང་ལུགས་ཀྲུང་གོ་ཅན་དུ་འགྱུར་བའི་གྲུབ་འབྲས་གསར་ཤོས་ཤིག ཏང་དང་མི་དམངས་ཀྱི་ལག་ལེན་གྱི་ཉམས་མྱོང་དང་མཉམ་སྡེབ་ཀྱི་བློ་གྲོས་ཀྱི་ཉིང་བཅུད་ཅིག ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་མ་ལག་གི་གྲུབ་ཆ་གལ་ཆེན་ཞིག ཏང་ཡོངས་དང་རྒྱལ་ཡོངས་མི་དམངས་ཀྱིས་ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་བྱ་ཆེད་འབད་འཐབ་བྱེད་པའི་བྱ་སྤྱོད་ཀྱི་ཕྱོགས་སྟོན་ཞིག་བཅས་ཡིན་པས་ངེས་པར་དུ་ཡུན་རིང་མཐའ་འཁྱོངས་བྱེད་དགོས་ལ་རྒྱུན་ཆད་མེད་པར་འཕེལ་རྒྱས་ཀྱང་གཏོང་དགོས།
ཚོགས་འདུའི་ཐོག་ནན་བཤད་གནང་དོན། ཏང་གིས་ལས་དོན་མཐའ་དག་ལ་འགོ་ཁྲིད་བྱ་རྒྱུ་མཐའ་འཁྱོངས་དང་། མི་དམངས་ལྟེ་བར་འཛིན་རྒྱུ་མཐའ་འཁྱོངས། ཕྱོགས་ཡོངས་ནས་སྒྱུར་བཅོས་ཟབ་ཏུ་གཏོང་རྒྱུ་མཐའ་འཁྱོངས། འཕེལ་རྒྱས་ཀྱི་འདུ་ཤེས་གསར་པ་མཐའ་འཁྱོངས། མི་དམངས་ཀྱི་རང་ཐག་རང་གཅོད་མཐའ་འཁྱོངས། ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་རྒྱུ་མཐའ་འཁྱོངས། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་མ་ལག་མཐའ་འཁྱོངས། འཕེལ་རྒྱས་ཁྲོད་དམངས་འཚོ་འགན་ལེན་དང་ལེགས་བཅོས་བྱ་རྒྱུ་མཐའ་འཁྱོངས། མི་དང་རང་བྱུང་ཁམས་ཞི་མཐུན་མཉམ་གནས་ཐུབ་རྒྱུ་མཐའ་འཁྱོངས། སྤྱི་ཡོངས་ཀྱི་རྒྱལ་ཁབ་ཀྱི་བདེ་འཇགས་ལྟ་བ་མཐའ་འཁྱོངས། ཏང་གིས་མི་དམངས་དམག་དཔུང་ལ་འགོ་ཁྲིད་གཙང་བཙན་བྱ་རྒྱུ་མཐའ་འཁྱོངས། “རྒྱལ་ཁབ་གཅིག་ལ་ལམ་ལུགས་གཉིས”དང་མེས་རྒྱལ་གཅིག་གྱུར་ལ་སྐུལ་འདེད་གཏོང་རྒྱུ་མཐའ་འཁྱོངས། མིའི་རིགས་ཀྱི་ལས་དབང་གཅིག་མཐུན་འདུས་གྲུབ་བསྐྲུན་པར་སྐུལ་འདེད་གཏོང་རྒྱུ་མཐའ་འཁྱོངས། ཕྱོགས་ཡོངས་ནས་ཏང་ནན་པོས་སྐྱོང་རྒྱུ་མཐའ་འཁྱོངས་བཅས་དོན་ཚན་བཅུ་བཞི་ལས་དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་རྒྱུའི་གཞི་རྩའི་མཛད་ཇུས་གྲུབ་ཡོད། ཏང་ཡོངས་ཀྱི་བློ་མཐུན་ཚོས་ངེས་པར་དུ་ཕྱོགས་ཡོངས་ནས་ཏང་གི་གཞི་རྩའི་རིགས་པའི་གཞུང་ལུགས་དང་། གཞི་རྩའི་ལམ་ཕྱོགས། གཞི་རྩའི་མཛད་ཕྱོགས་བཅས་ལག་བསྟར་བྱས་ཏེ་དེ་བས་ལེགས་པའི་སྒོ་ནས་ཏང་དང་མི་དམངས་ཀྱི་བྱ་གཞག་འཕེལ་རྒྱས་ལ་སྣེ་ཁྲིད་བྱེད་དགོས།
ཚོགས་ཆེན་ཐོག་ད་ལྟ་ནས་2020ལོ་བར་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པའི་དུས་མཚམས་ཤིས་ཡིན་ཞེས་བཏོན་ཡོད། ཚོགས་ཆེན་ཐོག་ཚོགས་ཆེན་བཅུ་དགུ་པ་ནས་ཚོགས་ཆེན་ཉི་ཤུ་པའི་བར་ནི“ལོ་བརྒྱ་གཉིས”ཀྱི་འབད་འཐབ་དམིགས་ཚད་ཀྱི་ལོ་རྒྱུས་སྦྲེལ་མཐུད་ཀྱི་དུས་མཚམས་ཤིག་ཡིན་པའི་ངོས་འཛིན་བྱས་ཡོད། ང་ཚོས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པ་དང་ལོ་བརྒྱ་དང་པོའི་འབད་འཐབ་དམིགས་ཚད་མངོན་འགྱུར་བྱེད་དགོས་ལ། དུས་བསྟུན་མདུན་སྐྱོད་ཀྱིས་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་བསྐྲུན་པའི་རྒྱང་སྐྱོད་ལམ་བུ་གསར་པ་བཏོད་དེ་ལོ་བརྒྱ་གཉིས་པའི་འབད་འཐབ་དམིགས་ཚད་ཀྱི་ཕྱོགས་སུ་སྐྱོད་དགོས། རྒྱལ་སྤྱི་རྒྱལ་ནང་གི་དུས་བབ་དང་རང་རྒྱལ་གྱི་འཕེལ་རྒྱས་ཆ་རྐྱེན་ལ་ཕྱོགས་བསྡུས་དབྱེ་ཞིབ་བྱས་པ་བརྒྱུད། 2020ལོ་ནས་དུས་རབས་འདིའི་དུས་དཀྱིལ་བར་དུས་མཚམས་གཉིས་སུ་ཕྱེ་ནས་བཀོད་སྒྲིག་བྱེད་ཆོག་པ་ནི། དུས་མཚམས་དང་པོ་ནི། 2020ལོ་ནས་2035ལོ་བར་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྨང་གཞིའི་ཐོག་སླར་ཡང་འབད་འཐབ་ལོ་བཅོ་ལྔ་བྱས་ནས་རྩ་བའི་ཆ་ནས་སྤྱི་ཚོགས་རིང་ལུགས་དེང་རབས་ཅན་མངོན་འགྱུར་བྱེད་དགོས་པ་དང་། དུས་མཚམས་གཉིས་པ་ནི། 2035ལོ་ནས་དུས་རབས་འདིའི་དུས་དཀྱིལ་བར་གཞི་རྩའི་ཆར་དེང་རབས་ཅན་མངོན་འགྱུར་བྱེད་པའི་རྨང་གཞིའི་ཐོག་སླར་ཡང་འབད་འཐབ་ལོ་བཅོ་ལྔ་བྱས་ཏེ་རང་རྒྱལ་འདི་ཉིད་འབྱོར་ཕྱུག་དང་། དམངས་གཙོ། ཤེས་དཔལ། ཞི་མཐུན། མཛེས་སྡུག་བཅས་ཀྱི་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་སྟོབས་ཆེན་ཞིག་སྐྲུན་དགོས།
ཚོགས་ཆེན་སྐབས་བཅོ་བརྒྱད་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ལས་དོན་སྙན་སྒྲོན་སྐོར་གྱི་གྲོས་ཆོད་ལ་གྲོས་འཆམ་བྱུང་བ་དང་། ཚོགས་ཆེན་ཐོག་སྐབས་བཅོ་བརྒྱད་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ལས་དོན་ལ་གདེང་འཇོག་གང་ལེགས་གནང་བ་རེད།
ཚོགས་ཆེན་གྱིས་ངོས་འཛིན་གནང་དོན། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ནི་མར་ཁེ་སི་ལེ་ཉིང་རིང་ལུགས་དང་། མའོ་ཙེ་ཏུང་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་གོང་འཕེལ་ལྟ་བ་བཅས་རྒྱུན་འཛིན་དང་འཕེལ་རྒྱས་བཏང་བ་ཞིག་དང་། མར་ཁེ་སི་རིང་ལུགས་ཀྲུང་གོ་ཅན་དུ་གྱུར་པའི་གྲུབ་འབྲས་གསར་ཤོས་ཤིག ཏང་དང་མི་དམངས་ཀྱི་ལག་ལེན་ཉམས་མྱོང་དང་མཉམ་སྡེབ་བློ་གྲོས་ཀྱི་ཉིང་བཅུད་ཅིག ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་མ་ལག་གི་གྲུབ་ཆ་གལ་ཆེན་ཞིག ཏང་ཡོངས་དང་རྒྱལ་ཡོངས་མི་དམངས་ཀྱིས་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་ཆེད་འབད་འཐབ་བྱེད་པའི་བྱ་སྤྱོད་ཀྱི་ཕྱོགས་སྟོན་ཞིག་བཅས་ཡིན་པས། ང་ཚོས་ངེས་པར་དུ་ཡུན་རིང་མཐའ་འཁྱོངས་དང་རྒྱུན་མཐུད་འཕེལ་རྒྱས་གཏོང་དགོས། ཚོགས་ཆེན་ཐོག ཏང་གི་སྒྲིག་ཡིག་ནང་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མར་ཁེ་སི་ལེ་ཉིང་རིང་ལུགས་དང་། མའོ་ཙེ་ཏུང་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་གོང་འཕེལ་ལྟ་བ་བཅས་དང་མཉམ་དུ་ཏང་གི་བྱ་སྤྱོད་ཀྱི་ཕྱོགས་སྟོན་དུ་གཏན་འཁེལ་བྱ་རྒྱུར་མགྲིན་གཅིག་ཏུ་མོས་མཐུན་བྱུང་བ་དང་། ཚོགས་ཆེན་ཐོག ཏང་ཡོངས་ཀྱིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པར་བརྟེན་ནས་བསམ་བློ་དང་བྱ་སྤྱོད་གཅིག་གྱུར་གྱིས་སློབ་སྦྱོང་དང་ལག་བསྟར་བྱེད་པའི་རང་རྟོགས་རང་བཞིན་དང་འགྱུར་མེད་རང་བཞིན་ཆེ་རུ་བཏང་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་སྤྱི་ཚོགས་རིང་ལུགས་དེང་རབས་ཅན་འཛུགས་སྐྲུན་བྱེད་པའི་བརྒྱུད་རིམ་ཧྲིལ་པོར་ཁྱབ་པར་བྱེད་དགོས་པ་མ་ཟད། ད་དུང་ཏང་འཛུགས་སྐྱོང་གི་ཕྱོགས་གང་ཅིའི་ཐད་ནས་ཀྱང་མངོན་པར་བྱེད་དགོས་པའི་བླང་བྱ་བཏོན་ཡོད།
ཚོགས་ཆེན་གྱིས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིག་གནས་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་འགྲོ་ལམ་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་ཀྱི་མ་ལག ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ལམ་ལུགས་བཅས་དང་མཉམ་དུ་ཏང་གི་སྒྲིག་ཡིག་ནང་དུ་འགོད་རྒྱུར་མོས་མཐུན་བྱུང་བ་དང་། དེ་ནི་ཏང་ཡོངས་ཀྱིས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ངོས་འཛིན་གཏིང་ཟབ་ཏུ་གཏོང་རྒྱུ་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ནང་དོན་ཕྱོགས་ཡོངས་ནས་ཁོང་དུ་ཆུད་རྒྱུར་ཕན་པ་ཡོད་པ་ཞིག་རེད། ཚོགས་ཆེན་ཐོག་ནན་བཤད་གནང་དོན། ཏང་ཡོངས་ཀྱི་བློ་མཐུན་ཚོས་ཏང་གིས་ཡུན་རིང་དཀའ་སྤྱད་འབད་བརྩོན་བྱས་ནས་བཏོད་པའི་འགྲོ་ལམ་དང་། རིགས་པའི་གཞུང་ལུགས། ལམ་ལུགས། རིག་གནས་བཅས་་ལ་སྔར་བས་གཅེས་སྤྲས་བྱས་ནས་ཡུན་རིང་མཐའ་འཁྱོངས་དང་རྒྱུན་མཐུད་འཕེལ་རྒྱས་གཏོང་དགོས་པ་མ་ཟད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་ནས་འགྲོ་ལམ་གྱི་གདེང་ཚོད་དང་། རིགས་པའི་གཞུང་ལུགས་ཀྱི་གདེང་ཚོད། ལམ་ལུགས་ཀྱི་གདེང་ཚོད། རིག་གནས་ཀྱི་གདེང་ཚོད་བཅས་བརྟན་དུ་བཏང་ཐོག་ཏང་གི་གཞི་རྩའི་རིགས་པའི་གཞུང་ལུགས་དང་། གཞི་རྩའི་ལམ་ཕྱོགས། གཞི་རྩའི་མཛད་ཇུས་བཅས་ལག་བསྟར་བྱེད་དགོས།
ཚོགས་ཆེན་ཐོག་ངོས་འཛིན་གནང་དོན། ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བར་བྱེད་པ་ནི་དེང་རབས་ཚུན་གྱི་ཀྲུང་ཧྭ་མི་རིགས་ཀྱི་ཕུགས་འདུན་རླབས་པོ་ཆེ་དང་། རང་རེའི་ཏང་གིས་མི་དམངས་དང་ལོ་རྒྱུས་ལ་ཁས་བླངས་པའི་བརྗིད་ཆེའི་དམ་བཅའ་རེད། ཚོགས་ཆེན་ཐོག ཏང་གི་སྒྲིག་ཡིག་ནང་དུ“ལོ་བརྒྱ་གཉིས”ཀྱི་འབད་འཐབ་དམིགས་ཚད་དང་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་རྒྱུའི་ཀྲུང་གོའི་ཕུགས་འདུན་མངོན་འགྱུར་བྱེད་པའི་བརྗིད་ཆེའི་དམིགས་ཚད་ཁ་གསལ་འགོད་རྒྱུར་མོས་མཐུན་བྱུང་ཡོད་པ་རེད།
ཚོགས་ཆེན་ཐོག་ངོས་འཛིན་གནང་དོན། ཏང་གི་ཚོགས་ཆེན་བཅུ་དགུ་པའི་ཐོག་གནང་བའི་རང་རྒྱལ་སྤྱི་ཚོགས་ཀྱི་འགལ་ཟླ་གཙོ་བོ་དེ་མི་དམངས་ཀྱི་ཉིན་བཞིན་ཆེ་རུ་འགྲོ་བའི་མཛེས་སྡུག་ལྡན་པའི་འཚོ་བའི་དགོས་མཁོ་དང་དོ་མི་སྙོམས་པ་དང་འཐུས་སྒོ་མི་ཚང་བའི་འཕེལ་རྒྱས་དབར་གྱི་འགལ་བར་གྱུར་པའི་ཆབ་སྲིད་ཀྱི་ཆོད་གཏམ་གལ་ཆེན་ལས། རང་རྒྱལ་སྤྱི་ཚོགས་འཕེལ་རྒྱས་ཀྱི་དངོས་ཡོད་གནས་ཚུལ་མཚོན་ཡོད་པས། དེ་ནི་ཏང་དང་རྒྱལ་ཁབ་ཀྱི་མཛད་ཕྱོགས་སྲིད་ཇུས་གལ་ཆེན་དང་ཕུགས་ཕན་འཐབ་ཇུས་བཟོ་བའི་གཞི་འཛིན་ས་གལ་ཆེན་ཞིག་རེད། ཏང་གི་སྒྲིག་ཡིག་ལ་ཡང་འདི་གཞིར་བཟུང་ནས་བཟོ་བཅོས་འོས་འཚམ་བརྒྱབ་ཡོད།
ཚོགས་ཆེན་གྱི་གྲོས་རིམ་ཁག་ལེགས་གྲུབ་བྱུང་རྗེས་སྤྲོ་སེམས་འཁོལ་བའི་ཐལ་མོའི་རྡེབ་སྒྲའི་ཁྲོད་ཞི་ཅིན་ཕིང་གིས་གསུང་བཤད་གལ་ཆེན་གནང་ཞིང་། ཁོང་གིས་འཐུས་མི་ཡོངས་ཀྱི་ཐུན་མོང་འབད་བརྩོན་འོག་ད་ཐེངས་ཀྱི་ཚོགས་ཆེན་འདི་ཐོག་མའི་བསམ་འདུན་མ་བརྗེད་པ་དང་། འགན་འཁྲི་བློ་ལ་བརྟན་པོར་ངེས་པ། དར་ཆ་མཐོན་པོར་སྒྲེང་བ། མཐུན་སྒྲིལ་མདུན་སྐྱོད་བྱེད་པ་བཅས་ཀྱི་ཚོགས་ཆེན་ཞིག་ཏུ་འཚོགས་ཡོད། ཚོགས་ཆེན་ཐོག་གྲོས་འཆམ་བྱུང་བའི་སྐབས་བཅོ་བརྒྱད་པའི་ཀྲུང་དབྱང་ཨུ་ཡོན་ལྷན་ཁང་གི་སྙན་སྒྲོན་ནང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་ནས་མར་ཁེ་སི་ལེ་ཉིང་རིང་ལུགས་དང་། མའོ་ཙེ་ཏུང་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་གོང་འཕེལ་ལྟ་བ། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་བཅས་མཛུབ་ཁྲིད་དུ་བྱས་ཏེ་རྒྱལ་སྤྱི་རྒྱལ་ནང་གི་དུས་བབ་ཀྱི་འཕེལ་རྒྱས་དང་འཕོ་འགྱུར་ལ་དབྱེ་ཞིབ་བྱས་པ་དང་། འདས་ཟིན་པའི་ལོ་ལྔའི་ལས་དོན་དང་ལོ་རྒྱུས་རང་བཞིན་གྱི་འཕོ་འགྱུར་ལ་ཕྱིར་དྲན་དང་ཕྱོགས་སྡོམ་བྱས་པ། དུས་རབས་གསར་པའི་ཀྲུང་གོ་གུང་ཁྲན་ཏང་གི་ལོ་རྒྱུས་ཀྱི་འགན་འཁྲི་རྒྱས་བཤད་གཏིང་ཟབ་བྱས་པ། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་གཞི་རྩའི་ཐབས་ཇུས་བཏོན་པ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པའི་གཏན་འཁེལ་བཅས་བྱས་ཏེ། སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་ཕྱོགས་ཡོངས་ནས་སྐྲུན་པའི་རྒྱང་སྐྱོད་ལམ་བུའི་དམིགས་ཚད་བཏོད་པ་དང་། དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་བྱ་གཞག་དང་ཏང་འཛུགས་སྐྱོང་གི་རླབས་ཆེན་འདུ་འགོད་ལ་སྐུལ་འདེད་གཏོང་བའི་ཐད་ཕྱོགས་ཡོངས་ནས་བཀོད་སྒྲིག་བྱས་པ། ཏང་དང་རྒྱལ་ཁབ་ཀྱི་བྱ་གཞག་གི་མདུན་སྐྱོད་ཁ་ཕྱོགས་སྔར་བས་གསལ་སྟོན་བྱས་ཡོད། ཚོགས་འདུའི་ཐོག་གྲོས་འཆམ་བྱུང་བའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ལས་དོན་སྙན་སྒྲོན་ནང་སྐབས་བཅོ་བརྒྱད་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ལས་དོན་ལ་ཕྱོགས་སྡོམ་བྱས་ནས་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་རིམ་ཁག་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གིས་ཏང་གི་སྒྲིག་ཡིག་གིས་དཀྲིས་པའི་འགན་འཁྲི་ལྷག་བསམ་རྣམ་དག་ངང་སྒྲུབ་པ་དང་། ཏང་སྲོལ་སྲིད་གཙང་འཛུགས་སྐྱོང་དང་རུལ་རྒོལ་འཐབ་རྩོད་གཏིང་ཟབ་བྱེད་པ། སྙིང་རུས་ལྷོད་མེད་ཀྱིས་ཀྲུང་དབྱང་གི་གཏན་འབེབས་དོན་ཚན་བརྒྱད་ཀྱི་དགོངས་དོན་དོན་འཁྱོལ་བྱེད་པ། ཆབ་སྲིད་ཀྱི་སྒྲིག་ཁྲིམས་དང་ཆབ་སྲིད་ཀྱི་སྒྲིག་ལམ་ནན་དུ་གཏོང་བ། རིམ་ཁག་ཏང་རྩ་འཛུགས་ཀྱིས་ཏང་ལ་དོ་དམ་དང་ཏང་སྐྱོང་བའི་ཆབ་སྲིད་ཀྱི་འགན་འཁྲི་དོན་འཁྱོལ་བྱ་རྒྱུར་སྐུལ་འདེད་གཏོང་བ། སྐོར་གཟིགས་ཀྱི་རལ་གྲི་རྣོན་པོའི་ནུས་པ་འདོན་སྤེལ་བྱེད་པ། སྒྲིག་ཁྲིམས་སྔོན་ལ་ཡག་པོ་སྲུང་བ། རུལ་སུངས་མཆེད་ཚུལ་བཀག་འགོག་མཐའ་གཅིག་ཏུ་བྱེད་པ། ཏང་ནང་ཁུལ་གྱི་ཆབ་སྲིད་ཁོར་ཡུག་དྭངས་གཙང་ཡོང་བར་བཅས་བྱས་ནས་རུལ་རྒོལ་འཐབ་རྩོད་ཀྱི་རྣམ་གནོན་རང་བཞིན་གྱི་རྣམ་པ་ཆགས་རྒྱུར་སྐུལ་འདེད་དང་སྲ་བརྟན་གོང་འཕེལ་བཏང་བར་ཁས་ལེན་གང་ལེགས་གནང་ཡོད། ཚོགས་འདུའི་ཐོག་གྲོས་འཆམ་བྱུང་བའི་ཏང་གི་སྒྲིག་ཡིག་བཟོ་བཅོས་འཆར་ཟིན་ལས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་གྱི་རིགས་པའི་གཞུང་ལུགས་གསར་གཏོད་དང་། ལག་ལེན་གསར་གཏོད། ལམ་ལུགས་གསར་གཏོད་བཅས་ཀྱི་ཐད་ཐོབ་པའི་གྲུབ་འབྲས་མཚོན་པ་དང་། ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་གཏན་འཁེལ་བྱས་པའི་རིགས་པའི་གཞུང་ལུགས་ཀྱི་ལྟ་བ་གལ་ཆེན་དང་འཐབ་ཇུས་དགོངས་པ་གལ་ཆེན་མཚོན་པ། ལོ་འདི་དག་རིང་ཏང་འཛུགས་སྐྱོང་གི་གྲུབ་འབྲས་ཐོབ་པའི་ཉམས་མྱོང་མཚོན་ཡོད་ལ་ཏང་གིས་ཁྱོན་ཡོངས་ལ་འགོ་ཁྲིད་བྱ་རྒྱུར་ཤུགས་སྣོན་རྒྱག་རྒྱུ་དང་ཕྱོགས་ཡོངས་ནས་ཏང་ནན་པོས་སྐྱོང་རྒྱུར་སྐུལ་འདེད་གཏོང་བའི་ཐད་བླང་བྱ་ཁ་གསལ་ཡང་བཏོན་ཡོད། ཚོགས་ཆེན་ཐོག་སྐབས་གསར་པའི་ཀྲུང་དབྱང་ཨུ་ཡོན་ལྷན་ཁང་འདེམས་ཐོན་བྱུང་ནས་རྙིང་ཚབ་གསར་མཐུད་ཐུབ་པ་དང་། ཚོགས་ཆེན་ཐོག་ད་དུང་སྐབས་གསར་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་ཡང་འདེམས་ཐོན་བྱུང་ཡོད། ད་ཐེངས་ཀྱི་ཚོགས་ཆེན་ཐོག་བྱས་པའི་ཐབས་ཇུས་བཀོད་སྒྲིག་ཁག་དང་ཐོབ་པའི་གྲུབ་འབྲས་ཁག་གིས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་། ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་འཛུགས་སྐྲུན་བྱེད་པའི་རྒྱང་སྐྱོད་ཀྱི་ལམ་བུ་གསར་པ་གཏོད་པ། ཕྱོགས་ཡོངས་ནས་ཏང་ནན་པོས་སྐྱོང་རྒྱུར་སྐུལ་འདེད་གཏོང་བ། ཏང་འཛུགས་སྐྱོང་གི་རླབས་ཆེན་འདུ་འགོད་གསར་པར་སྐུལ་འདེད་གཏོང་བ། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་རྒྱལ་ཁ་ལེན་པ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་འགྲུབ་པ་བཅས་ཀྱི་ཐད་ཧ་ཅང་གལ་འགངས་ཆེ་བའི་མཛུབ་ཁྲིད་དང་འགན་ལེན་གྱི་ནུས་པ་ལྡན་ངེས་ཡིན་པར་ང་ཚོར་ཡིད་ཆེས་ཡོད།
རྔམ་བརྗིད་ལྡན་པའི་《རྒྱལ་སྤྱིའི་གླུ་དབྱངས་》ཀྱི་སྒྲའི་ཁྲོད་དུ་ཚོགས་ཆེན་བདེ་བླག་ངང་མཇུག་འགྲིལ་བ་རེད།


c: text/html

text:
—《མོའུ་ཞེའུ་ལགས། བདེ་བར་བཞུད་ཅིག》བཀླགས་རྗེས།
དེབ་ཀྱི་ཁ་བསུམས་ཀྱང་། བཀླགས་རྗེས་ཀྱི་བག་ཆགས་རྫས་དུད་མ་འཁྲིགས་ཤིང་རྒྱལ་ཕམ་མི་གསལ་བའི་གཡུལ་འགྱེད་ཅིག་གིས་བསྐྱེད་པའི་ཟུག་རྔུ་བཞིན་ཡིད་ངོས་ནས་ཡལ་ཐབས་མི་འདུག
གཞིས་ཀའི་བདག་པོས་བྲན་གཡོག་གི་ཆུང་མ་བདག་གིར་བཟུང་བ་ནས་ཉོན་མོངས་ཀྱི་མེ་ཕུང་གང་དགར་འབར་བར་བྱས་པ་སྟེ། དེ་ལ་སྐྱེས་པའི་བུ་མོ་རང་གི་ཤ་ལས་ཆད་པ་ཡིན་ན་ཡང་། ལོག་པར་གཡེམ་ཞིང་ལོག་གཡེམ་སྤྱད་པའི་མཐུས་ལན་ཆགས་ཀྱི་ས་བོན་ཞིག་འདེབས་མགོ་བརྩམས། ཕྱིས་སུ་གཞིས་ཀའི་བདག་པོ་ལོ་ཟླའི་ཆར་རླུང་ཁྲོད་སྡོང་རྒན་གོག་པོ་བཞིན་འགྱེལ་མོད། དེའི་ཚ་བོ་དང་ཡང་ཚ་རྣམས་སྡོང་པོའི་ཡལ་ག་བཞིན་ཕྱོགས་དང་ཕྱོགས་སུ་རྒྱས། ཡིན་ཡང་ལོག་གཡེམ་གྱི་རྣམ་པར་སྨིན་པའི་འབྲས་བུ་ལ། མཐའ་མར་ཡང་ཚ་དང་ཡང་ཚ་གཉེན་སྡེབ་པའི་འཇིག་རྟེན་གྱི་ལུགས་དང་ལྡོག་པའི་སྨྱོ་གར་དེ་མཐོང་བའི་མོད་ལ། 《ལོ་བརྒྱའི་ཁེར་རྐྱང》ནང་གི་ཆེས་མཐའ་མའི་ཁྱིམ་འཛིན་ལ་སྔོན་མའི་ལོག་གཡེམ་ལས་ཕག་གི་མཇུག་མ་སྐྱེས་ཤིང་། དེ་ནི་མི་རིང་གྲོག་མའི་ཟས་སུ་གྱུར་ལ། ས་འགུལ་ཞིང་རླུང་གཡོ་བའི་རྡུལ་འཚུབ་ཁྲོད་ཁྱིམ་རྒྱུད་ཅིག་འཇིག་པའི་ཚུལ་དབང་མེད་དུ་དྲན་འོང་། ཀློག་པའི་མི་ཕངས་པ་ཤོར་ཞིང་འཇིགས་པ་ཞིག་མུན་པ་བཞིན་ལུས་སེམས་སུ་འཐིབས་འོང་ལ། འཇིག་རྟེན་གྱི་དར་རྒུད་དང་། ཆག་འཇིག ད་དུང་དུས་འགྱུར་གྱི་ཤེད་ཤུགས་སོགས་ལ་བློ་ནི་ཡང་ཡང་འཁོར་བར་བྱས།
དེ་བས་ཀྱང་ཚེ་སྲོག་གིས་བརྟས་པའི་མི་སྣ་དེ་ཚོ་དྲན་པས་མ་བརྗེད་པར་ལུས་ངག་དང་སེམས་འགྱུ་བཅས་སྔར་བཞིན་གསོན་པོར་འགུལ་ཞིང་གྲག་གིན་འདུག གླེན་པ་ནག་ལྟིག་གིས་ཆུང་མ་དུར་དུ་སྦས་སྐབས་ད་དུང་འཇིག་རྟེན་འདི་ན་ཡོད་ཡོད་སྙམ་སྟེ། དུར་ལས་སུས་ཀྱང་མ་ཁོགས་པར་ཁྱིམ་དུ་སྨྱོ་རྒྱུག་བྱས། འདས་པོ་འཇིག་རྟེན་དུ་གསོན་པའི་འཕྲུལ་སྣང་གིས་གོམ་པ་མདུན་དུ་བཏུད་ལ། ལག་ཕར་ལ་བསྲིངས་པའི་འཁྱུད་འདོད་དེ་རིག་པ་རྟུལ་ཡང་ཤ་ཁྲག་རུས་རྒྱས་ཀྱི་མི་གསོན་པོ་ཞིག་གི་རྟགས་ཡིན་ལ། ཐོག་ཏུ་རུབ་པའི་བཙོན་གྲོགས་རྣམས་ཧ་ཧའི་བཞད་གད་སྒྲོག་བཞིན་རེ་རེ་སྦར་འཛིན་གྱིས་ཕར་གཡུག་ཚུར་གཡུག་བྱེད་ཚུལ་དེས་བོད་ཡུལ་རྫ་སྐེད་ཀྱི་འབྲོག་དང་རྫ་འདབས་ཀྱི་རོང་གི་སྡེ་བའི་ཁོ་ལག་དར་ཞིང་ཤེ་མོང་ཆེ་བའི་དར་མ་དག་མིག་ལམ་དུ་འཆར་དུ་འཇུག ལྷག་ཏུ་མི་རྒྱུད་ཐ་དད་ཡིན་ཡང་བྲང་གི་ནུ་མ་གཞན་གྱི་ཕྲུ་གུར་འཇོ་བར་བརྩེ་བ་ཆེ་བའི་གཡོག་མོ་དེ་དང་། ལུས་ལ་གྱོན་པ་རྙིང་ཟད་ཅིག་དང་། ལག་གི་ཉི་གདུགས་དང་ཁུག་མ་ཡང་དེ་བཞིན་མདོག་ཡལ་དུ་སྣང་མོད། ཉམས་ཚུགས་མི་འཆོར་བའི་སྐྲ་ལོ་དཀར་བའི་མི་རྒྱུད་ནག་པོའི་བགྲེས་མོ་དེ་ཚོས་འུ་ཅག་ཁ་བའི་ལྗོངས་ཀྱི་མཐའ་བཞི་རྣང་ཞིང་གིས་བསྐོར་བའི་སྡེ་བའི་རུ་བར་དང་མ་ཎི་མཁར་སྒོ་ན་ཁ་མུར་མུར་དང་གཉེར་རིས་ཤིག་ཤིག་གི་བྱམས་བརྩེའི་བཞིན་མདངས་རྣམས་དྲན་འོང་བར་བྱས། དེ་ནི་གླིང་གིས་མ་ཆོད་ལ། རིགས་རྒྱུད་དང་དད་མོས་ཀྱིས་རིས་སུ་མ་བོར་བའི་མི་ཡུལ་གཅིག་མཐུན་གྱི་བརྩེ་བ་དྭངས་མོ་རྩོམ་པ་པོའི་སྨྱུག་ཁ་ནས་ལུད་པ་ཡིན་ཕྱིར། ཡི་གེའི་སོ་ནམ་མཁན་དེའི་བདེན་སྣང་ཡིད་ལ་འགུགས་པའི་སྒྱུ་རྩལ་གྱི་ཞུན་མ་ལ་དད་གུས་སྐྱེས་ཤིང་སྨོན་པ་ཡང་ཡང་ཤོར་རོ། །
མེ་འཁོར་གྱིས་གདོད་མའི་ནགས་ཚལ་གྱི་ཁོང་གསེང་གཤགས་པ་ནི། རྔོན་པའི་ལས་ཀ་མཇུག་བསྡུ་བའི་བརྡ་སྟོན་པ་ཡིན་ལ། གློ་བུར་ལྷགས་པའི་འཕྲུལ་འཁོར་གཏོས་ཆེན་པོ་དེ་ལ་འདྲོགས་པའི་དོམ་ཕྲུག་གཅིག་སྡོང་མགོར་འཛེགས་ཤིང་། མེ་འཁོར་ཕར་ཚུར་ལན་མང་བསྐྱོད་ཀྱང་། དེའི་རིང་ལ་འབབ་མ་ཕོད་པར་སྔར་བཞིན་སྡོང་པོར་འབྱར་བའི་ངང་ཚུལ་དེ་རི་ལུང་གང་ཞིག་ནས་དེ་སྔ་དེ་འདྲ་ཞིག་དངོས་སུ་མཐོང་མྱངས་པ་ལྟར་སྙིང་ནས་བརྩེ་རྒྱུ་ཞིག་འབྱུང་། ནགས་ཚལ་གྱི་དབེན་འཇགས་ནི་སྡེར་ཐོགས་དང་རྨིག་ཐོགས་ཚོའི་ཉམས་དགའི་བསྟི་གནས་ཡིན་མོད། མིའི་རིགས་ཀྱི་བརྐམ་སྲེད་ལ་ཚན་རྩལ་གྱིས་དཔུང་རོགས་བྱས་པས། རི་དྭགས་རྣམས་ཕྱོགས་ཕྱོགས་སུ་བྱེར་ཚེ། ང་ཚོར་གསབ་ཏུ་མེད་པའི་གྱོང་ཆེན་པོ་ཞིག་རེག་ལྟའི་ཕངས་པ་དང་ཟུག་གཟེར་ཞིག་མི་སྐྱེས་སམ།
ལོ་ཟླ་རིང་མོའི་ཉམས་སད་ཐེག་པའི་ཕུལ་བྱུང་བརྩམས་ཆོས་གང་ཞིག་ཡིན་ཡང་དེ་ལ་འགྲེལ་ལུགས་གཅིག་ཏུ་མ་ངེས་དུ་མར་མཆིས་མོད། 《མོའུ་ཞེའུ་ལགས། བདེ་བར་བཞུད་ཅིག》གི་ཡིག་འབྲུའི་གསེང་གི་མི་སྣ་དག་བརྗེད་པར་དཀའ་བ་ནི་རྩོམ་པ་པོས་ཀུན་སློང་རྣམ་དག་སྔོན་འགྲོ་བྱས་འོག སེམས་རྩེ་གཅིག་གཏད་ཅིང་རྣལ་དུ་ཕབ་སྟེ་ལོ་གང་མང་ལ་བཞུ་སྦྱང་བྱས་རྐྱེན་ད་གཟོད་སྒྱུ་རྩལ་གྱི་ཞུན་མ་འདི་གྲུབ་སྙམ་པ་ནི། ཇི་ལྟར་བཀླགས་ན་དེ་ལྟར་དུ་མི་སྣ་དག་ང་ཚོའི་གློ་མཆིན་དུ་གླན་ཆོག་ལ། སྙིང་ལ་ཤིན་ཏུ་ཉེ་བས་སོ། །
རྩོམ་སྒྲིག་པ། མཁའ་མཚོ་སྐྱིད།

robotstxt: allowed

filter: keep


text:
ཅོ་ནེ་སངས་རྒྱས་བསོད་ནམས་ལ་བོད་ཀྱི་བརྡ་སྤྲོད་སྐོར་ནས་རྒྱང་འདྲི་བྱས་པ།
- །
- ལྷག་པ།, 08 ཟླ་གཉིས་པ། 2017 13:10
- ། ཅོ་ནེ་སངས་རྒྱས་བསོད་ནམས།
༡་བོད་ལ་སྐད་བརྡ་རིག་པ་ཞེས་པའི་བརྡ་ཆད་འདི་ནམ་ཞིག་ལ་བྱུང་བ་དང་སྐད་ཆར་ཞིབ་འཇུག་བྱེད་པ་ལ་བོད་རང་གིས་གསར་གཏོད་བྱས་པའི་རིག་གནས་ཤིག་རེད་དམ་ཡང་ན་ཕྱི་འོང་གི་རིག་གནས་ཤིག་རེད།
ལན། སྤྱིར་བརྡ་ཞེས་པ་ནི་དོན་གོ་བར་བྱེད་པའི་བདག་ཉིད་ཅན་ཞིག་ལ་བྱ་ཞིང་། དེ་ལ་ལག་བརྡ་དང་མིག་བརྡ། མེ་བརྡ། དུང་བརྡ། དར་བརྡ། མདེལ་བརྡ། སྐད་བརྡ། དམག་བརྡ་སོགས་ཤིན་ཏུ་མང་ངོ་།། དེ་ཡང་སྐད་བརྡ་ཞེས་པའི་ཐ་སྙད་འདི་ནི་བོད་རང་གི་ཐ་སྙད་རྣལ་མ་ཞིག་ཡིན་ཏེ། བོད་རྒྱ་ཚིག་མཛོད་ཆེན་མོར། སྐད་བརྡ་ནི་ངག་ཐོག་གི་བརྡའམ་གོ་བརྡ་ལའོ་ཞེས་བཀོད་ཡོད་ཅིང་། དེ་ནི་འགྲོ་བ་མིའི་རིགས་ཀྱི་སྐད་ཆའི་བརྡ་ཐབས་ཕུན་སུམ་ཚོགས་པ་འདི་ལ་བྱའོ།། སྐད་བརྡ་རིག་པ་ཞེས་པ་ནི་སྐད་བརྡ་ལ་ཞིབ་འཇུག་བྱེད་པའི་རིག་པའི་གཞུང་ལུགས་ཤིག་ལ་ཟེར་ཞིང་། འདི་ནི་ཐོག་མར་ནུབ་གླིང་དུ་དུས་རབས་བཅུ་དགུ་བའི་དུས་མགོར་དར་ཞིང་རྒྱ་ནག་ཏུ་དུས་རབས་ཉི་ཤུ་བའི་ལོ་རབས་སུམ་ཅུ་བར་དར། བོད་དུ་དུས་རབས་ཉི་ཤུ་བའི་ལོ་རབས་བརྒྱད་ཅུ་བའི་ནང་དུ་དར་བ་ཞིག་རེད། དེ་ནི་དབྱིན་སྐད་དུlinguisticsཞེས་དང་རྒྱ་སྐད་དུ语言学ཞེས་པ་དེ་རེད། དེ་ནི་ཕྱི་འོང་གི་རིག་གནས་ཤིག་ཡིན་ཞིང་བོད་རང་གི་སྲོལ་རྒྱུན་གྱི་སྒྲ་རིག་པ་དང་དབྱེ་བ་འབྱེད་པའི་ཆེད་དུ་སྐད་བརྡ་རིག་པ་ཞེས་གསར་དུ་སྦྱར་བ་ཞིག་རེད་ལགས།
༢ ད་ལྟའི་ཆར་བོད་ལ་དེང་རབས་སྐད་བརྡ་རིག་པ་ནང་བཞིན་གཞུང་ལུགས་ཆ་ཚང་བ་ཞིག་ཆགས་ཡོད་དམ། ཡོད་ན་ག་དུས་ནས་ཆགས་པ་དང་དེའི་བརྒྱུད་རིམ་ཇི་ལྟར་དབྱེ་བ་དང་། དེའི་གྲུབ་ཆ་གང་གིས་ཟིན་ཡོད་དམ།
ལན། སྤྱིར་སྐད་བརྡ་རིག་པ་ཞེས་པ་འདི་འཛམ་གླིང་ཡོངས་ལ་མཚོན་ན་རིག་ཚན་རང་རྐྱ་ཐུབ་པ་ཞིག་ཏུ་དུས་རབས་བཅུ་དགུ་བའི་དུས་མགོར་གྱུར་ཅིང་རྒྱ་ནག་ཏུ་དུས་རབས་ཉི་ཤུ་བའི་ལོ་རབས་སུམ་ཅུ་བར་དར། བོད་དུ་དུས་རབས་ཉི་ཤུ་བའི་ལོ་རབས་བརྒྱད་ཅུ་བའི་ནང་དུ་དར་བ་ཞིག་ཡིན་སྟབས། དེ་ནི་གཞུང་ལུགས་ཆ་ཚང་བ་ཞིག་ཏུ་ཆགས་བཞིན་པའི་སྒང་ཡིན་ཏེ། དུས་རབས་ཉི་ཤུ་བའི་ལོ་རབས་བརྒྱད་ཅུ་བའི་ནང་དུ་ནུབ་བྱང་མི་རིགས་སློབ་གྲྭ་ཆེན་མོའི་དགེ་རྒན་ཆེན་མོ་ཧྭ་ཁན华侃 དང་བསོད་ནམས་ཚེ་རིང་རྣམ་གཉིས་ཀྱིས་རྒྱ་ཡིག་ནས་བོད་ཡིག་ཏུ་ཐོག་མར་བསྒྱུར་ཅིང་བོད་སྐད་ཀྱི་དཔེར་བརྗོད་སྣ་ཚོགས་ཁ་གསབ་བྱས་ཏེ། ༡༩༩༢ལོར་ཀྲུང་དབྱང་མི་རིགས་སློབ་གྲྭ་ཆེན་མོའི་དཔེ་སྐྲུན་ཁང་ནས་དཔར་བའི༼སྐད་བརྡ་རིག་པའི་སྤྱི་བཤད༽ཅེས་པ་དེ་ནི་བོད་དུ་སྐད་བརྡ་རིག་པ་གསར་དུ་དར་བའི་མཚོན་བྱེད་དུ་འཇོག་དགོས་ཤིང་། དེ་ནི་ནུབ་བྱང་མི་རིགས་སློབ་གྲྭ་ཆེན་མོའི་དངོས་གཞི་སློབ་མའི་བསླབ་དེབ་བྱས་པ་རེད། དེ་ནས་རྒན་ཧྭ་ཁན་དང་ཀླུ་འབུམ་རྒྱལ་གཉིས་ཀྱིས་རྩོམ་སྒྲིག་བྱས་པའི༼བོད་རྒྱ་ཤན་སྦྱར་གྱི་ཨ་མདོའི་ཁ་སྐད་ཚིག་མཛོད༽ཅེས་པ༡༩༩༣ལོར་ཀན་སུའུ་མི་རིགས་དཔེ་སྐྲུན་ཁང་ནས་དཔར། དེ་ནས་༡༩༩༩ལོར་དོན་གྲུབ་ཚེ་རིང་གིས་བརྩམས་པའི༼སྤྱི་ཚོགས་སྐད་བརྡ་རིག་པའི་སྤྱི་དོན༽ཞེས་པ་མཚོ་སྔོན་མི་རིགས་དཔེ་སྐྲུན་ཁང་གིས་དཔར། དེ་ནས༢༠༠༢ལོར་སྐལ་བཟང་འགྱུར་མེད་དང་སྐལ་བཟང་དབྱངས་ཅན་གཉིས་ཀྱིས་བརྩམས་པའི༼བོད་ཀྱི་ཡུལ་སྐད་རྣམ་བཤད༽ཅེས་པ་མི་རིགས་དཔེ་སྐྲུན་ཁང་ནས་དཔར། ༢༠༠༥ལོར་སུམ་པ་དོན་གྲུབ་ཚེ་རིང་གིས་བརྩམས་པའི༼སྐད་བརྡ་རིག་པའི་སྤྱི་དོན༽ཞེས་པ་མཚོ་སྔོན་མི་རིགས་དཔེ་སྐྲུན་ཁང་ནས་དཔར། ༢༠༡༡ལོར་སུམ་པ་དོན་གྲུབ་ཚེ་རིང་གིས་བརྩམས་པའི༼བོད་ཀྱི་ཡུལ་སྐད་རྣམ་བཤད༽ཅེས་པ་ཀྲུང་གོའི་བོད་རིགས་པ་དཔེ་སྐྲུན་ཁང་ནས་དཔར། ༢༠༡༡ལོར་བསྟན་གོས་བརྩམས་པའི༼བོད་སྐད་མིང་བརྡ་རིག་པ་ཞེས་བྱ་བ་བཞུགས་སོ༽ཞེས་པ་སི་ཁྲོན་མི་རིགས་དཔེ་སྐྲུན་ཁང་ནས་དཔར་བ་སོགས་དཔེ་ཆ་དང་དཔྱད་རྩོམ་ནི་ཆར་ཤུལ་གྱི་ཤ་མོ་བརྡོལ་བ་བཞིན་བྱུང་དང་འབྱུང་བཞིན་ཡོད་དོ།། སྐད་བརྡ་རིག་པའི་ཡན་ལག་ལ་སྒྲ་གདངས་རིག་པ་དང་བརྡ་སྤྲོད་རིག་པ། ཐ་སྙད་རིག་པ་བཅས་ཕྱོགས་གསུམ་ཡོད། དེའི་ནང་གསེས་སུ་སྤྱི་ཚན་སྐད་བརྡ་རིག་པ་དང་རང་མཚན་སྐད་བརྡ་རིག་པ། གཞུང་ལུགས་སྐད་བརྡ་རིག་པ། རྒྱུན་སྤྱོད་སྐད་བརྡ་རིག་པ། ཞིབ་འབྲི་སྐད་བརྡ་རིག་པ། ལོ་རྒྱུས་སྐད་བརྡ་རིག་པ། གཤིབ་བསྡུར་སྐད་བརྡ་རིག་པ། ས་ཁམས་སྐད་བརྡ་རིག་པ་དང་ཡུལ་སྐད་རིག་པ། སེམས་ཁམས་སྐད་བརྡ་རིག་པ། སྤྱི་ཚོགས་སྐད་བརྡ་རིག་པ་སོགས་ཡོད་དོ།།
༣བོད་ཀྱིས་སྒྲ་རིག་པའི་ཡན་ལག་ཏུ་བརྩི་བའི་སྙན་ངག་དང་མངོན་བརྗོད་སོགས་སྐད་བརྡ་རིག་པའི་ཡན་ལག་ཏུ་བརྩིའམ། དེང་རབས་སྐད་བརྡ་རིག་པས་མངོན་བརྗོད་དང་སྡེབ་སྦྱོར་སོགས་སྐད་བརྡ་རིག་པའི་ཡན་ལག་ཏུ་བརྩི་འམ།
ལན། སྤྱིར་བོད་ཀྱི་རིག་གནས་ཆེ་བ་ལྔའི་ཡ་གྱལ་སྒྲ་རིག་པའི་ཡན་ལག་ཏུ། སྙན་ངག་དང་མངོན་བརྗོད། སྡེབ་སྦྱོར། ཟློས་གར། སྐར་རྩིས་བཅས་འདུ་ཞིང་། དེ་ལས་སྐར་རྩིས་མ་གཏོགས་གཞན་པ་རྣམས་སྐད་བརྡ་རིག་པའི་ཡན་ལག་ཏུ་བརྩིས་ཆོག་སྟེ། སྙན་ངག་དང་ཟློས་གར་ནི་རྩོམ་རིག་བརྩམས་ཆོས་ཡིན་པས་དེ་དག་ནི་སྐད་ཆའི་སྒྱུ་རྩལ་གྱི་ཁོངས་སུ་གཏོགས་ཤིང་། གལ་ཏེ་སྐད་བརྡ་ལ་བྱང་ཆ་ཆེན་པོ་མེད་ན་རྩོམ་རིག་བརྩམས་ཆོས་ལེགས་པོ་ཞིག་མི་འགྲུབ་ཅིང་། སྙན་ངག་དང་ཟློས་གར་གྱི་སྐད་ཆའི་སྒྱུ་རྩལ་ཏེ། རྗོད་བྱེད་ཚིག་དང་བརྗོད་བྱ་དོན་གྱི་ཁྱད་ཆོས་ལ་དཔྱད་པ་གཏང་དགོས་ན་ངེས་པར་སྐད་བརྡ་རིག་པའི་གཞུང་ལུགས་བེད་སྤྱོད་དགོས་པ་ཞིག་རེད། དེ་ནས་མངོན་བརྗོད་ནི་སྐད་བརྡ་རིག་པའི་ཡན་ལག་ལས་ཐ་སྙད་ཀྱི་ཁོངས་སུ་གཏོགས་ཤིང་དེ་ནི་དོན་གཅིག་མིང་གི་རྣམ་གྲངས་སུ་བརྩི་དགོས། སྡེབ་སྦྱོར་ནི་སྐད་བརྡ་རིག་པ་ལས་སྒྲ་གདངས་ཀྱི་ཁོངས་སུ་གཏོགས་ཤིང་དེ་ནི་དབྱངས་དང་གསལ་བྱེད་ཀྱི་སྡེབ་སྦྱོར་ཇེ་ལེགས་སུ་བཏང་ནས་མིང་དང་ཚིག་རྣམས་ངག་ནས་ཀློག་པའི་ཚེ་བརྗོད་བདེ་ངག་གི་དཔལ་བསྐྲུན་རྒྱུ་དེའོ།།
༤བོད་ལ་སྐད་བརྡ་རིག་པའི་ལོ་རྒྱུས་བྱུང་ཡོད་དམ། ཡོད་ན་ལོ་རྒྱུས་ཀྱི་འཕེལ་རིམ་དང་ནང་གསེས་ཀྱི་དབྱེ་བ་སོགས་ཡོད་དམ།
ལན། བོད་ལ་སྐད་བརྡ་རིག་པའི་ལོ་རྒྱུས་ཀྱི་དཔེ་དེབ་མིག་སྔར་ད་དུང་བྱུང་མེད་མོད། མི་འགྱངས་པར་རྒན་ཧྭ་ཁན་དང་ང་ཚོ་མཉམ་འབྲེལ་གྱིས༼བོད་ཀྱི་སྐད་བརྡ་རིག་པའི་ལོ་རྒྱུས༽ཞེས་པ་ཞིག་མི་རིགས་དཔེ་སྐྲུན་ཁང་ནས་དཔར་ལ་ཉེ། དེ་རུ་བོད་ཀྱི་སྐད་ཡིག་ཞིབ་འཇུག་གི་ལོ་རྒྱུས་དེ་དུས་རིམ་ཆེན་པོ་གསུམ་ལ་ཕྱེ་ཡོད་དེ། གནའ་རབས་ཀྱི་སྐད་ཡིག་ཞིབ་འཇུག་ནི་གདོད་མ་ནས་དུས་རབས་བཅུ་བའི་བར་དང་། ཉེ་རབས་ཀྱི་སྐད་ཡིག་ཞིབ་འཇུག་ནི་དུས་རབས་བཅུ་གཅིག་པ་ནས་བཅུ་དགུ་བའི་བར། དེང་རབས་ཀྱི་སྐད་ཡིག་ཞིབ་འཇུག་ནི་དུས་རབས་ཉི་ཤུ་བ་ནས་ད་ལྟའི་བར་ལྟར་དགར་ཡོད་དོ།།
༥དེང་རབས་སྐད་བརྡ་རིག་པ་བ་རྣམས་ཀྱིས་བརྡ་སྤྲོད་རིག་པ་ནི་སྐད་བརྡ་རིག་པའི་བྱེ་བྲག་གཅིག་ཏུ་འདོད་དོན་ཅི་ཡིན་པ་དང་དེ་གཉིས་ལ་སྤྱི་དང་བྱེ་བྲག་གི་ཁྱད་པར་ཡོད་དམ།
ལན། སྤྱིར་སྲོལ་རྒྱུན་གྱི་སྐད་བརྡ་རིག་པ་ལྟར་ན། སྐད་ཆ་ལ་གྲུབ་ཆ་ཆེན་པོ་གསུམ་ཡོད་པར་འདོད་དེ། དེ་དག་ནི་སྐད་ཆའི་སྒྲ་གདངས་དང་། ཐ་སྙད། བརྡ་སྤྲོད་བཅས་ཡིན་སྟབས། དེང་རབས་སྐད་བརྡ་རིག་པ་བ་རྣམས་ཀྱིས་བརྡ་སྤྲོད་རིག་པ་ནི་སྐད་བརྡ་རིག་པའི་བྱེ་བྲག་ཅིག་ཏུ་འདོད་པ་རེད། དེ་བཞིན་གོང་གི་སྒྲ་གདངས་དང་ཐ་སྙད་སོ་སོའང་རིག་པའི་གཞུང་ལུགས་རེར་དགར་ཆོག་སྟེ། སྒྲ་གདངས་རིག་པ་དང་ཐ་སྙད་རིག་པ་གཉིས་ཡིན། དེར་བརྟེན། སྐད་བརྡ་རིག་པ་ནི་སྤྱི་དང་བརྡ་སྤྲོད་རིག་པ་ནི་བྱེ་བྲག་ཡིན་ནོ།།
༦བོད་ཀྱི་སྐད་བརྡ་རིག་པ་སྨྲ་བ་ཁ་ཤས་ཀྱིས་བོད་ལ་དེང་རབས་སྐད་བརྡ་རིག་པ་བཞིན་སྐད་བརྡའི་གཞུང་ལུགས་ཆ་ཚང་བ་ཞིག་དར་མེད་ཀྱང་བཙན་པོའི་རྒྱལ་རབས་སྐབས་སུ་སྐད་བརྡའི་གྲུབ་ཆ་གཙོ་བོ་སྐད་གདངས་དང་། མིང་གི་ཚོགས་པ། བརྡ་སྤྲོད་བཅས་གསུམ་ལ་ཞིབ་འཇུག་རགས་པ་ཞིག་བྱས་ཡོད་པར་མ་ཟད་དེའི་ཕྱོགས་ཀྱི་བསྟན་བཅོས་ཀྱང་ཡོད་པ་ལ་བསམ་ན། དེའི་སྐབས་དེ་ནི་"སྐད་བརྡ་རིག་པའི་རྨང་གཞི་ཆགས་པའི་སྐབས་"ཤིག་ཡིན་པར་འདོད་པ་དང་དེ་ལྟར་བཏགས་པ་དེ་ལ་འདོད་ཚུལ་ཇི་ཡོད།
ལན། སྤྱིར་ནུབ་གླིང་དུ་དར་བའི་སྐད་བརྡ་རིག་པ་དང་བོད་ཀྱི་སྒྲ་རིག་པ་གཉིས་ཀའི་མགོ་ཁུངས་རྒྱ་གར་ལ་གཏུགས་དགོས་པས་དེ་གཉིས་ཀྱི་ཆ་ན་འདྲ་ས་ཤིན་ཏུ་མང་ཞིང་། བོད་རང་གི་སྐད་ཡིག་ཞིབ་འཇུག་གི་ཐད་དུ་སྔོན་བྱུང་གི་མཁས་པ་རྣམས་ཀྱིས་གསུང་རྩོམ་རི་བོའི་གཏོས་དང་མཉམ་པ་ཞིག་མཛད་ཡོད་ཅིང་། བོད་ཀྱི་བརྡ་སྤྲོད་རིག་པ་ཁོ་ནའི་ཆ་ནས་བཤད་ཀྱང་ཐོན་མི་སམྦྷོཊས་མཛད་པར་གྲགས་པའི་སུམ་རྟགས་ཀྱི་རྩ་བ་ནས་བཟུང་། སྨྲ་སྒོ་མཚོན་ཆ་དང་ཚོགས་གསུམ་གསལ་བ་སོགས་བསྟན་བཅོས་ཤིན་ཏུ་མང་བས་དེ་དག་ནི་སྐད་བརྡ་རིག་པའི་རྨང་གཞིར་གྱུར་ཡོད་པ་སུས་ཀྱང་བསྙོན་ཐབས་མེད་དོ།། སྐད་བརྡ་རིག་པ་ལ་རིགས་དགར་ཚུལ་མང་མོད། རིག་པའི་གཞུང་ལུགས་དེའི་ཞིབ་འཇུག་བྱ་ཡུལ་གྱི་ཁྱབ་ཆེ་ཆུང་གི་ཆ་ནས་སྤྱི་མཚན་སྐད་བརྡ་རིག་པ་དང་རང་མཚན་སྐད་བརྡ་རིག་པ་གཉིས་སུ་དགར་ཆོག དེ་ལས་སྤྱི་མཚན་སྐད་བརྡ་རིག་པའི་ཞིབ་འཇུག་བྱ་ཡུལ་ནི་འགྲོ་བ་མིའི་རིགས་ཀྱི་སྐད་ཆའི་ཆོས་ཉིད་སྤྱིར་བཏང་བའམ་ཐུན་མོང་གི་ཆོས་ཉིད་ལ་ཞིབ་འཇུག་བྱེད་པ་དང་། རང་མཚན་སྐད་བརྡ་རིག་པའི་ཞིབ་འཇུག་བྱ་ཡུལ་ནི་མི་རིགས་བྱེ་བྲག་པའི་སྐད་ཆའི་ཆོས་ཉིད་ལ་ཞིབ་འཇུག་བྱེད་པ་ཞིག་ཡིན་པས། བོད་ཀྱི་བརྡ་སྤྲོད་རིག་པར་ཞིབ་འཇུག་བྱས་པའི་བརྩམས་ཆོས་རྣམས་ནི་རང་མཚན་སྐད་བརྡ་རིག་པའི་ཁོངས་སུ་གཏོགས་དགོས་སོ།།
༧དུས་རབས་བཅུ་དགུ་བའི་ཡོ་རོབ་ཀྱི་ལོ་རྒྱུས་དང་སྐད་བརྡ་རིག་པ་ཞིབ་བསྡུར་བ་དག་གིས་སྐད་བརྡ་རིག་པ་དང་མི་རིགས་རིག་པ་གཉིས་ཟུང་འབྲེལ་གྱིས་ཞིབ་འཇུག་བྱས་པ་ལས་སྐད་བརྡ་རིག་པ་དེ་རང་རྐྱ་འཕེར་བའི་རིག་ཚན་ཞིག་ཏུ་ཆགས་པ་དང་མཉམ་དུ་རིག་ཚན་གཞན་ལའང་ཤུགས་རྐྱེན་ཐེབས་པ་དང་ཆེ་ཤོས་སུ་གྱུར་བའི་རིག་ཚན་ཞིག་ཆགས་པ་ལྟར་བོད་ལའང་དེ་དང་འདྲ་བའི་ཆ་འབྱུང་ངེས་སམ།
ལན། སྤྱིར་འགྲོ་བ་མིའི་རིགས་ཀྱི་སྤྱི་ཚོགས་འདི་འཕེལ་རྒྱས་ཇི་ཙམ་སོང་ན་ཚན་རིག་ལག་རྩལ་དང་རིག་པའི་གཞུང་ལུགས་ཀྱང་དེ་ཙམ་གྱིས་འཕེལ་རྒྱས་སུ་འགྲོ་བ་ནི་ཆོས་ཉིད་རེད། བོད་མི་རིགས་ལ་མཚོན་ན་སྔོན་ཆད་རིག་གནས་ཆེ་ཆུང་བཅུ་ཡིས་བོད་ཀྱི་རིག་གནས་ཐམས་ཅད་ལ་ཁྱབ་མོད། ད་ལྟ་འཛམ་གླིང་ན་རིག་པའི་གཞུང་ལུགས་གསར་བ་ཧ་ཅང་མང་བས་དེ་དག་ཚང་མ་རང་ཅག་གི་རིག་གནས་བཅུ་རུ་བསྡུ་དགོས་ན་ཅུང་ཁག་པོ་ཞིག་ཡིན་པས། ད་ལྟའང་མི་འགའ་རེས་སྐད་བརྡ་རིག་པ་ཞེས་པའི་མིང་འདི་ལ་སྔར་བཞིན་སྒྲ་རིག་པ་ཞེས་སྦྱར་བས་འཐུས་པར་འདོད་མོད། དེ་ཡི་སྒྲ་ཡངས་འཇུག་ནི་རིག་གནས་ཆུང་བ་ལྔ་བོའི་སྤྱི་མིང་ཡིན་པས་ཁྱབ་ཆེ་དྲགས་ཤིང་། སྒྲ་དོག་འཇུག་ནི་ལེགས་སྦྱར་གྱི་བརྡ་སྤྲོད་པའི་གཞུང་ལ་གོ་བས་དེང་རབས་ཀྱི་སྐད་བརྡ་རིག་པའི་དོན་ལ་ཅུང་འབྱོར་དཀའ་བ་ཞིག་རེད། བོད་རང་ལ་སྐད་བརྡ་རིག་པའི་རྨང་གཞི་ཧ་ཅང་ཕུན་སུམ་ཚོགས་པ་ཞིག་ཡོད་པའི་སྟབས་ཀྱིས། མ་འོངས་པར་བོད་དུ་སྐད་བརྡ་རིག་པ་ནི་རིག་ཚན་གཞན་ལ་ཤུགས་རྐྱེན་ཆེ་བའི་རིག་པའི་གཞུང་ལུགས་རྩ་བ་བོ་ཞིག་ཏུ་འགྱུར་བར་ཡིད་ཆེས་ཡོད་དོ།།
༨བོད་ཀྱི་སྤྱི་ཚོགས་ཀྱི་ནང་དུ་སྐད་བརྡ་རིག་པ་ལ་ངོས་འཛིན་སྟངས་ཇི་ལྟར་ཡིན་པ་དང་། རྒྱལ་ཁབ་གཞན་པ་ལྟར་ཞིབ་འཇུག་དང་ཆེད་ལས་རང་བཞིན་ལ་བདམས་ཏེ་སློབ་གྲྭ་ཁག་གི་སློབ་ཚན་དང་བསླབ་དེབ་བཟོས་པ་སོགས་ཡོད་དམ།
ལན། སྤྱིར་སྐད་བརྡ་རིག་པ་ནི་དུས་རབས་ཉི་ཤུ་བའི་ལོ་རབས་བརྒྱད་ཅུ་བའི་ནང་བོད་ལ་གསར་དུ་དར་བའི་རིག་གཞུང་ཞིག་ཡིན་སྟབས། བོད་ཀྱི་སྤྱི་ཚོགས་སུ་ལྟ་བ་འཛིན་ཚུལ་ཆེན་པོ་གཉིས་ཡོད་དེ། གཅིག་ནི་བོད་རང་ལ་སྒྲ་རིག་པ་ཞེས་པ་རིག་གནས་ཆེ་བ་ལྔའི་ཡ་གྱལ་ཞིག་ཡོད་པས་བོད་ཀྱི་སྐད་ཡིག་ཞིབ་འཇུག་གི་རིག་པའི་གཞུང་ལུགས་ཚང་མ་དེར་འདུ་བས། སྐད་བརྡ་རིག་པ་ཞེས་གསར་དུ་ཐ་སྙད་སྦྱར་མི་དགོས་ཤིང་གཞུང་ལུགས་དེ་ལྟ་བུ་ཞིག་ནང་འདྲེན་བྱེད་མི་དགོས་པར་འདོད་པའི་མི་སྐོར་ཞིག་དང་། གཅིག་ནི་སྤྱི་ཚོགས་འཕེལ་རྒྱས་ཀྱི་འགྲོས་དང་བསྟུན་ནས་འཛམ་གླིང་དུ་རིག་གཞུང་ཞིབ་འཇུག་བྱས་པ་ཚགས་ཇེ་ཞིབ་ཡིན་སྟབས་རིག་ཚན་གསར་བ་ཡང་མི་ཉུང་བ་ཞིག་བྱུང་དང་འབྱུང་བཞིན་ཡོད་པས། ང་ཚོ་བོད་མི་རིགས་ཀྱིས་ཀྱང་རིག་ཚན་གསར་བ་རྣམས་གང་ནུས་སྒོས་ནང་འདྲེན་བྱས་ཏེ་མི་རིགས་རང་གི་ཁྱད་ཆོས་ལྡན་པའི་རིག་གཞུང་རེ་རེར་བསྒྱུར་དགོས་པའི་ལྟ་ཚུལ་འཛིན་པ་སྐོར་ཞིག་མཆིས་སོ།། ད་ལྟ་རྒྱལ་ནང་གི་མི་རིགས་སློབ་གྲྭ་ཆེན་མོ་མང་ཆེ་བས་སྐད་བརྡ་རིག་པ་ནི་བོད་ཀྱི་སྐད་ཡིག་རྩོམ་རིག་ཆེད་ལས་ཀྱི་སློབ་མས་ངེས་པར་སྦྱང་དགོས་པའི་བསླབ་ཚན་རྩ་བ་བོ་ཞིག་ཏུ་བཟུང་ནས་སློབ་ཁྲིད་བཀོད་སྒྲིག་བྱེད་བཞིན་ཡོད། དཔེར་ན། ནུབ་བྱང་མི་རིགས་སློབ་གྲྭ་ཆེན་མོ་ལྟ་བུ་ལ་མཚོན་ན། དངོས་གཞི་སློབ་མ་རྣམས་ལ༼སྐད་བརྡ་རིག་པའི་སྤྱི་བཤད༽ནི་ལོ་རིམ་དང་བོའི་སློབ་སྐབས་གཉིས་པར་བཀོད་སྒྲིག་བྱས་ཡོད་ཅིང་། ལོ་རིམ་གཉིས་པ་ནས་བཟུང་སྐད་བརྡ་རིག་པའི་སྐོར་གྱི་བསླབ་ཚན་གདམ་ང་ཅན་ལ། ༼བོད་ཀྱི་ཡུལ་སྐད་སྤྱི་བཤད༽དང༼སྤྱི་ཚོགས་སྐད་བརྡ་རིག་པ༽ ༼བོད་ཀྱི་སྐད་བརྡ་རིག་པའི་ལོ་རྒྱུས༽ ༼ཐ་སྙད་རིག་པ༽ ༼ལོ་རྒྱུས་སྐད་བརྡ་རིག་པ༽སོགས་ཡོད་པར་མ་ཟད། སྐད་བརྡ་རིག་པའི་རབ་འབྱམས་པ་དང་འབུམ་རམས་པའི་བསླབ་གནས་ཀྱང་ཡོད་དོ།།
རྩོམ་སྒྲིག་པ། བསྟན་འཛིན་ཆོས་གྲགས།


text:
གཡུང་དྲུང་བོན་གྱི་བསྟན་པའི་གསལ་བྱེད་༧སྐྱབས་རྗེ་སྨན་རིའི་མཁན་སློབ་རྣམ་གཉིས་ཀྱི་དགོངས་པ་གཞིར་བཟུང་འོག་ནས་བོན་གྱི་གདན་ས་ཆེན་པོ་༧དཔལ་གཤེན་བསྟན་སྨན་རིའི་གླིང་གི་གཙུག་ལག་ཁང་དུ་བྱ་འཕུར་བླ་མ་དགེ་བཤེས་ལྷུན་གྲུབ་རྒྱ་མཚོ་མཆོག་བྱ་འཕུར་བླ་རབས་ ༥༤ པ་དང་། བྱ་འཕུར་བླ་མ་ཀུན་བཟང་རྒྱལ་མཚན་མཆོག་བྱ་འཕུར་བླ་རབས་ ༥༢ པ་རུ་བོད་ས་ཁྱི་ལོའི་ཟླ་བ་ ༡ པོའི་ཚེས་ ༡༡ དང་ ༡༢ ཉིན་གདན་སའི་བསླབ་པ་གོང་འོག་གི་སྒྲིག་རིམ་ཇི་ལྟར་ཁྲི་བཞེངས་མངའ་གསོལ་དང་དད་ལྡན་སེར་སྐྱ་མི་མང་ཡོངས་ནས་མནྡལ་སྐུ་གསུང་ཐུགས་རྟེན་སོགས་འདེགས་འབུལ་ཞུས།
བྱ་འཕུར་དགེ་བཤེས་ཀུན་བཟང་རྒྱལ་མཚན་ནི་ཕྱི་ལོ་ ༡༩༦༥ ལོར་བྱ་འཕུར་ཁྲི་གདན་ནོར་བུའི་ཡང་རྩེ་རུ་ཡབ་བླ་མ་སྐྱབས་དང་ཡུབ་བླ་མ་མཚོ་གཉིས་ཀྱི་སྲས་སུ་འཁྲུངས། དམ་པ་ཁོང་རྒྱ་འོབས་བསྟན་འཛིན་དབང་རྒྱལ་རིན་པོ་ཆེ་དང་། གཡུང་དྲུང་གླིང་གི་དཔོན་སློབ་མཁས་དབང་ཀུན་གསལ་བློ་གྲོས་རྣམ་གཉིས་ཀྱིས་སྣང་ཞིག་བསྟན་པ་རབ་རྒྱས་ཀྱི་ཡང་སྲིད་དུ་ངོས་འཛིན་གནང་། དགུང་གྲངས་དྲུག་ཐོག་སྣང་ཞིག་དགོན་པའི་འཚོགས་གྲལ་དུ་ཞུགས་ནས་དགུང་གྲངས་བཅོ་ལྔ་བར་ཁུ་བོ་བྱ་འཕུར་ཡོངས་འཛིན་ཚུལ་ཁྲིམས་བློ་གསལ་དང་བྱ་འཕུར་བསྟན་འཛིན་རྒྱལ་མཚན་ཟུང་གི་སྐུ་མདུན་ནས་བོད་ཡིག་འབྲི་ཀློག་བསླབས། དགུང་གྲངས་བཅུ་དྲུག་ནས་རྒྱ་འོབས་བསྟན་འཛིན་དབང་རྒྱལ་རིན་པོ་ཆེའི་དྲུང་ནས་ཨ་ཁྲིད་ཐུན་མཚམས་བཅོ་ལྔ་པ་དང་། ཞང་ཞུང་སྙན་རྒྱུད། རྫོགས་ཆེན་ཡང་རྩེ་ཀློང་ཆེན་སོགས་ཀྱི་ཁྲིད་ལུང་མང་དུ་ཐོབ་ཅིང་སྔོན་འགྲོ་དང་དངོས་གཞིའི་གདམས་པ་ཞུས། དགུང་གྲངས་ཉེར་གཅིག་ནས་ཉེར་ལྔ་བར་སློབ་ཟུར་ནམ་མཁའ་ཚུལ་ཁྲིམས་མཆོག་ཡོངས་འཛིན་དུ་བསྟེན་ཏེ་སུམ་རྟགས་དག་གསུམ་དང་། སྒྲ་སྙན་ངག་སོགས་ལ་སྦྱང་བ་གནང་། དགུང་གྲངས་ཉེར་ལྔའི་ཐོག་སྣང་ཞིག་དགོན་གྱི་འཚོགས་ཆེན་ཁྲི་བའི་ཐུགས་འགན་བཞེས། དགུང་གྲངས་སོ་གཅིག་ཐོག་དགེ་བའི་བཤེས་གཉེན་གྱི་དམ་བཅའ་བཞག མཁས་དབང་བོན་བརྒྱ་རིན་པོ་ཆེའི་དྲུང་ནས་ལམ་རིམ་སུམ་བརྒྱ་པ་དང་། ལྷ་གཉེན་ཤེལ་སྒོང་། དེ་བཞིན་ཤར་རྫའི་མཛོད་ཆེན་རྣམས་ཀྱི་ཁྲིད་ལུང་ཞུས། ད་ཆར་བོད་མདོ་ཁམས་ཁུལ་དུ་འབྲེལ་ཡོད་བོན་འབངས་རྣམས་ཀྱི་རེ་ལྟོས་ཆུད་ཟོས་སུ་མི་འགྲོ་ཕྱིར་འདས་པོའི་བསྔས་བླ་དང་གསོན་པོར་ཞབས་རིམ་ཆེད་ཐུགས་ཁོམ་སྐད་ཅིག་ཙམ་ཡང་དཀའ་བའི་ངང་ནས་བཞུགས་ཡོད་ལ་ཐོག་མཐའ་སྔ་ཕྱི་བར་གསུམ་དུ་གཡུང་དྲུང་བོན་གྱི་བཤད་སྒྲུབ་ཀྱི་བསྟན་པ་དང་ལྷག་པར་བླ་མ་སྣང་ཞིག་ཚང་གི་བསྟན་པའི་ཆེད་དུ་མཆོད་འབུལ་སྦྱིན་གཏོང་སོགས་གང་ནུས་ཀྱིས་བསྒྲུབས་དང་སྒྲུབ་བཞིན་བཞུགས།
བྱ་འཕུར་དགེ་བཤེས་ལྷུན་གྲུབ་རྒྱ་མཚོ།
བྱ་འཕུར་དགེ་བཤེས་ལྷུན་གྲུབ་རྒྱ་མཚོ་ནི་༡༩༧༨ལོར་མདོ་སྨད་རྔ་ཡུལ་བྱ་འཕུར་ཁྲི་གདན་ནོར་བུའི་ཡང་རྩེ་རུ་ཡབ་བླ་མ་སྐྱབས་དང་ཡུམ་བླ་མ་མཚོ་གཉིས་ཀྱི་སྲས་སུ་སྐུ་འཁྲུངས། དགུང་ལོ་བརྒྱད་སྟེང་ཉིན་རེའི་སློབ་ཆུང་དུ་བསྐྱོད་ཏེ་བོད་ཡིག་འབྲི་ཀློག་སོགས་ལ་སྦྱངས་བརྩོན་གནང་། དགུང་གྲངས་དགུར་སྣང་ཞིག་དགོན་ཆེན་གྱི་ཚོགས་གྲལ་དུ་ཞུགས་ཏེ༌མཁན་ཟུར་རྒྱལ་བ་ཚུལ་ཁྲིམས་ཀྱི་དྲུང་ནས་རྒྱུན་སྤྱོད་བོན་གྱི་འདོན་ཆོག་རིགས་དང་། སྣང་དགོན་དགེ་བཤེས་ལུང་རྟོགས་རྒྱ་མཚོ་སོགས་བཤེས་གཉེན་དུ་མའི་མདུན་ནས་བསྡུས་རྟགས་དང་ཚད་མ་རིག་པར་སྦྱང་བ་དབུ་བཙུགས་ཞུས། དགུང་ལོ་བཅུ་བཞིའི་ཐོག་མཁས་དབང་བོན་བརྒྱ་རིན་པོ་ཆེའི་ཐུགས་བཀོད་ལྟར་བོན་བརྒྱ་སྨན་རི་བཤད་སྒྲུབ་སྨིན་གྲོལ་གླིང་དུ་ཕེབས་ཏེ་ཞང་བོད་ཀྱི་ཡིག་གཟུགས་དང་། འབྱུང་རྩིས། སྒྲ་སྙན་ངག་སོགས་ལ་འབད་བརྩོན་གནང་བར་མ་ཟད་དགུང་ལོ་བཅུ་དྲུག་ཐོག་ཁོང་གིས་བྲིས་པའི་བྱ་དཀའ་བའི་སྙན་ངག་ཚིག་བཅད་ཁག་ཅིག་ལ་མཁས་དབང་བོན་བརྒྱ་རིན་པོ་ཆེས་ཐུགས་དགྱེས་ཚོར་ཆེན་པོ་གནང་བ་མ་ཟད་བྱ་འཕུར་བླ་རབས་གོང་མའི་གདན་འཛིན་པར་ངོས་འཛིན་གྱིས་ཁྲི་འདོན་མཛད་སྒོ་སྟབས་བདེ་ཞིག་ཞུས། ཡིན་ན་ཡང་། ཁོང་གི་སྐུ་མཆེད་བྱ་འཕུར་སྤྲུལ་སྐུ་ཀུན་བཟང་རྒྱལ་མཚན་གྱི་བཀའ་དགོངས་ལྟར་དང་པོ་གྲྭ་རྐྱང་གི་འཚོ་བའི་ལམ་ནས་རིག་པའི་གཞུང་ལུགས་ལ་སྦྱང་བ་བྱ་རྒྱུ་གལ་གནད་ཆེ་ཚུལ་གསུངས་པ་ལྟར་བྱ་འཕུར་བླ་རབས་པའི་གདན་འཛིན་གྲལ་གྱི་འགན་མ་བཞེས་པར་ཀློག་པ་ཐོས་བསམ་གྱི་འཁོར་ལོར་འབད་པ་གནང་།
ཕྱི་ལོ་ ༡༩༩༤ ལོར་སྐུའི་གཅེན་པོ་ཞིང་གཤེགས་དམ་པ་བྱ་འཕུར་ནམ་མཁའ་རྒྱལ་མཚན་གྱི་ཐུགས་བཀོད་ལྟར་སློབ་སྦྱོང་གི་བྱ་བ་དམིགས་ཡུལ་དུ་བཅངས་ཏེ་བོན་གྱི་༧གདན་ས་ཆེན་པོ་༧དཔལ་ལྡན་སྨན་རིའི་གླིང་དུ་འབྱོར་ནས་རྒྱལ་བ་སྨན་རི་བའི་མཁན་སློབ་ཉི་ཟླ་ཟུང་འབྲེལ་གྱི་ཞབས་པད་སྤྱི་བོས་བཀུར་ཏེ་གཡུང་དྲུང་བོན་གྱི་བཤད་སྒྲུབ་འདུས་སྡེའི་སྒྲིག་ཁོངས་སུ་ཞུགས། མི་ལོ་བཅུ་བདུན་ཙམ་གྱི་རིང་གཡུང་དྲུང་བོན་གྱི་མདོ་སྔགས་རིག་གནས་དང་བཅས་པར་འབད་བརྩོན་ཚུལ་མཐུན་གནང་། ༢༠༠༦ ལོ་ནས་བཟུང་གཡུང་དྲུང་བོན་གྱི་བཤད་སྒྲུབ་འདུས་སྡེར་མདོ་སྔགས་རྫོགས་གསུམ་གྱི་གཞུང་ལུགས་ལ་ཡིག་རྒྱུགས་གཏོང་བའི་དབུ་བཙུགས་པ་ལྟར་ཨང་རིམ་རྩེ་ཐོན་གྱི་གྲལ་དུའང་སླེབས།
༧སྐྱབས་རྗེ་སྨན་རིའི་དཔོན་སློབ་རིན་པོ་ཆེས་གཙོས་བསླབ་པ་དགེ་བའི་བཤེས་གཉེན་མང་པོའི་མདུན་ནས་མདོ་སྔགས་རྫོགས་གསུམ་གྱི་ཁྲིད་ལུང་མང་དུ་ཐོབ་ཅིང་། ཁྱད་པར་དུ་ཞིང་གཤེགས་དམ་པ་༧སྐྱབས་རྗེ་སྨན་རིའི་ཁྲི་འཛིན་སོ་གསུམ་པ་མཆོག་གི་སྐུ་མདུན་ནས་བོན་གྱི་དབང་ལུང་མན་ངག་བདུད་རྩི་མནོས་ཤིང་གསོ་རིག་འབུམ་བཞིའི་བཀའ་ཁྲིད་སོགས་ཀྱང་ཞུས། ཕྱི་ལོ་༢༠༠༨ལོར་བཀའ་རབ་འབྱམས་པ་དགེ་བའི་བཤེས་གཉེན་གྱི་མཚན་རྟགས་བཞེས།
གཡུང་དྲུང་བོན་གྱི་བཤད་སྒྲུབ་འདུས་སྡེ་རུ་ཞུགས་རིང་ཚོགས་གཙོ་དང་དྲུང་ཡིག་སོགས་ཀྱི་ཐུགས་འགན་བཞེས་ཡོད་པ་མ་ཟད་གཡུང་དྲུང་བོན་གྱི་བགྲོ་གླེང་སྐབས་བདུན་པ་དང་བརྒྱད་པ་དགུ་པ་བཅས་ཀྱི་ཚོགས་གཙོ། 《བོན་སྒོ་》རྩོམ་སྒྲིག་ཁང་གི་ཚོགས་མི་བཅས་གནང་། སྐབས་དེར་བོད་ཀྱི་དཔེ་མཛོད་ཁང་དང་ཨ་རིའི་གཙུག་ལག་སློབ་གྲྭ་ཆེན་མོ་ཁག་ཅིག་གིས་བཀོད་སྒྲིག་ཞུས་པའི་ཚན་རིག་ཟབ་སྦྱོང་ལ་ལོ་ལྔའི་རིང་ཕེབས་ཏེ་ཚན་རིག་རབ་འབྱམས་པའི་ཕྱག་འཁྱེར་(Monk Science Scholar)ཞེས་པ་བཞེས། གཞན་ཡང་ཁོང་གི་སྙན་ངག་(རྒྱང་རིང་ནས་འཐེན་པའི་ལྷ་དར་དཀར་པོ་)ལ་རྩམ་པ་རྩོམ་རིག་ཚོགས་པས་བྱ་དགའ་ཨང་གཉིས་པ་ཕུལ། ༢༠༠༠ལོར་སྙན་དེབ་ཐོག་མ་《མ་བཅོས་སེམས་ཀྱི་རླབས་ཞགས་》ཞེས་པ་དཔར་བསྐྲུན་གནང་། ༢༠༠༨ལོར་དཔྱད་རྩོམ་ཕྱོགས་བསྒྲིགས་《དྲུང་མུའི་ཞབས་རྗེས་》ཞེས་པ་དཔར་དུ་བསྐྲུན། མི་རིང་བར་དབྱིན་དེབ་རང་ཉིད་རྙེད་པའི་ལམ་ཁ་འམ་ The Path to Founding yourself ཞེས་པ་དཔར་དུ་བསྐྲུན་འཆར།
ཕྱི་ལོ་༢༠༡༡ལོར་ཨ་རིར་《རྒྱལ་གཤེན་ཞང་བོད་སློབ་གཉེར་ཁང་》གསར་འཛུགས་དང་ཁྲིམས་མཐུན་དེབ་སྐྱེལ་ཞུས། དེ་བཞིན་(རྒྱལ་གཤེན་དཔེ་སྐྲུན་ཁང་)ཁང་དང་། (རྒྱལ་གཤེན་བོན་མཛོད།) ཞང་བོད་ཀྱི་རིག་གནས་དྲ་ཚིགས་(རྒྱལ་གཤེན་བོན་སྒྲ་)སོགས་སྒོ་འབྱེད་ཞུས། ད་ཆར་རྒྱལ་ཁབ་འདྲ་མིན་དུ་ཡོད་པའི་རྒྱལ་གཤེན་དང་འབྲེལ་བའི་བོན་ཚོགས་ཁག་གི་དབུ་འཛིན་དང་། ཡོ་རོབ་ཏུ་བཙུགས་པའི་(བྱ་འཕུར་ཐེབས་རྩ་ཚོགས་པ་)ཡི་ངེས་སྟོན་པའི་ལས་དོན་སྒྲུབ་བཞིན་བཞུགས། །
808 total views, 5 views today


text:
ཨ་ཧོ། བཀའ་དྲིན་འཁོར་ཐབས་མེད་པའི་དྲིན་ཅན་གྱི་བླ་མ། སངས་རྒྱས་མི་ཡི་སྒྲོམ་བུ་མངོན་སུམ་དུ་
བྱོན་པའི། གྲུབ་དབང་དམ་པ་མངྒ་ཝེར་ཞི་དེ་མཁྱེན་ནོ། ནམ་ཡང་གཟིགས་པ་མ་རལ་ཐུགས་རྗེས་
རངས་ཟུངས་ཤིག སྔོན་ནས་ལས་འཕྲོ་དཀར་བའི་བུ་སློབ་རྣམས་གསོན་དང་། སྙིང་ནས་ཡང་དག་དོན་
ཞིག་སྒྲུབ་པ་རེ་དགོངས་ན། ཀུན་མཁྱེན་བླ་མའི་གསུང་སྒྲོས་རྗེས་སུ་ནི་ཟློའོ། ཇི་བཞིན་ཐུགས་ལ་འཆང་
དང་ཟོལ་མེད་ཀྱི་གཏམ་ཡིན། དལ་བརྒྱད་འབྱོར་བཅུ་ཚང་བའི་མིི་ལུས་འདི་ཐོབ་ལུགས། ༼མཆན་་་དལ་བ་
བརྒྱད་ནི་མི་ཁོམས་པའི་གནས་བརྒྱད་དང་བྲལ་བ་སྟེ། མི་ཁོམས་པའི་གནས་བརྒྱད་ནི་ཕྱི་ཡི་མི་ཁོམས་པ་བཞི་དང་ནང་གི་མི་ཁོམས་པ་བཞི་སྟེ་བརྒྱད་དོ། དང་པོ་ཕྱི་ཡི་མི་ཁོམས་པ་བཞི་ནི། དམྱལ་བ་ཚ་གྲང་གིས་གཟེར་བས་བོན་བྱེད་མི་ཁོམས་པ་དང་། ཡི་དྭཌ་བཀྲེས་སྐོམ་གྱིས་གདུངས་བས་བོན་བྱེད་མི་ཁོམས་པ་དང་། བྱོལ་སོང་གླེན་ལྐུགས་དང་བཀོལ་སྤྱོད་ཀྱི་སྡུག་བསྔལ་དབང་གིས་བོན་བྱེད་མི་ཁོམས་དང་། ལྷ་ཚེ་རིང་པོ་དགེ་སྡིག་གི་འདུ་ཤེས་མེད་པས་བོན་བྱེད་མི་ཁོམས་པ་དང་བཞིའོ། ནང་གི་མི་ཁོམས་པ་བཞི་ནི། འོན་ལོང་གཉིས་འཛོམས་དང་དིག་པ་དང་ལྐུགས་པ་རྣམས་རྣམ་ཤེས་ལས་མ་རུང་བས་བོན་བྱེད་མི་ཁོམས་པ་དང། སྒྲ་མི་སྙན་ལ་སོགས་གླིང་གསུམ་གླིང་ཕྲན་དང་བཅས་པ་བསྟན་པ་རྣམ་གསུམ་མ་འཛོམས་པས་བོན་བྱེད་མི་ཁོམས་པ་དང། འཛམ་བུ་གླིང་དུ་སྐྱེས་ཀྱང་གླ་གློ་༼བཟང་ངན་བླང་དོར་མི་ཤེས་མཁན་
ལ་ཟེར་༽མོན་སོགས་སངས་རྒྱས་ཀྱི་བསྟན་པ་མེད་པས་བོན་བྱེད་མི་ཁོམས་པ་དང་བཞི་དང་བརྒྱད་ཡིན་ནོ། དེའི་སྐྱོན་བརྒྱད་དང་བྲལ་བའི་ཁོམས་པ་བརྒྱད་ལ་་དལ་བ་བརྒྱད་ཞེས་བྱའོ། འབྱོར་བ་བཅུ་ནི། རང་འབྱོར་ལྔ་དང་གཞན་འབྱོར་ལྔ་སྟེ་བཅུའོ། རང་འབྱོར་ལྔ་ནི། མི་ལུས་ཁྱད་པར་ཅན་དང་ལྷ་ལུས་གཡེངས་བ་མེད་པའི་རྟེན་མ་ཐོབ་ན་སངས་རྒྱས་སྒྲུབ་པའི་རྟེན་དུ་མི་རུང་བས། ད་རེས་ཐོབ་པར་དཀའ་བ་མིའི་ལུས་རྟེན་རྙེད་པ་ནི་རྟེན་གྱི་འབྱོར་བ་༡། བསྟན་པ་མེད་པའི་ཡུལ་མཐའ་ཁོབས་ཏུ་སྐྱེས་ན་བོན་དང་མི་འཇལ་ནའང། ད་རེས་སྐྱེ་དཀའ་བ་འཛམ་བུ་གླིང་གི་དབུས་སུ་སྐྱེས་པ་ནི་གནས་གཙང་ཡུལ་གྱི་འབྱོར་བ་དང་༢། མི་ལུས་ཐོབ་ཀྱང་དབང་པོ་མ་ཚང་ན་བོན་སྤྱོད་པ་ལ་གེགས་སུ་འགྱུར་ནའང། ད་རེས་དབང་པོ་སྒོ་ལྔ་ཚང་ཞིང་གླེག་ལྐུགས་སོགས་མ་ཡིན་པ་ནི་དབང་པོ་ཡོན་ཏན་གྱི་འབྱོར་བ་དང་༣། གནས་ཀྱིས་བསྐལ་ན་ཡོན་ཏན་གྱི་གནས་སངས་རྒྱས་ཀྱི་བསྟན་པ་ལ་མི་དད་ཅིང་བོན་ལ་ཡིད་མི་ཕྱོགས་ནའང། ད་རེས་བློ་ཁ་བོན་ལ་ཕྱོགས་པ་ནི་རང་འབྱོར་ལྔ་ཡི་གཙོ་བོ་དད་པ་མོས་འདུན་གྱི་འབྱོར་བ་དང་༤། དུས་ཀྱི་མཐའ་ལོག་ན་མཚམས་མེད་ལྔ་ལ་སོགས་མི་དགེ་བ་སྤྱོད་ཅིང་བོན་ལ་རྒྱབ་ཀྱིས་ཕྱོགས་ནའང། ད་རེས་དགེ་བ་ལ་མོས་པའི་བསམ་པ་སྐྱེས་པ་ནི་ཁྱད་པར་བློ་སྟོབས་ཀྱི་འབྱོར་བ་དང་༥ལྔའོ། འདི་དག་ཐམས་ཅད་རང་ངོ་ལ་ལྟོས་ནས་ཚང་དགོས་པས་རང་འབྱོར་རམ་རང་རྒྱུད་སྐལ་པའི་འབྱོར་བ་ཞེས་བྱ་བ་ཡིན་ནོ། གཞན་འབྱོར་ལྔ་ནི། སྟོན་པ་འཇིག་རྟེན་དུ་བྱོན་པའི་སྒྲོན་སྐལ་ལ་མ་བྱོན་ན་བོན་ཞེས་སྒྲ་ཙམ་ཡང་མི་གྲགས་ནའང། ད་རེས་འཕྲོད་པར་དཀའ་བ་སངས་རྒྱས་འཇིག་རྟེན་དུ་བྱོན་པའི་བསྐལ་བ་དང་འཕྲོད་པ་ནི་སྟོན་སངས་རྒྱས་ཀྱི་འབྱོར་བ་དང་༡། སྟོན་པ་བྱོན་ཀྱང་དེས་བོན་མ་གསུངས་ན་སྟོན་པ་མ་བྱོན་པ་དང་ཁྱད་མེད་ནའང། ད་རེས་བོན་གྱི་འཁོར་ལོ་རིམ་པ་གསུམ་མམ་སྒོ་བཞི་མཛོད་ལྔ་ཐེག་པ་རིམ་དགུ་སོགས་གསུངས་པ་ནི་སྡེ་སྣོད་བཀའ་ཡི་འབྱོར་བ་དང་༢། བོན་བསྟན་པ་དེ་ནུབ་ན་མུན་བསྐལ་དང་ཁྱད་མེད་ནའང། ད་རེས་བསྟན་པའི་གནས་ཚད་ཀྱི་ཡུན་མ་རྫོགས་པ་དང་ད་ལྟའི་བར་སྲུང་སྐྱོབས་ཐུབ་པ་ནི་དུས་ཀྱི་འབྱོར་བ་དང་༣། བསྟན་པ་གནས་ནའང་དེ་ཉིད་རང་གི་བསྒྲུབས་ཤིང་གཞན་ལ་སྟོན་པའི་དཔོན་གསས་མེད་ན་བསྟན་པ་ཡོད་པ་ཙམ་གྱིས་མི་ཕན་ནའང་། ད་རེས་དེ་སྟོན་པའི་བཤེས་གཉེན་བླ་མ་ཡང་བཞུགས་པ་དང་རང་ལ་དེའི་རྗེས་སུ་འཇུག་པའི་སྟོབས་ཡོད་པ་ནི་རང་གི་སྐལ་པའི་འབྱོར་བ་དང་༤། དེ་ཉིད་སྟོན་པ་པོ་ཡོད་ནའང་དེའི་ཐུགས་བརྩེ་བ་ཆེན་པོས་རྗེས་སུ་མ་ཟིན་ན་བསྟན་པའི་སྒོར་འཇུག་པའི་ཐབས་མེད་པ་ལས། ད་རེས་བོན་བསྟན་པའི་བླ་མ་དེ་ཉིད་སེམས་ཅན་གྱི་དོན་ལ་ཐུགས་བརྩེ་བ་
དང་ལྡན་པ་ནི་ལྷག་པ་ཐུགས་རྗེའི་འབྱོར་བ་དང་ལྔ་སྟེ་བཅུའོ་༽ སངས་རྒྱས་གཡུང་དྲུང་བོན་གྱི་བསྟན་པ་དང་འཕྲད་ལུག ས། དགེ་སྡིག་གང་བྱས་རང་དབང་ཡོད་ལུགས་ལ་བསམ་ན། ཚེ་སྔོན་རྣམ་དཀར་བསགས་པའི་འབྲས་བུ་ནི་ལོས་ཡིན། རྟེན་བཟང་འདི་འདྲ་རྙེད་པ་ད་རེས་ཙམ་ཡིན་པས། ད་ནས་རྣམ་གཡེངས་མི་ཚེ་སྟོང་ཟད་དུ་མ་ཤོར། ཡང་དག་རྣམ་དཀར་དགེ་ལ་རྒྱུན་དུ་ནི་བརྩོན་དང་། དལ་འབྱོར་དོན་ཡོད་མཛོད་ཅིག་ལས་ལྡན་གྱི་གྲོགས་རྣམས། ཐར་པ་བྱང་ཆུབ་སྒྲུབ་ལ་དམ་བཅའ་ཞིག་མེད་ན། དགེ་སེམས་མི་འབྲལ་ཡོད་ཀྱང་འགྲུབ་དུས་ནི་མི་ཡོང་། དལ་འབྱོར་སྟོང་ལོག་བྱས་ཚེ་དུད་འགྲོ་དང་ཅི་ཁྱད། ལུས་འདི་ཡུན་རིང་མི་རྟག་ལས་ལྡན་གྱི་གྲོགས་རྣམས། ཐམས་ཅད་མི་རྟག་འཆི་བའི་རང་བཞིན་ཅན་ཡིན་པས། རང་ཡང་དེ་བཞིན་མི་འཆི་རྟག་ཐབས་ནི་ཨི་ཡོད། དེ་རིང་མི་འཆི་བསམ་པའི་གདེངས་ཚོད་ནི་མེད་པས། འཆི་བ་ཕྱི་འཇོག་མ་བྱེད་ལས་ལྡན་གྱི་གྲོགས་རྣམས། རང་ཉིད་ན་ཚོད་ཆུང་ལ་ཡིད་བརྟན་ནི་མ་བྱེད། རང་བའི་རྒན་དང་ན་མཉམ་ཆུང་བ་སོགས་འཆི་ལུགས། གཟིགས་དང་དེ་བཞིན་ཚེ་ལ་ངེས་པ་ནི་མེད་པས། ནམ་འཆི་ངེས་མེད་སོམས་ཤིག་ལས་ལྡན་གྱི་གྲོགས་རྣམས། ད་ལྟ་ན་ཞིང་རྒས་པའི་སྡུག་བསྔལ་གྱིས་མ་གཏུབ། ཅི་བྱས་རང་ལག་ཡོད་པའི་དུས་ཚོད་འདིའི་ཐོག་ལ། རྣམ་དཀར་དགེ་བ་ཡང་དག་སྒྲུབ་པ་རེ་མེད་ན། འཆི་ཁ་འགྱོད་ཀྱང་མི་ཕན་ལས་ལྡན་གྱི་གྲོགས་རྣམས། དེའི་ཕྱིར་ཕ་མ་བུ་ཚ་ཁྱིམ་གཞི་དང་ཉེ་འབྲེལ། བརྩེ་གདུང་ཞན་ཆགས་བྱས་ཀྱང་སོ་སོ་རུ་འབྲལ་ནས། འཆི་དུས་རོགས་མེད་གཅིག་པུར་ཕ་རོལ་དུ་འགྲོ་དགོས། གཉེན་ལ་ཆགས་སེམས་མ་བྱེད་ལས་ལྡན་གྱི་བུ་རྣམས། སྡིག་སྡུག་དུ་མས་བསགས་པའི་ནོར་རྫས་ཞིག་ཡོད་ཀྱང་། ཐ་མ་ཁབ་རྐུད་ཙམ་ཞིག་ཁྱེར་དབང་ནི་ཨེ་འདུག གཞན་དག་རྣམས་ལ་གཟིགས་དང་གོ་རྒྱུ་ཞིག་ལུས་ཡོད། ནོར་ལ་ཆགས་ཞེན་མ་བྱེད་ལས་ལྡན་གྱི་བུ་རྣམས། འདི་སྡུག་ཕྱི་སྡུག་སྦྱར་བའི་ཕུང་རྒན་གྱི་བུད་མེད། འགྲོགས་པ་ཙམ་གྱིས་ཐར་པའི་སྲོག་རྩ་དེ་བཅད་ནས། ཐར་མེད་དམྱལ་གནས་འཕེན་པའི་སྔོན་ལས་ཀྱི་དགྲ་དང། ནམ་ཡང་འགྲོགས་དགོས་མེད་དོ་ལས་ལྡན་གྱི་བུ་རྣམས། ཚེ་འདིའི་བྱ་བཞག་སྒྲུབ་པ་ཅི་ལྟར་དུ་མཁས་ཀྱང། ཅི་ནས་ཕན་པ་མེད་པ་སྡུག་བསྔལ་གྱི་རྒྱུ་ཡིན། རང་སྡུག་རང་གིས་སྦྱང་བ་འཁོར་ངན་གྱི་བྱ་བཞག ད་ནས་སྒྲུབ་དགོས་མེད་དོ་ལས་ལྡན་གྱི་བུ་རྣམས། སྔོན་བྱོན་གྲུབ་ཐོབ་བླ་མ་གོང་མ་དག་རྣམས་ཀྱང། འདི་དོན་རྒྱབ་བསྐྱུར་ཕྱི་མ་དང་ལེན་ཞིག་མ་
གཏོགས། འདི་ཕྱི་མཉམ་བཞེས་མཛད་པའི་བླ་མ་དང་གྲུབ་ཐོབ། ས་སྟེང་འདི་ན་མ་བྱུང་ལས་ལྡན་གྱི་
བུ་རྣམས། དེའི་ཕྱིར་སྡུག་བསྔལ་འབྱུང་གནས་འཁོར་ངན་གྱི་གྲོང་ནག ཆགས་སྡང་རྨོངས་གསུམ་སྐྱེས་
བའི་མི་སྲུན་༼མཆན་་རྩིང་སྤྱོད་དམ་ཞི་དུལ་མེད་པའི་༽གྱི་གླིང་འདིར།རྣམ་གཡེངས་འཁྲུལ་པའི་བྱ་བ་ཟིན་དུས་༼མཆན་་རྫོགས་དུས་༽ནི་མེད་པས། འཁོར་ངན་འབྲེལ་ཐག་ཆོད་ཅིག་ལས་ལྡན་གྱི་བུ་རྣམས། ཚེ་འདིའི་ཁོ་ནའིི་དོན་ལ་བསམ་པ་རུ་ཤོར་ན། འདུག་ས་རི་ལ་བྱས་ཀྱང་ཕན་པ་མི་འདུག། ལག་ལེན་དགེ་ལ་བྱས་ཀྱང་བཟང་པོ་ནི་དཀའ་བས། དེ་བས་ཚེ་འདིར་མ་བསམ་ལས་ལྡན་གྱི་བུ་རྣམས། དང་པོ་ཆོས་པ་ཡིན་ཟེར་རི་ཁྲོད་ཞིག་བརྟེན་ལོ། བར་དུ་རང་རྒྱུད་ཉོན་མོངས་ཇེ་རྒྱས་ལ་སོང་ནས། ཐ་མ་ངོ་ཚ་མེད་པ་གྲོང་ནག་ཏུ་འཁྱམས་པའི། དེ་འདྲའི་ཆོས་པ་མ་བྱེད་ལས་ལྡན་གྱི་བུ་རྣམས། དང་པོ་བླ་མ་བསྟེན་ནས་དད་
མོས་ཞིག་ཡོད་མདོག བར་དུ་བླ་མར་མི་བརྩི་རང་རང་གི་ཅི་མོས། ཐ་མར་བླ་མའི་གསུང་ལ་ཐན་ལྟར་
དུ་མཐོང་བ། དེ་འདྲའི་སློབ་མ་མ་བྱེད་ལས་ལྡན་གྱི་བུ་རྣམས། དང་པོ་དགོས་མེད་ཟེར་ནས་བྱ་བྲལ་
ཞིག་ཡིན་སྐད། བར་དུ་རང་དོན་མ་འགྲུབ་གཞན་དོན་ཞིག་ཡིན་མདོག ཐ་མ་དཀོར་ཟས་བླ་མ་ངོམས་
དུས་ནི་མེད་པ། དེ་འདྲའི་བྱ་བྲལ་མི་དགོས་ལས་ལྡན་གྱི་བུ་རྣམས། སྐུ་ལུས་མཛེས་མཛེས་བྱས་ཀྱང་རང་
རྒྱུད་ནི་མ་ཐུལ། གསུང་སྐད་སྙན་སྙན་བྱས་ཀྱང་ཚིག་དོན་ནི་མ་ཁྲོལ། སྒོམ་པ་མཐོ་མཐོ་བྱས་ཀྱང་རང་
ངོ་ནི་མ་མཐོང། དེ་འདྲའི་བླ་གཟུགས་མི་དགོས་ལས་ལྡན་གྱི་བུ་རྣམས། གོང་མའི་ཡོན་ཏན་མ་མཐོང་
དད་མོས་ཀྱི་རྒྱུན་ཆད། འགྲོ་དྲུག་ཕ་མར་མ་ཤེས་ཆགས་སྡང་གི་ལས་བསགས། དགེ་སྡིག་སྐྱོན་ཡོན་མི་
ཤེས་སེར་གཟུགས་ཞིག་ཡིན་མདོག དེ་འདྲའི་གྲྭ་པ་མ་བྱེད་ལས་ལྡན་གྱི་བུ་རྣམས། དེ་དགེ་སློང་ཡིན་
ཟེར་ཕྱི་ཚུལ་ནང་ཁྲིམས་ནི་མི་སྲུང། བྱང་སེམས་ཁུར་ལེན་རང་བདེ་གཞན་ཕམ་གྱི་ལས་བསགས། གསང་སྔགས་རྟོགས་སྐད་བསྐྱེད་རྫོགས་ཟུང་འཇུག་༼མཆན་་་་བསྐྱེད་རྫོགས་ཞེས་པ་བསྐྱེད་རིམ་དང་རྫོགས་རིམ་གཉིས་ཀྱི་བསྡུས་མིང་ཡིན་པས། དང་པོ་བསྐྱེད་རིམ་གྱི་དོན་ནི། སྐྱེ་ཤི་བར་དོ་གསུམ་ཅི་རིགས་སྦྱོང་བྱེད་ཀྱི་བོན་མཐུན་ཁྱད་པར་ཅན་གྱི་ལམ་གྱི་དངོས་གཞི་སྒྲུབ་པ་གང་ཞིག། ཡི་དམ་རྫོགས་བྱེད་དང་བརྙེས་པར་བྱེད་པ་གཉིས་ལས་ཕྱི་མའི་མིང་ཅན་དུ་གྱུར་པའི་རྣལ་འབྱོར་དང།༽༼རྫོགས་རིམ་
གྱི་དོན་ནི། རང་རྒྱུ་བསྐྱེད་རིམ་སྨིན་ཚོད་ཀྱི་ལམ་རྫོགས་རྗེས་སུ་བྱུང་བའི་མ་བཅོས་ཐབས་ཀྱིས་སྒྲུབ་པའི་ཡི་དམ་རྗོགས་བྱེད་ཀྱི་རིམ་པ་དེའོ།༽ ༼འདིའི་སྐབས་བསྐྱོདརྫོགས་ཟུང་འཇུག་ནི་མ་རྟོགས་ཞེས་པའི་དོན་གསང་སྔགས་ཀྱི་བསྐྱེད་ཆོག་ལ་བརྟེན་ནས་ལྷ་དང་ལྷ་མོ་གང་སྒོམ་ཐམས་ཅད་སྟོང་ཉིད་སྙིང་རྗེའི་སྙིང་པོ་ཅན་གྱི་ལྷ་སྐུའི་རྣམ་པ་མ་རྟོགས་པ་ལ་གོ་དགོས་སྙམ། རྒྱུ་མཚན་ནི་གོང་གི་རིམ་པ་གཉིས་ཀྱི་ཉམས་ལེན་
བསྐྱེད་རྫོགས་མཚན་ཉིད་པ་ནི་གང་ཟག་སོ་སོའི་ཉམས་སུ་ལེན་སྐབས་རང་རྒྱུད་ཀྱི་བསྐྱེད་རིམ་ནི་རང་རྒྱུད་རྫོགས་རིམ་སྨིན་བྱེད་ཀྱི་རྒྱུ་ཡིན་ཕྱིར་རྒྱུ་འབྲས་ཚུལ་དུ་ཉམས་སུ་ལེན་དགོས་པས་ན་ཚེ་གཅིག་ལ་དེ་གཉིས་ཉམས་སུ་བླངས་པའམ་རྒྱུད་གཅིག་ལ་དེ་གཉིས་ཉམས་སུ་བླངས་པ་ལ་ཟུང་འཇུག་ཞེས་འཇོག་ན་མ་གཏོགས་གཞན་དུས་གཅིག་ལ་རིམ་པ་གཉིས་པོ་ཟུང་དུ་འཇུག་ཚུལ་དཀའ་བས་སོ། རྒྱུ་མཚན་ནི་དེ་གཉིས་རྒྱུ་འབྲས་ཡིན་པས་དུས་མཉམ་མི་སྲིད་པས་ནའོ།༽ནི་མ་རྟོགས། དེ་འདྲའི་གཉིས་མགོ་མ་བསྐོར་ལས་ལྡན་གྱི་བུ་རྣམས། རང་ངོ་མ་འཕྲོད་རོ་ལ་ངོ་སྤྲོད་ཞིག་འདོན་མདོག། རང་མགོ་མི་ཐོན་རོ་མགོ་འཕོ་བ་ཞིག་འཕེན་མདོག སེམས་བསྐྱེད་མེད་པ་འབུལ་བ་ཆེ་ཆུང་ལ་བསམ་པ།དེ་འདྲའི་འདྲེན་སྟོན་མ་བྱེད་ལས་ལྡན་གྱི་བུ་རྣམས། འདྲེ་རྟོག་ནང་ནས་མ་ཆོད་གཉིས་འཛིན་གྱི་གཅོད་པ། ལྷ་འདྲེ་རང་སྣང་མ་ཤེས་འདྲེ་ཉུག་གི་གཉེན་ས། ཕཊཿསྒྲས་གནམ་ས་འགེངས་ཀྱང་ངར་འཛིན་ནི་མི་ཆོད། དེ་འདྲའི་གཅོད་མཁན་མི་དགོས་ལས་ལྡན་གྱི་བུ་རྣམས། སྐུ་ཚེ་བཀོར་ལ་འབགས་ཀྱང་ཚོགས་བསགས་ནི་མི་བྲ། བཀོར་ཟས་གང་བྱུང་ཁྱིམ་དང་བུད་མེད་ཀྱི་ཁ་གསོ། ད་དུང་རང་མཚང་མི་ཤེས་འགྲོ་དོན་ཞིག་ཡིན་སྐད། དེ་འདྲའི་རང་བླ་མ་བཙོང་ལས་ལྡན་གྱི་བུ་རྣམས། བདུད་སྲིན་དམག་ལ་ཆས་འདྲའི་དམར་ཆོག་གི་མཁན་པོ། ཤ་ཆང་ཟས་ལ་རྔམས་པ་གཅན་སྤྱང་ལྟར་འཚོཌ་ནས། ཉེས་མེད་སྲོག་ལ་འཚེ་བའི་ཤན་པ་དང་ཅི་ཁྱད། དེ་འདྲའི་གྲོང་ཆོག་མ་བྱེད་ལས་ལྡན་གྱི་བུ་རྣམས། དབང་ལུང་བསྙེན་སྒྲུབ་མེད་པའི་གསང་སྔགས་འདི་གྲོང་ཁྱེར། ལག་ལེན་ཞལ་ཁྲིད་མེད་པའི་ཕོ་ཚོད་ཀྱི་བཅའ་འདོན། སྙིང་རྗེས་གཞི་བཟུང་མེད་པའི་ང་རྒྱལ་གྱི་དྲག་ལས། དེ་འདྲའི་གཏོར་སྒྲུབ་མི་དགོས་ལས་ལྡན་གྱི་བུ་རྣམས། ད་ནི་སུ་དང་འགྲོགས་ཀྱང་ཡང་དག་དང་རྒྱབ་འགལ། སུ་ལ་བློ་སྣ་བསྟུན་ཀྱང་དགེ་བ་ཡི་གེགས་ཤིང། དུས་ངན་མི་དང་འགྲོགས་ཚེ་བཟང་པོ་ནི་འོང་དཀའ། ཀུན་ཀྱང་འབྲེལ་ཐག་གཅད་དགོས་ལས་ལྡན་གྱི་བུ་རྣམས། གོང་མར་བསྟོད་ཀྱང་ཐུགས་ངོ་ཟིན་དུས་ནི་མི་འོང། དམན་པ་སྐྱོང་ཡང་དེ་དག་མགུ་དུས་ནི་མི་འོང། ཕ་མའི་ངག་ལ་ཉན་ཀྱང་ཡང་དག་དང་རྒྱབ་འགལ། འཇིག་རྟེན་མི་ངོ་མ་བསྲུང་ལས་ལྡན་གྱི་བུ་རྣམས། ཕ་མའི་དྲིན་ལན་རང་གིས་སོད་པ་ཞིག་བསམ་ན། ཡང་དག་དགེ་བ་མ་གཏོགས་གང་གིས་ཀྱང་མི་སོད། དེའི་ཕྱིར་ཕ་མའི་གཙོར་བྱས་སེམས་ཅན་གྱི་དོན་དུ། དམིེཊ་ནས་དགེ་ལ་བརྩོན་དགོས་ལས་ལྡན་གྱི་བུ་རྣམས། དེང་སང་སྙིགས་མའི་སྐྱ་སེར་སུ་ཞིག་དང་འགྲོགས་ཀྱང། ངོ་དགའ་ལྐོག་གཤེ་དགེ་བའི་གགས་ཤིང་ཞིག་མ་གཏོགས། ཡང་དག་བོན་ལ་མོས་པའི་གྲོགས་པོ་ནི་དཀོན་པས། གྲོགས་ངན་འབྲེལ་ཐག་གཅད་དགོས་ལས་ལྡན་གྱི་བུ་རྣམས། རང་གི་བླ་མར་གཤེ་ལ་ལྟ་ལོག་གི་གྲོགས་དང། ཅི་བྱེད་སྡིག་ལ་དགའ་བ་སྡིག་ཅན་གྱི་གྲོགས་དང། སྡོམ་པ་དམ་ཚིག་འཆལ་བའི་དམ་ཉམས་ཀྱི་གྲོགས་དང། ནམ་ཡང་འགྲོགས་དགོས་མེད་དོ་ལས་ལྡན་གྱི་བུ་རྣམས། བསམ་བསམ་འགྲུབ་དུས་མི་འོང་འཁྲུལ་པ་ཡི་གཞི་ཡིན། བསམ་ཚད་དོན་དུ་མི་ཁེལ་སྡུག་བསྔལ་གྱི་རྒྱུ་ཡིན། མདོ་ཤོར་དྲན་བསམ་མང་བ་དོན་དམ་དང་རྒྱང་རིང། བསམ་པའི་བློ་སྣ་མ་མང་ལས་ལྡན་གྱི་བུ་རྣམས།སྙིང་ནས་ཡང་དག་དགེ་ལ་འདུན་པ་ཞིག་ཡོད་ཚེ། རང་ཐག་རང་གི་ཆོད་པ་ཅི་ནས་ཀྱང་མཛོད་དང། རང་ལས་གཞན་པའི་དབང་ཆེན་སུ་ཞིག་ཀྱང་མེད་པས། དེ་ཕྱིར་རང་ཐག་ཆོད་དགོས་ལས་ལྡན་གྱི་བུ་རྣམས། ཕྱི་མར་ཕན་པའི་དགེ་བ་རྣམ་དག་ཞིག་སྒྲུབ་ཚེ། གཞན་དག་སུ་མ་མགུ་ཡང་རང་ཉིད་ནི་བློ་བདེ། མདོ་མེད་ཤེས་མེད་ཟེར་ཡང་ནམ་ཕུག་གི་དོན་འགྲུབ། བློ་ཕུག་དགེ་ལ་གཏོད་མཛོད་ལས་ལྡན་གྱི་བུ་རྣམས། རྒྱལ་བ་གོང་མ་རྣམས་ཀྱི་བསྔགས་བསྟོད་ཀྱི་གནས་མཆོག། གྲུབ་དབང་བླ་མ་དམ་པ་གཤེགས་ཤུལ་གྱི་གྲུབ་གནས། རྟག་ཏུ་དབེན་པའི་རི་ཁྲོད་ཁོ་ན་རུ་བཟུངས་ནས། ན་ཤི་དུར་ས་གྱིས་ཤིག་ལས་ལྡན་གྱི་བུ་རྣམས། བློ་ཡི་གཏད་སོ་དྲིན་ཅན་བླ་མ་དེ་གྱིས་དང། རང་གི་བྱུང་ན་སངས་རྒྱས་དངོས་དང་ནི་མཚུངས་པས། འདི་དང་ཕྱི་མའི་བདེ་བ་ཁོང་གིས་ནི་མཛད་འོང། རང་དབང་བླ་མར་འབུལ་དགོས་ལས་ལྡན་གྱི་བུ་རྣམས། བླ་མར་བསྟེན་ནས་སངས་རྒྱས་དངོས་མཐོང་གི་སྒོ་ནས། ཅི་མཛད་ལེགས་པར་མཐོང་བའི་དད་མོས་ཀྱི་གདུང་བའི། ངོས་ལྐོག་མེད་པར་ཅི་གསུང་ཚད་མ་རུ་འཛིན་ནས། བླ་མ་ཚུལ་བཞིན་བསྟེན་དགོས་ལས་ལྡན་གྱི་བུ་རྣམས། དེས་ན་སྤྲང་ལུས་ཆོས་པའི་གཏད་སོ་ནི་ཡིན་ལ། ལས་ལྡན་བུ་སློབ་ཁྱེད་རྣམས་མི་ཡུལ་དང་རང་ཡུལ། གར་བྱོན་གར་བཞུགས་སྤྲང་པོ་ཁོ་ནའི་ཚུལ་བཟུང་ནས། རང་མཐོང་ང་རྒྱལ་སྤང་དགོས་ལས་ལྡན་གྱི་བུ་རྣམས། དབེན་པའི་རི་ལ་ཉལ་བའི་ཡང་དག་གི་དགེ་བྱེད། ལུས་ལ་མཛེས་འདོད་གོས་རྒྱན་བཟང་པོ་ཡི་ཅི་བྱ། བཟང་སྡུག་མེད་པ་རབ་ཏུ་བྱུང་བ་ཡི་ན་བཟའ། གང་བྱུང་དུག་པོ་གོན་དང་ལས་ལྡན་གྱི་བུ་རྣམས། བཟའ་བའི་ཟས་ལ་བསོད་སྙོམས་ཁོ་ན་ལ་གྱིས་དང། སྡིག་པས་མི་གོས་སྔོན་བྱོན་གོང་མ་ཡི་ཕྱག་ལེན། ངོ་བསྲུང་སེར་སྣ་མི་དགོས་བསླང་བས་ན་ཆོག་པའི། དགེ་པའི་འཚོ་བ་བསྟེན་དགོས་ལས་ལྡན་གྱི་བུ་རྣམས། བསགས་པའི་ནོར་ལ་འཕགས་པའི་ནོར་བདུན་འདི་མཆོག་ཡིན། ༼མཆན་་་འཕགས་པའི་ནོར་བདུན་ནི། ༡༽མི་རྟག་པ་རྒྱུད་ལ་བསམ་ཞིང་བླ་མ་ཡི་དམ་མཁའ་འགྲོ་སོགས་ལ་མཁྱེན་པ་གསོལ་བ་དང་། ༢༽གཞན་དོན་དུ་བྱང་ཆུབ་མཆོག་ཏུ་སེམས་བསྐྱེད་པ། ༣༽རང་གཞན་འཁོར་བའི་གདུང་བ་ལས་སྐྱོབས་ཕྱིར་ཡུལ་མཆོག་བཞི་ལ་སྐྱབས་སུ་འགྲོ་བ། ༤༽ཚེ་རབས་ནས་བསགས་པའི་སྡིིག་སྒྲིབ་ཐམས་ཅད་ཡུལ་མཆོག་གནས་བཞིའི་དྲུང་དུ་བཤགས་པ། ༥༽སྲི་ཞུ་མགྲོན་ལ་དངོས་འབྱོར་ཡིད་ལས་སྤྲུལ་པའི་ཕྱི་ནང་གསང་བའི་མཆོད་པ་འབུལ་བ། ༦༽བྱིན་རླབས་འཇུག་ཕྱིར་བླ་མ་ལ་གསོལ་བ་འདེབས་པ། ༧༽འཇུག་བསྔོ་སྨོན་རྣམ་པར་དག་པའི་མཚམས་སྦྱར་བ་བཅས་སོ། ༼ཡང་གསུང་ཚུལ་གཞན་ཞིག་ལ་འདི་ལྟར།༽ ༼ ༡ ལས་འབྲས་ལ་ཡིད་ཆེས་པའི་༼དད་པ་༽སྟེ། ཉིན་མཚན་དགེ་བའི་ལམ་ལ་འདྲེན་པར་བྱེད་པས་འཁོར་ལོ་རིན་པོ་ཆེ་དང་མཚུངས་པའོ། ༢༽ སྒོ་གསུམ་གྱི་ཉེས་སྤྱོད་སྡོམ་པ་ཚུལ་ཁྲིམས་ཏེ། ཡོན་ཏན་གྱི་རྒྱན་གྱིས་ཀུན་ཡིད་འཕྲོག་པས་བཙུན་མོ་རིན་པོ་ཆེ་དང་མཚུངས་པའོ། ༣༽ གཞུང་ལུགས་རབ་འབྱམས་གསན་བསམ་མཛད་པའི་ཐོས་བསམ་སྟེ། ལོག་རྟོག་གི་གཡུལ་ངོ་བཟློག་པས་དམག་དཔོན་རིན་པོ་ཆེ་དང་མཚུངས་པའོ།
༤ ༽ ཟང་ཟིང་གི་དངོས་པོ་སོགས་གཞན་ལ་གཏེར་བའི་སྦྱིན་པ་སྟེ། བསོད་ནམས་དང་ཡེ་ཤེས་ཀྱི་ཚོགས་ཆེན་འགྲུབ་པས་གླང་པོ་རིན་པོ་ཆེ་དང་མཚུངས་པའོ། ༥༽ རང་ངོར་ལྟོས་པའི་ཁ་ན་མ་ཐོ་བ་༼ཁ་ནས་བརྗོད་ཀྱང་མི་རུང་བའི་ཉེས་ལྟུང་ངམ་སྡིག་པ་༽འཛེམ་པའི་ངོ་ཚ་སྟེ། ཉོན་མོངས་པ་བདག་མེད་རྟོགས་པའི་ཤེས་རབ་ཀྱི་སྦུབས་སུ་སྦ་བས་རྟ་མཆོག་རིན་པོ་ཆེ་དང་མཚུངས་པའོ། ༦༽ གཞན་ངོར་ལྟོས་ཏེ་ཁ་ན་
མ་ཐོ་བ་༼ཁ་ནས་བརྗོད་ཀྱང་མི་རུང་བའི་ཉེས་ལྟུང་ངམ་སྡིག་པ་༽འཛེམ་པའི་ཁྲེལ་སྟེ། དགེ་བའི་བོན་རྣམས་སྲུང་ཞིང་ཉེས་པའི་ཚོགས་བཟློག་པར་བྱེད་པས་བློན་པོ་རིན་ཆེ་དང་མཚུངས་པའོ། ༧༽ བོན་རབ་ཏུ་རྣམ་པར་འབྱེད་པའི་ཤེས་རབ་སྟེ། རང་གཞན་གྱི་རེ་བ་སྐོང་བས་ནོར་བུ་རིན་པོ་ཆེ་དང་མཚུངས་པའོ།༽ ཉོན་མོངས་དུག་ལྔའི་དགྲ་ལ་མ་ཤོར་ཞིག་བྱས་ན། བྱང་ཆུབ་བར་ཏུ་མི་མཛད་ཇེ་འཕེལ་དུ་འགྲོ་བའི། ཕུགས་ནོར་དགེ་བཅུ་བསགས་དགོས་ལས་ལྡན་གྱི་བུ་རྣམས། མདོ་མེད་༼མཆན་་་ཕྱི་མ་ལས་འདི་དོན་སྒྲུབ་པ་དོན་མེད་པ་༽ངས་ཀྱང་ཕྱི་མ་ཁོ་ན་ཞིག་མ་གཏོགས། ཚེ་འདིར་མི་སྒྲུབ་བསམ་པའི་དམ་བཅའ་རུ་ཡོད་པས། དེ་བཞིན་ཚེ་འདིའི་བྱ་བཞག་བློ་ཡིས་ནི་ཐོངས་དང། ཕྱི་མ་ཁོ་ནར་བསྒྲུབ་དགོས་ལས་ལྡན་གྱི་བུ་རྣམས། ཕྱི་མ་སྒྲུབ་ཐབས་དག་ལ་དུ་བ་ཞིག་གསུངས་ཀྱང། བསྡུ་ན་སྤང་བསྒྱུར་གྲོལ་༼མཆན་་་་མདོ་སྔགས་རྫོགས་༽གསུམ་འདིའི་ཁོངས་སུ་འདུས་ཏེ། དུག་ལྔ་སྤང་དང་བསྒྱུར་དང་རང་ས་རུ་གྲོལ་
དགོས། ལམ་གྱི་དངོས་གཞི་ཡིན་ནོ་ལས་ལྡན་གྱི་བུ་རྣམས། དེ་ལས་ངེས་འབྱུང་༼མཆན་་་་རང་རྒྱུད་ཀྱི་སྡུག་བསྔལ་ལ་སུན་ནས་འདི་མེད་པ་བྱུང་ན་ཅི་མ་རུང་སྙམ་པ་༽བློ་དང་གཞན་ཕན་གྱི་སེམས་བསྐྱེད། སྟོང་ཉིད་ཟབ་མོ་གསུམ་གྱིས་ཟིན་པ་ཞིག་མེད་ན། ཐར་པའི་ལམ་ལ་འགྲོ་བ་གཅིག་ཀྱང་ནི་མེད་གསུངས། དེ་དག་རྒྱུད་ལ་སྐྱེ་དགོས་ལས་ལྡན་གྱི་བུ་རྣམས། དེ་ཕྱིར་དང་པོ་བློ་ལྡོག་རྣམ་པ་བཞིའི་༼མཆན་་་་དལ་འབྱོར་རྙེད་དཀའ་བ། ཚེ་མི་རྟག ལས་རྒྱུ་འབྲས། འཁོར་བའི་ཉེས་དམིཌ་ཏེ་ཐུན་མོང་གི་སྔོན་འགྲོ་བཞིའོ་༽སྒོ་ནས།སྔོན་འགྲོའིི་ཁྲིད་རྣམས་བློ་སྦྱོང་ཞིབ་མོ་རུ་བཏང་ནས། རང་རྒྱུད་རྐོ་རྒོག་༼མཆན་་་་མ་མཉེད་པའི་ཀོ་བ་སྐམ་པོ་༽ལྟ་བུ་གྱོང་ཁེངས་༼མཆན་་་འབོལ་པོ་མེད་པ་༽འདི་འདུལ་ལ། སེམས་གཏིང་འཁུལ་ངེས་༼མཆན་་་སེམས་གཏིང་ནས་འདུལ་བའམ་ཐུལ་བ་ངེས་པར་དུ་དགོས་༽དགོས་སོ་ལས་ལྡན་
གྱི་བུ་རྣམས། དེ་ནས་སྲིད་རྩེ་མན་ཆད་མནར་མེད་ཞིང་ཡན་ཆད། བདེ་བ་མེད་པ་སྡུག་བསྔལ་ཁོ་ན་ཡི་
རང་བཞིན། ཡིན་ཕྱིར་དེ་ལས་ཐར་འདོད་ངེས་འབྱུང་གི་བློ་འདི། རྒྱུན་དུ་མི་འབྲལ་ཡོད་དགོས་ལས་
ལྡན་གྱི་བུ་རྣམས། རིགས་དྲུག་ཞིང་དུ་འཁོར་བའི་འགྲོ་དྲུག་གི་སེམས་ཅན། གང་ཡང་ཕ་མར་མ་གྱུར་
གཅིག་ཀྱང་ནི་མེད་པས། དེ་རྣམས་དོན་དུ་སངས་རྒྱས་ཐོབ་འདོད་ཀྱི་སེམས་བསྐྱེད། བཅོས་མིན་བློ་ལ་
སྐྱེ་དགོས་ལས་ལྡན་གྱི་བུ་རྣམས། འདི་ལྟར་འཁོར་འདས་ལམ་གསུམ་བསྡུས་པ་ཡི་བོན་ཀུན། རྫུན་སྣང་
སྒྱུ་མ་ཙམ་ལས་བདེན་པ་ནི་མེད་པས། སྤྱོད་ལམ་གང་ཡང་རང་ཁར་༼མཆན་་་ཐ་མལ་དུ་༽མི་ཤོར་བའི་ངང་ནས། སྟོང་ཉིད་ཟབ་མོས་ཟིན་དགོས་ལས་ལྡན་གྱི་བུ་རྣམས། དུས་གསུམ་བསགས་པའི་རྣམ་དཀར་དགེ་བའི་ཚོགས་གང་བགྱིས། ཕྱོགས་གཅིག་བསྡུས་ནས་མཁའ་མཉམ་འགྲོ་དྲུག་གི་སེམས་ཅན། མྱུར་དུ་སངས་རྒྱས་ཐོབ་ཕྱིར་དམིགས་མེད་ཀྱི་བསྔོ་སྨོན། རྒྱུན་དུ་མ་ཆག་བྱ་དགོས་ལས་ལྡན་གྱི་བུ་རྣམས། སྡུག་བསྔལ་ཀུན་གྱི་གཞི་མ་འཁོར་ངན་གྱི་ཞིང་འདིར། འཇིགས་རུང་སྡུག་བསྔལ་དུ་མས་ཡང་ཡང་དུ་
མནར་ཚུལ། འདི་ལ་བསམ་ནས་དད་ལྡན་མོས་གུས་ཀྱི་སྒོ་ནས། གནས་བཞིར་༼མཆན་་་་བླ་མ་སངས་རྒྱས་བོན་དང་གཤེན་རབ་བཞི་ལ་༽སྐྱབས་སུ་བཟུང་དགོས་ལས་ལྡན་གྱི་བུ་རྣམས། དགེ་སྡིག་ལས་སྤྱོད་འབྲས་བུ་བདེ་སྡུག་ཏུ་སྨིན་ཚུལ། ཡིད་ཆུད་༼མཆན་་་ཤོང་བའམ་ཤེས་པ་༽ངེས་པར་བླང་དོར་ཚུལ་བཞིན་དུ་གཟོབ་ནས། སྔོན་བསགས་ལས་དང་བག་ཆགས་སྒྲིབ་གཉིས་དང་བཅས་པ། སྟོབས་བཞིས་༼མཆན་་་་སྔར་བྱས་ལ་འགྱོད་པའི་སྟོབས། ཕྱིས་མི་བྱེད་པ་དམ་བཅའི་སྟོབས། གཉེན་པོ་དགེ་བའི་སྟོབས། དཔང་པོ་རྟེན་ཀྱི་སྟོབས་བཅས་བཞིའོ་༽ བཤགས་སྦྱངས་བྱ་དགོས་ལས་ལྡན་གྱི་བུ་རྣམས། བསོད་ཚོགས་༼མཆན་་་་་ཀུན་རྫོབ་བྱང་ཆུབ་མཆོག་ཏུ་སེམས་བསྐྱེད་པ་དང་བརྩེ་བ་སྙིང་རྗེ་ཆེན་པོ་སོགས་མཚན་བཅས་ཀྱི་དགེ་བ་༽མ་བསགས་ཡེ་ཤེས་ཚོཌ་ཆེན་༼མཆན་་་མཚན་མེད་ཀྱི་དགེ་བ་སྟོང་ཉིད་རྟོགས་པའི་ཤེས་རབ་༽ནི་མི་རྫོཌ། དེའི་ཕྱིར་སྟོང་གསུམ་༼མཆན་་་སྟོང་དང་པོ་སྤྱི་ཕུད་གྱི་འཇིག་རྟེན། སྟོང་གཉིས་པ་བར་མའི་འཇིག་རྟེན། སྟོང་གསུམ་མཐར་ཐུག་གི་འཇིག་རྟེན་ཏེ་གསུམ་ལ་ཚངས་རྒྱུང་བྱེ་བ་ཕྲག་བརྒྱ་ ༼100,0000000༽ དེ་འདྲ་སྟོང་ལ་བཀོད་པ་དང་པོ། བཀོད་པ་དང་པོ་སྟོང་ལ་བཀོད་པ་གཉིས་པ། གཉིས་པ་སྟོང་ལ་བཀོད་པ་གསུམ་པ། བཀོད་པ་གསུམ་པ་སྟོང་ལ་མུ་ཁྱུད་དང་པོ།མུ་ཁྱུད་དང་པོ་སྟོང་ལ་མུ་ཁྱུད་གཉིས་པ། མུ་ཁྱུད་གཉིས་པ་སྟོང་ལ་མུ་ཁྱུད་གསུམ་པ། མུ་ཁྱུད་གསུམ་པ་སྟོང་ལ་དོག་གདལ་དང་པོ།དོག་གདལ་དང་པོ་སྟོང་ལ་དོག་གདལ་གཉིས་པ། དོག་གདལ་གཉིས་པ་སྟོང་ལ་དོག་གདལ་གསུམ་པ། དོག་གདལ་གསུམ་པ་སྟོང་ལ་མེ་ཏོག་བརྒྱན་པའི་འཇིག་རྟེན། མེ་ཏོག་བརྒྱན་པའི་འཇིག་རྟེན་སྟོང་ལ་གངྒའི་ཀླུང་གི་འཇིག་རྟེན། དེ་དག་བསྡོམས་པའི་མིང་ལ་འཐུག་པོ་བཀོད་པའི་ཞིང་ཁམས་ཞེས་བྱའོ་༽སྣོད་བཅུད་བདག་ལུས་དང་ལོངས་སྤྱོད། མཎྜལ་དམིགས་ནས་རྒྱལ་བའི་ཞིང་མཆོག་ལ་འབུལ་ནས། ཚོགས་བསགས་རྒྱུན་དུ་མ་ཆགས་ལས་ལྡན་གྱི་བུ་རྣམས། སངས་རྒྱས་བསྟན་པའི་རྩ་བ་ཚུལ་ཁྲིམས་ལ་
ཐུག་སྟེ། ཚུལ་ཁྲིམས་༼མཆན་་་་ཕྱི་ཡི་ཚུལ་དང་ནང་གི་ཁྲིམས་གཉིས་༽མེད་ན་བསྟན་པ་མེད་ཅེས་ནི་གསུངས་པས། དེའི་ཕྱིར་ཕྱི་ཚུལ་ནང་ཁྲིམས་འབྲལ་བ་ནི་མེད་པ། མིག་འབྲས་བཞིན་དུ་བསྲུང་དགོས་ལས་ལྡན་གྱི་བུ་རྣམས། རྟོགས་པའི་ཀློང་སྒོམ་༼མཆན་་་ཀློང་སྒོམ་ནས་དྲན་པ་ཉིད་ཀྱང་མེད་པ་སྟེ། དྲན་པའི་ཐག་པ་ཆད། སྒོམ་པའི་རྟོད་ཕུར་ཐོན་ཞེས་པ། དཔེར་ན་བུད་ཤིང་མེད་ན་མེ་ཡང་ཡལ་ནས་འགྲོ་བ་བཞིན་འཁྲུལ་པ་ཟད་པ་དང་གཉེན་པོ་རང་ཡལ་དུ་འགྲོ་བ་བཞིན་ཞེས་ཀྱང་གསུངས་ལ། དེའང་ཀློང་སྒོམ་དང་པོའི་དུས་སུ་སྒོམ་མེད་ཆུང་ངུའི་ཉམས་འཆར་བས། བསྒོམ་བྱ་སྒོམ་བྱེད་ཀྱི་རྩོལ་བ་ཟད་ནས་སྒོམ་མེད་ཡེང་མེད་ཀྱི་ངང་ལ་དྲན་པ་རྒྱུན་ཆགས་སུ་གནས་པའོ། ཀློང་སྒོམ་གཉིས་པའི་དུས་སུ་སྒོམ་མེད་འབྲིང་གི་ཉམས་འཆར་བས་གོང་གི་དྲན་པའི་ཐག་པ་ཆད། རིག་པའི་སོ་བ་འགྱེལ་ཉིན་མཚན་དབྱེར་མེད་དུ་འབྱོངས་བའི་དུས་སོ། ཀློང་སྒོམ་གསུམ་པའིི་དུས་སུ་སྒོམ་མེད་ཆེན་མོ་ཞེས་སྒོམ་བྱ་བ་ཐ་སྙད་ཙམ་དུ་ཟད་ནས་བོན་ཉིད་ཀྱི་དབྱིངས་ལ་རང་བཞིན་གྱིས་གཡོ་བ་མེད་པར་གནས་ཏེ། རྟོགས་པ་མཐར་ཕྱིན་པའང་མངོན་དུ་གྱུར་པ་ཞེས་བྱ་ལ། རང་འབྱུང་ཡེ་ཤེས་ཡུལ་མེད་ཟང་ཐལ་མངོན་དུ་གྱུར་པ་ལ་རྟོགས་པའི་ཡེ་ཤེས་ཞེས་བཏགས་པས་དེའི་ཚེ་ལྟ་སྒོམ་སྤྱོད་པའི་ཞེ་འདོད་ཐམས་ཅད་ཟད་ནས་རིག་པའི་རང་སར་ཟིན་པའོ།༽མངོན་དུ་མ་ཤར་དུ་བར་དུ། མཚན་བཅས་མཚན་མེད་དགེ་ལ་བརྩོན་པ་ཞིག་མ་གཏོགས། དངོས་སུ་འགྲོ་དོན་བྱེད་པའི་དུས་ཚོད་ནི་མ་ཡིན། ད་དུང་རང་དོན་སྒྲུབ་དགོས་ལས་ལྡན་གྱི་བུ་རྣམས། དེང་སང་ང་འདྲའི་ཐུན་སྒོམ་༼མཆན་་་་དྲན་ཀྱང་དགོས་ལ་སྒོམ་ཀྱང་དགོས་པས། འདིའི་ཐུན་སྒོམ་དང་པོའི་དུས་སུ་རྩེ་ཅིག་ཆུང་ངུའི་ཉམས་འཆར་པས་དྲན་པ་འབའ་ཞིག་མ་ཐོབ་པས། རེས་འཆར་ལ་རེས་མི་འཆར་བ་དགེ་སྦྱོར་ལ་ཐེ་ཚོམ་ཟ་བ་དང་ཡ་ང་བ་ལ་སོཌ་འབྱུང་བའི་དུས་ཏེ་བརྩོན་འགྲུས་བསྐྱེད་ཅིང་མ་བསྐྱུར་བ་གལ་ཆེ། ཐུན་སྒོམ་གཉིས་པའི་དུས་སུ་རྩེ་གཅིག་འབྲིང་གི་ཉམས་འཆར་ཏེ། སྔ་བས་གསལ་ངེས་ཆེ་ཞིང་ཤེས་པ་ཡུལ་ལ་འཁྱམས་ནས་རྟོག་པ་རྒྱུད་མར་གྱུར་པའི་དུས་ཏེ། ཐབས་ཀྱི་རིག་པ་གཅུན་ལ་མི་ཡེང་རྒྱུན་ཆགས་སུ་བསྒོམ་པ་གལ་ཆེ། ཐུན་གསུམ་པའི་དུས་སུ་རྩེ་གཅིག་ཆེེན་པོའི་ཉམས་འཆར་བས། རྟོགས་པ་ལྷག་གི་ཤར་ནས་དགེ་སྦྱོར་ལ་བྲོད་པ་སྐྱེ་བའི་དུས་ཏེ། རྣམ་རྟོག་གི་དུམ་བུར་ཆད་པའི་ཚུལ་དུ་འོང་བས་དུམ་བུ་རྒྱུན་འཐུད་ལ་འབད་ཅིང་ང་འོ་དང་རློམ་སེམས་མེད་པ་གལ་ཆེ།༽ ༼ངང་སྒོམ་ལའང་གསུམ་སྟེ། ངང་སྒོམ་དང་པོའི་དུས་སུ་སྤྲོས་བྲལ་ཆུང་ངུའི་ཉམས་འཆར་བས། སྔར་གྱི་དེ་དག་བློས་
བྱས་སུ་སོང་བར་ཤེས་ནས་སེམས་ཀྱི་དྭངས་སྙིགས་ཕྱེད་པའི་དུས་ཏེ། སྒོམ་བློའི་རྩོལ་བ་བཤིག་ཅིང་ངང་གི་དྲན་པའི་རྒྱུན་ཐག་འཐུད་པ་གལ་ཆེ། ངང་སྒོམ་གཉིས་པའི་དུས་སུ་སྤྲོས་བྲལ་འབྲིང་གི་ཉམས་འཆར་བས། རིག་པའི་རྒྱ་ཕྱོཌ་མེད་ནས་རལ་ནས་རྣམ་རྟོག་ཡེ་ཤེས་སུ་འཆར་བའི་དུས་ཏེ། རིག་པའི་གསལ་ངར་ཕྱུང་ལ་ཡུལ་སྣ་ཕྱོགས་ལ་རྩལ་སྦྱང་བ་གལ་ཆེ། ངང་སྒོམ་གསུམ་པའི་དུས་སུ་སྤྲོས་བྲལ་ཆེན་པོའི་ཉམས་
འཆར་བས། ཐམས་ཅད་སེམས་སུ་གྲོལ་ནས་དབྱེར་མེད་རོ་གཅིག་ཏུ་རྟོགས་པའི་དུས་ཏེ། སྣང་སྲིད་རྒྱས་འདེབས་སུ་ཉམས་སུ་བླངས་ལ་དྲན་པའི་རྒྱུན་མི་བཅད་པ་གལ་ཆེའོ།༽ཙམ་ཡང་ནི་མི་ཤེས། བསྙེན་སྒྲུབ་ཟླ་མཚམས་ཙམ་ལ་ཡིད་བརྟན་རེ་བྱས་ནས། འགྲོ་དོན་བྱ་ཆོག་བསམ་ནས་ཟ་འདོད་ཀྱི་བློ་དེ། བདུད་༼མཆན་་་སྤྱིར་བདུད་ཞེས་པ་སེམས་ཅན་ལ་གནོད་འཚེ་གཏོང་མཁན་གྱི་གང་ཟག་བདུད་ཞེས་པ་ཞིག་ཡོད་ཀྱང། དོན་དངོས་ཐོག་དགེ་བ་ལ་བར་ཆོད་བྱེད་པ་ལ་བདུད་ཞེས་བྱ་སྟེ། དེ་ལ་བཞི་སྟེ། འདོད་ཆགས་དང་ཞེ་སྡང་སོགས་ཤས་ཆེ་བའི་དབང་གིས་དགེ་བ་ལ་བར་ཆོད་བྱེད་པ་ཉོན་མོངས་པའི་བདུད་དང། ལས་དང་ཉོན་མོངས་པའི་བསྐྱེད་པའི་ཕུང་པོ་འདི་གྲུབ་ན་རང་དབང་མེད་པ་ན་བ་དང་རྒས་པ་ལ་སོགས་པས་དགེ་བ་ལ་བར་ཆོད་བྱེད་པ་ཕུང་པོའི་བདུད། ཚེའི་འདུ་བྱེད་ཞིག་ནས་སྲོག་དང་བྲལ་ཞིང་དགེ་བ་བྱེད་པའི་རྒྱུན་བཅད་པའི་འཆི་བདག་ལས་བཙན་ཀྱི་བདུད། ལྷ་ཡི་བུ་རྣམས་ཕྲག་དོག་གི་དབང་གིས་དགེ་བར་བར་ཆོད་བྱེད་པ་ལྷའི་བུ་ཡི་བདུད་བཅས་བཞིའོ།༽ ཀྱིས་བསླུ་བ་ཡིན་ནོ་ལས་ལྡན་གྱི་བུ་རྣམས།རང་འདོད་རྐྱང་པ་འདི་ལ་ཡིད་གཏད་ཙམ་བྱེད་ནས། ངོམས་མེད་དཀོར་ནག་ཟ་བ་འགྲོ་དོན་ནི་མ་ཡིན། འགྲོ་དོན་འདོད་ན་དབེན་པའི་རི་ཁྲོད་དུ་བཞུགས་ནས། བྱང་ཆུབ་སེམས་ཉིད་སྒོམ་དགོས་ལས་ལྡན་གྱི་བུ་རྣམས། མདོར་ན་ཅི་བསམ་ཅི་སྒྲུབ་གཞན་དོན་དུ་དམིགས་ནས། རྣམ་དཀར་དགེ་བཅུ་དང་ལེན་ཚུལ་བཞིན་དུ་སྒྲུབས་དགོས། སྡིག་པ་མི་དགེ་བཅུ་པོ་དུག་བཞིན་དུ་སྤངས་ནས། བསམ་སྤྱད་དགེ་ལ་འབད་དགོས་ལས་ལྡན་གྱི་བུ་རྣམས། དགེ་བའི་གཞི་མ་དད་པ་རང་རྒྱུད་ལ་སྐྱེ་དགོས། དེ་ཡི་གྲོགས་སུ་ཡེངས་མེད་བརྩོན་འགྲུས་འདི་དགོས་ཀྱི། དེ་དག་བསྐྱེད་བྱེད་ནམ་འཆི་ངེས་མེད་ནི་སྒོམ་དགོས།འདི་དག་ཚུལ་བཞིན་སློབ་མཛོད་ལས་ལྡན་གྱི་བུ་རྣམས།
གཞན་ལ་སྐྱོན་དང་སྐུར་འདེབས་ཁྱད་གསོད་ནི་མ་བྱེད། དོན་མེད་སྡིག་ཚོགས་བསགས་པའི་དགོས་པ་ནི་ཅི་ཡོད། དེ་བས་རང་མིན་གཞན་བསྟོད་གོང་དུ་ནི་བཀུར་ནས། རང་མགོ་རང་གིས་སྨད་དགོས་ལས་ལྡན་གྱི་བུ་རྣམས། གལ་སྲིད་གཞན་སྐྱོན་མཐོང་ཚེ་དེ་འདྲ་ཡི་སྐྱོན་དེ། རང་ལ་ཨེ་འདུག་ལྟ་ནས་ཡོད་པ་རེ་ཡིན་ན། དེ་མ་ཐག་ཏུ་ངོས་བཟུང་རང་སྐྱོན་འདི་སྤང་དང། གནད་
ཀྱི་དམ་པ་༼མཆན་་་ཁྱད་པར་འཕགས་པའམ་ཡང་དག་པ་༽ཡིན་ནོ་ལས་ལྡན་གྱི་བུ་རྣམས། རྒྱུན་དུ་བཞུགས་གནས་དབེན་པའི་རི་ཁྲོད་ལ་མཛད་ནས། རང་རྒྱུད་རང་གིིས་འདུལ་ཞིང་བྱང་ཆུབ་ཀྱི་སེམས་དང།
བླ་མས་རང་ངོ་སྤྲད་པའི་རང་སེམས་ཀྱི་གནས་ལུགས། ཡེངས་མེད་རྒྱུན་དུ་སྐྱོང་དགོས་ལས་ལྡན་གྱི་བུ་རྣམས། བསམ་རྒྱུ་བླ་མ་མིན་པས་ཡིད་ལ་ནི་མེད་པ། སྒྲུབ་རྒྱུ་དགེ་བ་མ་གཏོགས་སེམས་ལ་ནི་མེད་པ། སྒོམ་རྒྱུ་རང་སེམས་མིན་པས་གཞན་མེད་གཅིག་མཛོད་དང། སངས་རྒྱས་འགྲུབ་ལ་མི་རིང་ལས་ལྡན་གྱི་བུ་
རྣམས། དེ་སྐད་ཤེས་མེད་མདོ་ཤོར་ས་མཐའ་ཡི་འཁྱར་མ། བརྒྱ་ཐོས་གཅིག་ཀྱང་མེད་པ་བོན་རྒན་གྱི་
གླེན་གཏམ༼མཆན་་་་མི་ཤེས་ཨུ་ཚུགས་ཀྱི་སྐད་ཆ་༽། རང་ལ་ཡོན་ཏན་མེད་ཀྱང་ཕན་སེམས་ཀྱི་སྒོ་ནས། གོང་མའི་གསུང་ཚུལ་ཅི་བཞིན་བྲིས་པ་ཞིག་ཡིན་པས། ཅི་བཞིན་འགལ་མེད་ཉམས་སུ་ལེན་པ་རེ་མཛོད་དང། རྒྱལ་བའི་བཀའ་དང་མཐུན་པའི་གདམས་ངག་ཀྱང་ཡིན་ལ། རང་གི་བསམ་པ་དཀར་བའི་ཁ་ཏ་ཡང་ཡིན་ལགས། སྙིང་ནས་མོས་པ་ཡོད་ན་སྙིང་གཏམ་ཡང་ཡིན་ལགས། བླ་མར་བླ་མ་འཛིན་ན་གདམས་ངག་ཀྱང་འདི་ཡིན། ཅི་བཞིན་ཉམས་སུ་བཞེས་ན་སློབ་མ་ཡང་ལོས་ཡིན། དེ་མིན་ཁ་དོན་འཛོལ་བའི་སློབ་མ་ལ་མི་སྤྲོ། ངོ་དགའ་ལྐོག་གཤེ་བྱེད་པའི་གྲོགས་པོ་ལ་མི་དད། འཁོར་ངན་ཁ་འཛིན་བྱེད་པའི་བླ་
གཟུགས་ལ་མི་མོས། མགོ་དམ་མཇུག་ལྷོད་བྱེད་པའི་དགེ་སློང་ལ་མི་དགའ། ཁ་ལྟ་འུད་༼མཆན་་་་དངོས་དོན་རང་གི་ཉམས་ལེན་ལས་བརྒལ་བའི་སྟོང་གཏམ་༽སྐད་འདོན་པའི་སྒོམ་ཆེན་ལ་མི་སྨོན། སྐྱ་མིན་སེར་མིན་བྱེད་པའི་གྲྭ་པ་ལ་མི་འདོད། འདི་ལྟར་མ་རབས་ཐ་ཆད་རྗེས་སུ་ནི་མི་སྙག༼མཆན་་་མི་འགྲོ་༽ཡ་རབས་གོང་མའི་རྗེས་བཟུང་ལས་ལྡན་གྱི་བུ་སློབ། སྙི་ཡུལ་བདེ་ཆེན་བསམ་གཏན་རི་ཁྲོད་ཀྱི་ཞིང་ན། སྔོན་འགྲོ་ཉན་བཤད་བྱ་བའི་ཐུན་མཚམས་ཀྱི་སྐབས་སུ། དབྲ་སྲས་ཀུན་བཟང་ནམ་མཁའི་སྙིང་པོ་དེས་བྲིས་པས།
དོན་དེ་ཅི་བཞིན་འགྲུབ་པའི་རྒྱུ་རུ་ནི་ཤོག་ཅིག མངྒ་ལཾ།།
2,136 total views, 2 views today


text:
ཨ་རིའི་སྐུ་ཚབ་ཚོགས་ཆུང་ཞིག་གསང་བའི་ཐོག་ནས་བྱང་ཀོ་རི་ཡའི་ནང་ཆེད་གཏོང་གིས་ཡུལ་གཉིས་བར་གྱི་ལོ་རྒྱུས་རང་བཞིན་ལྡན་པའི་ཐུག་འཕྲད་དང་པོའི་ས་གནས་དང་དུས་ཚོད་སོགས་གཏན་འཁེལ་ཡོད་སྐོར་བརྗོད་ཀྱི་འདུག
ཝ་ཤིང་ཊོན་ཆ་འཕྲིན་སོགས་ཀྱིས་གནས་ཚུལ་སྤེལ་བ་ལྟར་ན། ཉེ་སྔོན་ཨ་རིའི་གསང་བའི་ལས་ཁུངས་ཀྱི་འགན་འཛིན་མེག་པོམ་པོའེ་(Mike Pompeo)ཡིས་སྣེ་འཁྲིད་པའི་སྐུ་ཚབ་ཚོགས་ཆུང་ཞིག་བྱང་ཀོ་རི་ཡའི་ནང་ཆེད་གཏོང་གིས། ཡུལ་དེའི་སྲིད་འཛིན་ཀེམ་ཇོང་ཨན་དང་གསང་བའི་ཐུག་འཕྲད་བྱས་ཏེ། འདི་ལོའི་ཕྱི་ཟླ་ ༥ པ་ཙམ་གྱི་ནང་སྲིད་འཛིན་ཊོམ་ཕུ་དང་ཀེམ་ཇོང་ཨན་གཉིས་ཀྱི་ལོ་རྒྱུས་རང་བཞིན་ལྡན་པའི་ཐུག་འཕྲད་བྱ་རྒྱུ་ཡིན་པའི་སྐོར་ལ་གྲོས་མོལ་བྱས་ཡོད་འདུག
འབྲེལ་ཡོད་ཀྱི་མི་སྣ་གཉིས་ཀྱིས་བརྗོད་ན། ད་རེས་ཊོམ་ཕུའི་སྐུ་ཚབ་ཚོགས་ཆུང་དང་ཀེམ་ཇོང་ཨན་བར་གྱི་གསང་བའི་ཐུག་འཕྲད་ཀྱི་གནས་ཚུལ་ཕྱིར་ཤོར་ཏེ་ཐོག་མར་ཝ་ཤིན་ཊོན་ཆ་འཕྲིན་གསར་ཁང་གིས་བཀོད་ཡོད་པ་དང་། ཁ་སང་ཕྱི་དྲོར་སྲིད་འཛིན་ཊོམ་ཕུས་བྱང་ཀོ་རི་ཡ་དང་ཨ་རིའི་བར་གྱི་ཐུག་འཕྲད་དེའི་ཆེད་དུ་ས་གནས་ཁག་ལྔ་བདམས་ཡོད་སྐོར་བརྗོད་ཡོད་ཀྱང་། ས་གནས་དེ་དག་གང་ཡིན་མིན་སོགས་ཁ་གསལ་གང་ཡང་བཤད་མེད་པ་དང་། ཊོམ་ཕུས་ཨ་རི་དང་བྱང་ཀོ་རི་ཡའི་བར་གྲོས་མོལ་བྱུང་བ་བརྒྱུད་ལྷོ་བྱང་ཀོ་རི་ཡའི་རྒྱལ་ཁབ་གཉིས་བར་ཕྱི་ལོ ༡༩༥༠ ནས་ ༡༩༥༣ བར་བྱུང་བའི་ནང་འཁྲུག་གི་ཤ་འཁོན་སོགས་མཚམས་འཇོག་བྱས་ཏེ་ཞི་བའི་གྲོལ་མོལ་གྱི་ལམ་ཁ་བསྐྲུན་ཡོད་སྐོར་བརྗོད་འདུག
ཐེངས་འདིའི་ཨ་བྱང་གཉིས་ཀྱི་གསང་བའི་ཐུག་འཕྲད་ཐད་གླེང་སློང་མང་པོ་ཞིག་བྱུང་བཞིན་ཡོད་པའི་ནང་ནས་གཙོ་བོ་ཞིག་ནི། ཨ་རིའི་གསང་བའི་ལས་ཁུངས་ཀྱི་འགན་འཛིན་མེག་པོམ་པོའེ་ལགས་ཀྱི་སྐོར་ཡིན་པ་དང་། ཁོང་ནི་ཕྱི་ལོ་ ༢༠༡༧ ཟླ་ ༡ ཚེས་ ༢༣ ཉིན་ནས་ཨ་རིའི་གསང་བའི་ལས་ཁུངས་ཀྱི་འགན་འཛིན་དུ་བསྐོ་བཞག་བྱས་ཡོད་པ་དང་། ཕྱི་ལོ་ ༢༠༡༨ ཟླ་ ༣ ཚེས་ ༡༣ ཉིན་སྲིད་འཛིན་ཊོམ་ཕུ་ལགས་ཀྱིས་ས་རང་ཉིད་ཀྱི་རྒྱལ་སྲིད་ལམ་སྟོན་པ་རེག་ཁུ་ཊོ་ལར་སོན་ཕྱིར་འཕུད་བཏང་ཏེ་མེག་པོམ་པོའི་འོས་མིར་བདམས་ཡོད་ཀྱང་། རྒྱལ་སྲིད་ལམ་སྟོན་པར་བསྐོ་བཞག་བྱེད་པར་ཨ་རིའི་གྲོས་ཚོགས་ཀྱི་བཀའ་འཁྲོལ་ཐོབ་དགོས་ཀྱི་ཡོད་པར་བརྟེན། ད་ལྟ་མེག་པོམ་པོའེ་ཊོམ་ཕུའི་རྒྱལ་སྲིད་ལམ་སྟོན་པར་འདུག་མ་ཐུབ་པར་ལྷག་ཡོད་པ་རེད། དམིགས་བསལ་ད་རེས་ཊོམ་ཕུས་གསང་བའི་ལས་ཁུངས་བརྒྱུད་བྱང་ཀོ་རི་ཡ་དང་འབྲེལ་འདྲིས་བྱས་པའི་བརྒྱུད་རིམ་ཐད་གནད་ཡོད་མི་སྣ་མང་པོ་ཞིག་གིས་དོགས་གཟོན་བྱེད་ཀྱིན་ཡོད་འདུག་ལ། ཨ་རིའི་གྲོས་ཚོགས་ཀྱི་ཕྱི་སྲིད་ལས་དོན་ཚན་པའི་འཐུས་མི་ལྕམ་ཇི་ནེན་ཤ་ཧེ་ལགས་ཀྱིས། མེག་པོམ་པོའེ་རྒྱལ་སྲིད་ལམ་སྟོན་པར་བསྐོ་བཞག་བྱེད་པར་སེམས་འཚབ་ཞེ་དྲགས་འདུག ཅེས་བརྗོད་ཡོད་འདུག
བརྒྱུད་ལམ་ཁག་གི་གནས་ཚུལ་ནང་། ཨ་རིས་རྒྱལ་ཁབ་གཞན་དང་ལྷན་དུ་གསང་བའི་སྒྲིག་འཛུགས་བརྒྱུད་འབྲེལ་འདྲིས་བྱས་པའི་ལོ་རྒྱུས་ཡོད་ཀྱང་། ཨ་རི་དང་བྱང་ཀོ་རི་ཡའི་བར་རྒྱལ་ཁབ་ཀྱི་ངོས་ནས་འབྲེལ་འདྲིས་མེད་པར་བརྟེན། ད་རེས་རྒྱལ་སྲིད་ལམ་སྟོན་པའི་འོས་མི་ཞིག་གིས་བྱང་ཀོ་རི་ཡའི་ལྷན་དུ་གསང་བའི་འབྲེལ་འདྲིས་བྱས་པར་གླེང་སློང་མང་པོ་ཡོང་གི་ཡོད་འདུག་ལ། ཆབ་སྲིད་དབྱེ་ཞིབ་པ་ཚོས། ཨ་བྱང་གཉིས་ཀྱི་ཐུག་འཕྲད་དེ་ལྷོ་བྱང་ཀོ་རི་ཡའི་དམག་སྲིད་མཚམས་འཇོག་བྱེད་སའི་ས་ཁུལ་ཞིག་གམ་ཡང་ན་པེ་ཅིན། ཡང་ན་ཨེ་ཤ་ཡ་དང་ཡུ་རོབ་རྒྱལ་ཁབ་ཅིག ཐ་ན་རྒྱལ་སྤྱིའི་མཚོ་གླིང་ཞིག་ཏུ་ཡང་ཡིན་སྲིད་སྐོར་སོགས་བརྗོད་འདུག
གསར་འགོད་པ། སྐལ་བཟང་སྦྱིན་པ།


text:
ཤེས་དགའ་སྲུང་གསུམ་ལས་ཁོར་ཡུག་སྲུང་མདོར་ཙམ་གླེང་བ།
ལྷོ་འཛམ་བུ་གླིང་གི་འཚོ་གནས་ཀྱི་ཁ་དོག་དང་ནུབ་བ་གླང་སྤྱོད་ཀྱི་བསམ་སློབ་ཀྱི་ང་རོ། དེ་རིང་གི་ཁོར་ཡུག་རེ་དང་དེ་རིང་གི་མི་རེ་རེའི་གནས་མལ་སྤྱོད་གསུམ་གྱི་ཟིན་ཐོའི་རྒྱུ་ཆ་རུ་བཀོད་ཅིང་། ཆ་འཕྲིན་གོ་ལའི་ཡང་རྩེ་ནས་བདུན་གསུམ་དུས་ཀྱི་ཁད་དང་འགྲོགས་ནས་འཚོ་གནས་ཀྱི་པང་ལ་གླན་ཞིང་། རྫས་དུད་ཀྱིས་ནམ་མཁའ་ཡི་དྭངས་ཆ་དེད་ཀྱང་ཁང་བརྩེགས་ཀྱིས་ས་གཞི་མནན་དེ་ས་ཆེན་ཨ་མར་ལྗིད་ཅིག་བཀལ་བའི་དེ་རིང་དང་དེ་རིང་གི་སྤྱི་ཚོགས་ཀྱི་དེ་ཉིད་ལ། ཤེས་ཡོན་ནི་མིའི་འཚོ་བ་ཅན་གྱི་རང་བཞིན་དུ་བསྟར་བའི་མི་རབས་གསར་བའི་སློབ་གསོ་དང་ལྟ་སྟངས་ཀྱི་ཁ་ཕྱོགས། འགྲོ་འདུག་གིས་དེང་གི་སྤྱི་ཚོགས་དང་ཁོར་ཡུག་སྒུལ་ལ། དེ་རིང་གི་སྤྱི་ཚོགས་ནི་ཚན་རྩལ་གོ་ལ་ཅན་དང་དཔལ་འབྱོར་འཚོ་གནས་ཅན། ཆབ་སྲིད་དམངས་གཙོ་ཅན་དང་ལྟ་བ་སྣ་ཚོགས་ཅན། ལམ་འགྲོ་འགྲིམ་འགྲུལ་ཅན། བྱ་བའི་ལས་རིམ་དང་གོ་གནས། རྒྱུད་ལག་དང་མིང་བྱང་ལ་འབྲེལ་ཆེན་པོ་ཅན་དུ་འགྱུར་བའི་འུར་ཚ་བའི་དེ་རིང་གི་སྤྱི་ཚོགས་ཀྱིས་དེ་རིང་གི་ལྟ་གྲུབ་མཐོང་སྣང་བདེན་ཞེན་གྱི་ཚི་དྲིས་འཐུམ་འདུག
རིན་ཐང་ཡལ་མེད་ཀྱི་གླེགས་བམ་རི་བོའི་གཏོས་བཅས་ཀྱི་ཨི་ཐི་བའི་རྟེན་འབྱུང་གི་བདེན་ལུགས་དང་རྒྱུ་འབྲས་ཀྱི་འཁོར་ལོ། སྐྱེ་བ་ཕྲེང་རྒྱུད་ཀྱི་བསམ་སློབ་ཀྱི་རིན་ཐང་གི་དངོས་པོ་ལ་བློ་མིག་ཞར་ལ་ཤེས་ཡོན་གྱི་ཧོལ་རྒྱུགས་སམ་ལང་ཚོའི་ཧོལ་རྒྱུགས་ཀྱི་ཀི་སྒྲ་མཐོ་ཞིང་སྤྱི་ཚོགས་དཀྲོག་བཞིན་པ་དང་། རིག་གནས་དཔལ་འབྱོར། ཆོས་ལུགས་་དང་ཆབ་སྲིད། ཐོན་བསྐྱེད་དང་ལག་རྩལ།དྲྭ་ལམ་དང་གསར་འགྱུར། རྒྱུད་ལག་དང་མིང་བྱང་། འཚོ་ཐབས་དང་སློབ་གསོ་སོགས་བློ་ངོར་ཤོང་དཀའ་ལ་ཧང་སངས་བར་གྱུར་བའི་འགྱུར་བ་འདྲ་མིན་སྣ་ཚོགས་འཕོ་འགྱུར་བྱུང་དང་འབྱུང་བཞིན་པའི་རྣམ་པ་མངོན་དུ་གྱུར་བ་སྐབས་འདི་ལྟར་ལགས་སྟེ། དེ་ལས་གླེང་དགོས་པ་དང་། ཤོབ་འདོད་པ་ནི། མྱི་ཡང་མྱི་ཡིན་པའི་གཤིས་ཀ་ནས་འགྱུར་སོང་བས་ཀ་ངོ་ཡིག་ངོ་རེ་ཟིན་པ་ནས་མིག་དཔེ་ཕྱི་གླིང་དང་བསམ་བློ་བཅིངས་གྲོལ། དུས་དཔེ་བབ་བསྟུན། ལས་རིམ་གང་དང་གང་ཡིན་ན་གསར་གཏོད་ཀྱི་ལམ་དུ་འགྲོ་དགོས་པ་དང་། གསར་བ་ལ་ཡིད་སྨོན་དང་མིག་དཔེ་འཛིན་དགོས་པ་ལས་རྙིང་བ་དོར་དགོས་ལ། ཕ་མེས་ཡང་མེས་ཀྱི་སྲོལ་རྒྱུན་འགྲོ་འདུག་སྤྱོད་གསུམ་དང་བོད་ནང་བསྟན་རིག་པ་དག་ནི་མི་རིགས་འཕེལ་རྒྱས་དང་བྱ་བའི་བཀག་རྡོ་ཡིན་སྐད་སྒྲོགས་པ་བཞིན་པ་དེ་ཡིན།
དེ་ལ། སྲོལ་རྒྱུན་རིག་གནས་ནི་དེང་རབས་རིག་གནས་ཀྱི་མ་ཡུམ་ལྟ་བུ་ཡིན། དཔེར་ན། བདེ་སྐྱིད་ཀྱི་བདེ་སྐྱིད་ནི་ནང་བསམ་པའི་དཔལ་ཡོན་ལ་ངོས་འཛིན་གནང་བ་དེ་ཡང་བོད་ཀྱི་སྲོལ་རྒྱུན་རིག་པའམ་བོད་རྒྱུད་ནང་བསྟན་རིག་གཞུང་གི་དྲོད་ཁོལ་ཡིན། དེ་ཡང་། རྒྱ་ནག་གི་མཁས་པ་ཆེན་པོ། ཁུང་ཙིས་ཀྱང་། “རྙིང་བ་བསྐྱར་དུ་སྦྱངས་ན་གོ་བ་གསར་དུ་ལོན་ཐུབ་”ཅེས་གསུངས་དང་། ཁ་རྒྱུགས་ཀྱི་གཏམ་དཔེ་ལ། “ལོ་རྒྱུས་རྙིང་བ་ལས་ངེས་ཤེས་གསར་བ་སྐྱེས།” ཞེས་ཟེར་བ་བཞིན་དེ། དོན་ངོ་མར་མདོར་བསྡུས་ནས་བཤད་ན་བོད་ཀྱི་སྲོལ་རྒྱུན་རིག་གནས་ལ། ༡་ སྐྱེ་འགྲོ་བདེ་སྐྱིད་ཀྱི་དགེ་མཚན། ༢་ འཛམ་གླིང་ཞི་བདེ་ཡི་དགེ་མཚན། ༣་ ནང་བསམ་པའི་དཔལ་ཡོན་འཕེལ་རྒྱས་ཀྱི་དགེ་མཚན། གང་ལྟར། བདེ་བ་འདོད་ཀྱང་སྡུག་བསྔལ་མི་འདོད་པའི་འགྲོ་བ་སུ་ལའང་མེད་དུ་མི་རུང་། དེ་ཡང་། ཡང་ས་ཡང་ས་ཡིན་པ་དང་སའི་གྲུབ་སྟངས་ལས་བསྒྱུར་བའི་ཉེན་ཁ་ཅན་ནམ། ཚབ་ཆེན་གྱིས་གནས་ཚུལ་ནི་ལ་ལུང་གི་རི་སྒང་གི་ཁོག་པ་བྲུས་ནས་གཏེར་ཁ་རྔོག་འདོན་བྱེད་པ་དང་བྲག་གཏོར་ནས་བཟོ་གྲྭ་བཟོ་བ། ལ་ལུང་གི་རི་ཐང་དང་མཚོ་ནང་སོགས་ལ་གད་སྙིགས་འདྲ་མིན་གཏོར་ནས་ཁོར་ཡུག་ལ་སྦགས་བཙོག་དང་མཁའ་དབུགས་མི་གཙང་བ་བཟོས་ཀྱིན་པ་དེ་རེད། དེ་ན་ཁོར་ཡུག་སྲུང་སྐྱོབ་བྱེད་རྒྱུ་ནི་ཧ་ལས་པའི་གལ་ཆེན་པོ་ཡིན་སྟབས་ཤེས་དགའ་སྲུང་གསུམ་ལས་ཁོར་ཡུག་སྲུང་བ་དང་སྐྱོབ་རྒྱུ་གལ།
དེ་ན། དང་པོ་ཤེས་ཞེས་པ་ལས་འཛམ་གླིང་གོ་ལ་ཟླུམ་པོ་སྟེ། རང་བྱུང་ལྷུན་གྱིས་གྲུབ་པའི་མཛེས་སྡུག་གི་གངས་རི་དང་། བརྗིད་ཆགས་ཀྱི་རྫ་རི། སྔོ་ལྗང་གི་རྩ་ཐང་། རྫ་ཆུ་དང་གངས་ཆུ། མཚོ་དང་མཚེའུ། ད་དུང་གསེར་དངུལ་དང་ཟངས་ལྕགས། ས་སྣུམ་དང་རྡོ་སྣུམ། མཁའ་དབུགས་སོགས་ཕྱི་སྣོད་ཀྱི་འཇིག་རྟེན་འདི་ཉིད་སྐྱེ་འགྲོ་ཡོངས་ཀྱི་འཚོ་བའི་གཞི་རྟེན་ཡིན་པ་ངོ་ཤེས་པའི་ཐོག་ནས། ཁོར་ཡུག་གིས་མིའི་རིགས་ཀྱི་རྣམ་རིག་དང་སེམས་ཁམས་ལ་དྭངས་ཆ་བཟོ་བའང་ཤེས་དགོས།
དེ་བཞིན་ཕན་ཚུན་རྟེན་འབྱུང་གི་ལྟ་བས་བསྟན་ཡོད་དེ། ཁོར་ཡུག་གིས་མིའི་རིགས་དང་བརླན་སྐམ་སྲོག་ཆགས་གང་ལ་གནས་པའི་སྐྱེ་འགྲོ་ཡོངས་ལ་འབྱིན་རྔུབ་ཀྱི་རྒྱུན་ཐག་བསྐྲུན་གྱིན་ཡོད་པ་ཤེས་དགོས། སྐྱེ་ཁམས་སྲུང་སྐྱོབ་ནི་རང་གི་བདེ་སྐྱིད་དང་གཟི་བརྗིད་ཡིན་པ་མ་ཟད་ཁྱབ་ཆེ་ས་ནས་བཤད་ན་འཛམ་གླིང་སྤྱིའི་བདེ་སྐྱིད་ཀྱང་ཡིན་སྲིད་པས་དེ་དག་ངོ་ཤེས་དགོས།
གཉིས་པ། དགའ་ཞེས་པའི་ཐོག་ནས་ཁོར་ཡུག་གམ་སྐྱེ་ཁམས་ལ་བརྩེ་སེམས་དང་དགའ་བ་དགོས་པའི་ཕྱིར་ཏེ། སྐྱེ་ཁམས་ཁོར་ཡུག་གིས་དེང་དུས་ཀྱི་དཔལ་འབྱོར་གོ་ལ་ཅན་དུ་འགྱུར་བའི་སྐབས་འདིར་དཔལ་འབྱོར་འཕེལ་རྒྱས་ཀྱི་ཕྱོགས་ལ་ཤུགས་རྐྱེན་བླ་མེད་འཐེབ་ཀི་ཡོད་པ་དང། ད་དུང་སྨན་སྣ་སྣ་ཚོགས་དང་། འབྲུ་རིགས་སྣ་ལྔ། གནམ་གཤིས་ཀྱི་དྲོ་གྲང་སོགས་ཀྱིས་མིའི་རིགས་ཀྱི་འཚོ་བ་ལ་ཁ་དོག་བསྐྲུན་གྱིན་ཡོད་པས་ཁོར་ཡུག་ལ་དོན་ངོ་མར་དགའ་དགོས། དབྱར་ཁ་སྤྲོ་སྐྱིད་ཀྱི་གླིང་ག་ཡིན་ན། མི་མ་ཟད་བྱ་བྱེའུ་འབའ་འབུའི་སྣང་བ་སྐྱིད་ལ་བསྐུར་སའི་སྣ་བརྒྱའི་མེ་ཏོག་ཡིན་ན་ཁོར་ཡུག་གི་དབང་གིས་གྲུབ་པ་དང་། སྟོན་ཁ་འཚོ་གནས་ཀྱི་ཁ་ཟས་ཡིན་ན། ལ་ལུང་རི་སྒང་དང་འབྲུ་ལྔའི་ཞིང་ཞིང་ས་ཀུན་ནས་འབྲས་ལྗང་རྣམ་པར་བཀྲ་བའང་ཁོར་ཡུག་གམ་སྐྱེ་ཁམས་ལས་ཡོང་གི་ཡོད་པས། ཁོར་ཡུག་གམ་སྐྱེ་ཁམས་དང་མིའི་རིགས་གཉིས་ཀྱིས་ཕན་ཚུན་ལ་དགོས་མཁོ་སྐོང་གི་ཡོད་པས་དགའ་འོས་ལ་དགའ་ཡང་དགོས། ཁོར་ཡུག་ནི་མིའི་རིགས་ལ་བརྟེན་ཡོད་ལ་མིའི་རིགས་ནི་ཁོར་ཡུག་གམ་སྐྱེ་ཁམས་ལ་བརྟེན་ཡོད་པས་ཁོར་ཡུག་ལ་དགའ་དགོས།
གསུམ་པ། སྲུང་ཞེས་པའི་ཐོག་ནས་སྐྱེ་ཁམས་ཁོར་ཡུག་ནི་མིའི་རིགས་ཀྱི་དགོས་དབང་དང་། ད་དུང་ལས་དང་བསོད་ནམས་ལ་འབྲེལ་ཡོད་སྟབས་ལ་ལུང་གང་དེ་སྲུང་ཞིང་གད་སྙིགས་སོགས་གཙང་དག་གམ་བསྐྱབ་དགོས་ཏེ། ༧སྐྱབས་མགོན་ཀིརྟི་རིན་པོ་ཆེ་མཆོག་གི་གསུང་འབུམ་བསླབ་བྱ་སོ་གཉིས་མ་ལས་ “གཏེར་ཁ་སྔོག་འདོན་དང་། ཤིང་ནག་གཅོད་འབྲེག སྨན་སྣ་ཚོད་མེད་འཐུ་བ། རི་སྐྱེས་སྲོག་ཆགས་གསོད་པ། གད་སྙིགས་གང་སར་གཡུགས་ཏེ་སོ་སོའི་ཁོར་ཡུག་ལ་སྦག་བཙོག་བཟོ་བ་སོགས་ཁྱིམ་ཚང་རང་རང་སོ་སོའི་ས་ནས་བཀག་སྡོམ་ནན་པོ་བྱས་ན་སྤྱི་པའི་ཁོར་ཡུག་གཙང་མར་བསྒྱུར་ཐུབ།” ཞེས་གསུངས་པ་བཞིན། ཁོར་ཡུག་དང་སྐྱེ་ཁམས་ལ་སྲུང་སྐྱོབ་མ་བྱས་ན། ཁ་སང་དེ་རིང་ས་འགུལ་རྒྱུག་པ་དང་། མཚོ་མོ་འཕྱུར་ནས་ཆུ་ལོག་རྒྱུག་པ། མཛེས་པའི་རྩྭ་ཐང་གི་ཁ་མདོག་རིམ་བཞིན་འགྱུར་དེ་བྱེ་ཐང་དུ་གྱུར་བ། རྩྭ་ཁ་ཇེ་ངན་དུ་འགྲོ་བ། ན་ཆུ་དང་མཚེའུ། ཆུ་ཕྲན་བསྐམས་པ་སོགས་ནི་ཁོར་ཡུག་ལ་གནོད་པ་ཚབ་ཆེན་གཏོང་བས་ཡིན་པ་ཤ་སྟག་སྟེ། དཔེར་ན། གསེར་བརྐོ་བ། ཨར་འདམ་བཟོ་གྲྭ། རྡོ་སྣུམ་བཟོ་གྲྭ། རྡོ་སོལ་བསྲེགས་ས་བཅས་ཀྱི་དུག་རླུང་དང་། དེ་དག་བཟོ་བའི་སླད་དུ་རི་ཆེན་མང་བོ། ཡང་ན་རི་ཆེན་རེའི་རི་རྒྱུད་བརྐོ་བ། བཟོ་གྲྭ་རེའི་ལས་ཀ་གཏན་ལ་ཁེལ་ཆེད་དུ་གནམ་གཤིས་འཐིབ་དུས་མེ་སྒྱོགས་འཕང་ནས་སྤྲིན་ནག་གཏོར་བ་བཅས། རང་བྱུང་ངམ་རང་བཞིན་གྱི་ངོ་བོ་བསྒྱུར་ཏེ་གནོད་པ་ཚབས་ཆེན་བཟོ་བཞིན་ཡོད་པ་ཤེས་གསལ་ལྟར་ཡིན། དེ་ན་གནོད་པ་མི་གཏོང་ན་ཧ་ཅང་གི་འགྲིག་པ་དང་གནོད་པ་གཏོང་ན་འཇིགས་སྣང་དེ་དག་དང་ཕམ་ཁ་དེ་དག་ང་ངམ་ཤུགས་ཤུགས་ཀྱིས་ཡོང་བར་ཤེས་ན་ཁོར་ཡུག་གི་རིན་ཐང་དང་སྐྱེ་འགྲོ་ཡོངས་ལ་དགོས་མཁོ་སྐོང་གི་ཡོད་པས་གནོད་པའམ་འབག་བཙོག་གི་གནས་ལས་སྐྱོབ་པའམ་སྲུང་དགོས།
ཡང་ཁོར་ཡུག་གི་མཛེས་ལྗོངས་ལ་གནོད་པ་མ་ཟད། ས་བཅུད་ཉམས་པ་དང་། གནམ་གཤིས་ཀྱི་ཚ་གྲང་རང་སར་གནས་མ་ཐུབ་པའི་འགྱུར་ལྡོག་གིས་ཆར་ཆུ་དུས་སུ་མི་འབབ་པ། ཆར་ལོག་དང་། ཆུ་ལོག ས་ཡོམ་སོགས་འབྱུང་བཞིའི་གནོད་པ་ཡོང་བའི་རྩ་བ་ཡིན་པར་ཚན་རིག་མཁས་པ་མང་པོས་ངོས་འཛིན་གཅིག་གྱུར་བྱེད་བཞིན་ཡོད་པས། རང་དོན་རང་གཅེས་ཀྱིས་རང་རང་སོ་སོའི་ཁོར་ཡུག་ལ་སྲུང་སྐྱོབ་གཟབ་ནན་བྱེད་རྒྱུ་གལ་ཆེ། ཞེས་གསུངས་པ་བཞིན་ནོ།། མདོར་ན་དང་པོ་ཁོར་ཡུག་སྲུང་སྐྱོབ་བྱེད་དགོས་པའི་གནས་ལུགས་ཤེས་དགོས། གཉིས་ནས་ལ་ལུང་ཁོར་ཡུག་ལ་དགའ་དགོས། གསུམ་ནས་རང་ནུས་ཅི་ལྕོགས་ཀྱིས་སྲུང་དགོས་པ་གལ་ཆེན་པོ་ལགས།


text:
བློ་གྲགས། (ཨ་རི། )
ཉེ་ལམ་ཆང་ས་ལོ་དེབ་རྩོམ་སྒྲིག་པ་གྲོགས་པོ་ཨ་རིག་འགྱུར་མེད་ཀྱིས་ཆང་ས་ལོ་དེབ་གསུམ་པ་ (༢༠༡༥) དང་བཞི་བ་ (༢༠༡༦) གཉིས་ཀ་བསླེབས་ཡོད་ཟེར་བས། ངས་ལོ་དེབ་གཉིས་ཀ་རེ་རེ་ཉོས་པ་ཡིན། རྒྱུ་མཚན་ཁོས་བོད་མི་རིགས་ཀྱི་སྐད་ཡིག་ལ་ཞབས་འདེགས་ཞུ་བཞིན་འདུག་བསམ་སྟེ་དགའ་སྣང་གིས་དུས་དེབ་གཉིས་ཀ་ཉོས་པ་ཡིན། ཁ་སང་དུས་ཚོད་བྱུང་བས་ ༢༠༡༦ ལོའི་ཆང་ས་ལོ་དེབ་ནང་དུ་ཅི་ཞིག་ཡོད་དམ་སྙམ་སྟེ་ཚར་གཅིག་བཀླགས་པ་ཡིན། ཀློག་མགོ་བརྩམས་པ་ནས་མཚམས་འཇོག་མ་ཐུབ་པར་དེབ་ཧྲིལ་བོ་བཀླགས་དགོས་བྱུང་། དེ་རིང་ ༢༠༡༥ ལོའི་ཆང་ས་ལོ་དེབ་ཀྱང་བཀླགས་ཏེ་ད་ལྟ་དེབ་གཉིས་ཀ་བཀླགས་ཚར་ཡོད།
དུས་དེབ་གཉིས་ཀ་ཀློག་རྒྱུར་ཧ་ཅང་སྟབས་བདེ་བ་དང་ཀློག་སྤྲོ་བ་ཞིག་འདུག དེའི་ནང་དུ་བརྗོད་བྱའམ་གོ་བརྡ་སྤྲོད་བྱེད་ཀྱི་ཐབས་ལམ་ལྟ་བུར་མཚོན་ན་དྲི་བ་དྲིས་ལན་གྱི་བཅར་འདྲིའི་རྣམ་པ་ཅན་དང་སྒྱུར་རྩོམ་གྱི་རྣམ་པ་ཅན། སྙན་ངག་བཅས་ཡོད་པ་ཞིག་ལ། བརྗོད་བྱའི་ཐད་ནས་སྣ་མང་རང་བཞིན་ཅན་ཞིག་རེད། ང་ཚོ་མི་ཆེ་འབྲིང་ཆུང་གསུམ་གང་འདྲ་ཞིག་ཡིན་རུང་སོ་སོའི་ཉིན་རེའི་འཚོ་བའི་ནང་དུ་ངེས་པར་དུ་གདོང་གཏད་དགོས་སའི་ཤེས་བྱ་མང་དག་ཅིག་འདུས་འདུག འདིའི་ནང་གི་བརྗོད་བྱ་བྱེ་བྲག་པ་རེ་ཟུང་སོ་སོས་ཤེས་ཀྱི་ཡོད་པའི་དབང་དུ་བཏང་ནའང་། དེའི་ནང་དུ་ཁ་གསལ་དུ་གཏོང་དགོས་པའི་རིགས་དང་གལ་ཏེ་ཤེས་ཀྱི་མེད་ན་ངེས་པར་དུ་ཤེས་དགོས་པ་དང་། ཕན་ཐོགས་ཡོད་པའི་རིགས་སྣ་མང་ཞིག་འདུག་པས། མདོར་ན་ཆང་ས་ནི་སྣ་འདུས་རང་བཞིན་གྱི་དུས་དེབ་ཅིག་རེད།
ང་ལ་བྱུང་བའི་ཚོར་བ་གཞན་ཞིག་ནི་ཆང་སའི་དྲ་དེབ་གང་ཡིན་རུང་གསར་བཏོད་ཀྱི་རྣམ་པ་ཅི་ཞིག་འདུག་ཟེར་ན། དེང་དུས་ཀྱི་རྣམ་པ་སྟེ་བཟའ་ཟླ་འཚོལ་བའི་གསར་བཏོད་ཀྱི་ཆའམ་ཁྱད་ཆོས་ཤིག་འདུག ང་ཚོ་ཕྱི་སྡོད་བོད་མི་ཚོ་ཤར་ཕྱོགས་རྒྱལ་ཁབ་རྒྱ་བལ་འབྲུག་གསུམ་དང་ནུབ་ཀྱི་ཨ་རི། ཡུ་རོབ་སོགས་ཕྱི་རྒྱལ་ཡུལ་གྲུ་ཁག་དུ་མར་ཁ་འཐོར་ནས་ཡོད་སྟབས། ང་ཚོ་བོད་མི་རྣམས་ཀྱིས་བོད་རིགས་ནང་ཁུལ་གཉེན་སྒྲིག་བྱས་ཏེ་རིགས་རྒྱུད་གཙང་མ་ཞིག་སྤེལ་དགོས་ཚེ་ཆང་སའི་དྲ་དེབ་ནི་ཟམ་པ་ལྟ་བུ་ཞིག་ཏུ་མཐོང་སོང་།
མཐར། ཆང་ས་དྲ་དེབ་གཉིས་ཀྱིས་བོད་རང་གི་སྐད་ཡིག་བེད་སྤྱོད་གཏོང་གི་འདུག་པས། འདིར་ང་ཚོ་བོད་ཀྱི་སྐད་ཡིག་ཉར་ཚགས་དང་དར་སྤེལ་དུ་གཏོང་རྒྱུའི་ནུས་པ་ཞིག་ལྡན་འདུག དེར་བརྟེན་ཆང་ས་དྲ་དེབ་གཉིས་བྱུང་བར་འཚམས་འདྲི་བཀྲ་ཤིས་བདེ་ལེགས་དང་མུ་མཐུད་དེ་རྒྱུན་སྐྱོང་དང་བོད་རང་གི་སྐད་ཡིག་དར་སྤེལ་གང་ལེགས་གཏོང་ཐུབ་པའི་སྨོན་འདུན་བཅས།
ཕྱི་ལོ་ ༢༠༡༦ ལོའི་ཟླ་ ༡ ཚེས་ ༡༨ ཉིན།
བློ་གྲགས། (ཨ་རི། )


text:
༄༅། །ཕྱི་ལོ་ ༡༩༥༩ ལོར་བོད་མི་མང་གིས་རང་བང་སྒེར་ལངས་བྱས་ཏེ་མི་ལོ་བཞི་བཅུ་ཞེ་བཞི་འཁོར་བའི་དུས་དྲན་གྱི་ཉིན་མོར་ངོས་ནས་གཞིས་བྱེས་གཉིས་སུ་གནས་འཁོད་བོད་མི་སྤན་ཟླ་རྣམས་དང་། དེ་བཞིན་འཛམ་གླིང་ཁྱོན་དུ་ཡོད་པའི་རང་རེའི་གྲོགས་པོ་དང་། རྒྱབ་སྐྱོར་བ་བཅས་ཚང་མར་འཚམས་འདྲི་ཞུ་གི་ཡོད། ཁྱོན་ཡོངས་ཀྱི་ཆ་ནས་སྔ་ལོ་བོད་ཀྱི་གནད་དོན་ལ་བཟང་ཕྱོགས་ཀྱི་འགྱུར་བ་བྱུང་ཡོད་ན་ཡང་། བོད་མི་རྣམས་རང་ཡུལ་དུ་ཐོབ་དབང་བྲལ་བའི་ཟུར་འབུད་ཀྱི་གནས་སྟངས་མུ་མཐུད་གནས་ཡོད་པ་དང་། དེ་བཞིན་འགྲོ་བ་མིའི་ཐོབ་ཐང་དང་། ཆོས་དད་རང་དབང་གི་གནས་སྟངས་ནི་ད་ལྟའང་སེམས་འཚབ་བྱེད་དགོས་པ་ཞིག་ཡོད།
རྒྱ་ནག་དམར་ཤོག་ཚོགས་པའི་རྒྱལ་ཡོངས་འཐུས་མིའི་ཚོགས་ཆེན་ཐེངས་བཅུ་དྲུག་པའི་ཐོག་མི་རབས་གསུམ་པའི་འགོ་ཁྲིད་ཀྱིས་འགལ་རྐྱེན་མེད་པའི་ཐོག་ནས་མི་རབས་བཞི་པའི་འགོ་ཁྲིད་པར་སྲིད་དབང་བརྒྱུད་སྤྲོད་ཀྱི་དུས་སྐབས་གསར་པ་ཞིག་བསུ་བ་བྱས་ཡོད། དེ་ནི་རྒྱ་ནག་གི་ཆབ་སྲིད་བསམ་བློ་འཕེལ་རྒྱས་དང་། དུས་ཀྱི་འགྱུར་བ་དང་མཉམ་བགྲོད་ཐུབ་པའི་རྟགས་མཚན་ཞིག་རེད། ཏེང་ཞའོ་ཕིང་གིས་བཅོས་བསྒྱུར་གྱི་ལས་འགུལ་འགོ་བརྩམས་པ་དེ་དག་ཅང་ཙེ་མིན་གྱིས་མུ་མཐུད་རྒྱུན་འཛིན་བྱས་པར་བརྟེན་རྒྱ་ནག་ལ་འགྱུར་བ་ཆེན་པོ་བྱུང་ཡོད། ལྷག་པར་དཔལ་འབྱོར་དང་། ཚོང་དོན། ཕྱི་འབྲེལ་བྱེད་སྒོ་བཅས་ཀྱི་ཐད་འགྱུར་བ་ཧ་ཅང་ཆེན་པོ་བྱུང་ཡོད་པ་དེ་དག་ལ་ངོས་ནས་དགའ་བསུ་བྱེད་ཀྱི་ཡོད། གང་ཡིན་ཞེ་ན། ངོས་ནས་རྒྱུན་པར་རྒྱ་ནག་དེ་རྒྱལ་སྤྱིའི་ཁྱིམ་ཚང་ཆེན་པོའི་ནང་འཇུག་ཐབས་བྱེད་དགོས་པ་ལས། བཀག་བསྐྱིལ་དང་། ཁེར་རྐྱང་དུ་འཇོག་ཐབས་བྱས་ན་མི་འགྲིགས་ཞེས་བརྗོད་ཀྱི་ཡོད། ཡང་ཕྱོགས་གཞན་ནས་རྒྱ་ནག་མི་མང་སྤྱི་མཐུན་རྒྱལ་ཁབ་ཀྱི་མངའ་འོག་ཏུ་ཡོད་པའི་མི་མང་རྣམས་ཀྱི་གཞི་རྩའི་སྤྱི་ཚོགས་ཀྱི་ཐོབ་ཐང་དང་། ཆབ་སྲིད་ཀྱི་ཐོབ་ཐང་། རང་དབང་གི་ཐོབ་ཐང་བཅས་ལ་བརྩི་བཀུར་དང་། ལྷག་པར་གྲངས་ཉུང་མི་རིགས་ཞེས་འབོད་པ་རྣམས་ཀྱི་ཐོབ་ཐང་ལ་བརྩི་བཀུར་བྱ་རྒྱུ་མ་ལྡང་བའི་རྐྱེན་གྱིས་དཀའ་ངལ་མང་པོ་གནས་ཡོད། སྔ་ལོ་རྒྱ་ནག་གཞུང་གིས་བོད་རྒྱའི་ཆབ་སྲིད་ཀྱི་བཙོན་པ་ཁ་ཤས་གློད་འགྲོལ་བཏང་བ་ནི་ཡག་པོ་རེད། བོད་མི་སྟག་སྣ་འཇིགས་མེད་བཟང་པོ་དང་། བཙུན་མ་ངག་དབང་གསང་སྒྲོལ་གྱིས་གཙོས་ཁོང་ཚོ་བཙོན་འཇུག་བྱེད་དགོས་པའི་རྒྱུ་མཚན་ནི། ཁོང་ཚོས་རྒྱ་ནག་གཞུང་གིས་བོད་ལ་འཛིན་པའི་སྲིད་བྱུས་ལ་ངོ་རྒོལ་དང་། བོད་ཀྱི་ལོ་རྒྱུས་ཀྱི་གནས་ཚུལ་ཞུམ་པ་མེད་པར་བརྗོད་པ་དེ་ཡིན། དེའི་ཐོག་ནས་གཞིས་ལུས་རྒྱ་ཆེའི་མི་མང་གི་སྙིང་སྟོབས་དང་། ཆོད་སེམས་ཇི་ཙམ་བརྟན་པོ་ཡོད་པ་གསལ་པོ་མཚོན་ཡོད།
སྔ་ལོ་ཕྱི་ཟླ་ ༩ པར་ངོས་ཀྱི་སྐུ་ཚབ་རྒྱ་ནག་པེ་ཅིང་དང་། རང་ཡུལ་གངས་ལྗོངས་བཅས་སུ་བསྐྱོད་དེ་རྒྱ་ནག་གི་དབུ་ཁྲིད་རྣམ་པ་དང་འབྲེལ་བ་ཐད་ཀར་བསྐྱར་མཐུད་ཐུབ་པ་བྱུང་བ་དང་། དེ་བཞིན་ས་གནས་ཀྱི་བོད་མི་ལས་བྱེད་ཆེ་ཁག་ངོ་ཐུག་གིས་སྐད་ཆ་ཤོད་རེས། ལྷག་པར་རྒྱ་ནག་གི་དབུ་ཁྲིད་རྣམ་པར་བོད་ཀྱི་གནད་དོན་སྐོར་ང་ཚོའི་བསམ་གཞི་ཁག་ཞིབ་ཕྲ་གསལ་བཤད་བྱ་རྒྱུའི་གོ་སྐབས་བྱུང་བར་མ་ཟད། དེ་ཡང་ཕན་ཚུན་ཉན་བཤད་དོན་ཕན་ལྡན་པ་དང་། མཛའ་གྲོགས་ཀྱི་ཁོར་ཡུག་ནང་བྱས་པའི་གནས་ཚུལ་བྱུང་བར་ངོས་རང་དགའ་པོ་བྱུང་།
ངོས་ཀྱི་སྐུ་ཚབ་ལ་རྒྱ་ནག་གི་དབུ་ཁྲིད་རྣམ་པ་དང་ཞི་མོལ་ཡོང་ཐབས་ཀྱི་ལམ་ཁ་གཏོད་དེ་ང་ཚོའི་བསམ་གཞི་དང་། ལངས་ཕྱོགས་ཐད་གོ་བརྡ་མ་འཕྲོད་པ་དང་། ལོག་རྟོག་གི་གནས་ཚུལ་ཡོད་བཞིན་པ་དེ་དག་སེལ་ཐབས་སུ་གོ་སྐབས་ཡོད་རྒུ་བླངས་ཏེ་འབད་བརྩོན་བྱེད་དགོས་ཞེས་བཀོད་མངགས་བྱས་ཡོད། དེ་ནི་རྒྱུ་མཚན་ལྡན་པ་དང་། འགྲོ་བ་མིའི་བློ་གྲོས་དང་བཟང་སྤྱོད་ལ་བརྟེན་ནས་ཕན་ཚུན་བར་མི་མཐུན་པ་རྣམས་སེལ་ཞིང་། ཤེས་རྟོགས་ཟབ་ཏུ་གཏོང་བའི་ཐབས་ལམ་གཅིག་པུ་དེ་ཡིན། གཞི་རྐང་དུས་ཚོད་ཐུང་ངུ་ཞིག་ནང་སྒྲུབ་ཐུབ་པའི་བྱ་བ་ལས་སླ་པོ་ཞིག་མིན་ན་ཡང་། ཕྱོགས་ཕན་ཚུན་གཉིས་ཀས་འདས་པའི་ལོ་བཅུ་ཕྲག་འགའ་ཤས་རིང་བསགས་པའི་སྡུག་བསྔལ་དང་། འཁོན་འཛིན། དོགས་པ་རྣམ་རྟོག་བཅས་བསལ་ནས་ཕན་ཚུན་འདྲ་མཉམ་དང་། མཛའ་མཐུན། གཉིས་ཕན་བཅས་གཞི་ལ་བཞག་སྟེ་འབྲེལ་ལམ་གསར་པ་ཞིག་འཛུགས་རྒྱུ་ནི་ཧ་ཅང་རྩ་འགངས་ཅན་ཞིག་ཡིན།
བོད་ཀྱི་ཐུན་མོང་མ་ཡིན་པའི་རིག་གཞུང་དང་། རྒྱལ་རབས་ལོ་རྒྱུས། མི་རིགས་ཀྱི་ངོ་བོ་བཅས་པ་ངོས་འཛིན་བསམ་ཤེས་ཀྱིས་བརྩི་བཀུར་བྱ་རྒྱུ་ཁས་ལེན་བྱས་ཡོད་ནའང་། དོན་དངོས་ཐུན་མོང་མ་ཡིན་པའི་ངོ་བོ་ལ་བརྩི་བཀུར་བྱ་རྒྱུ་ལས་ལྡོག་སྟེ། བོད་མིས་བོད་ལ་ལྷག་བསམ་བཅངས་ན་དེ་ལ་ཁ་བྲལ་རིང་ལུགས་པར་བསྙད་དེ་ཡ་ང་སྙིང་རྗེ་མེད་པའི་དྲག་གནོན་གྱི་སྲིད་བྱུས་རྒྱུན་མཐུད་ལག་བསྟར་གྱིས་འཛིན་བཟུང་བཙོན་འཇུག་བྱེད་ཀྱི་ཡོད་པར་བརྟེན་བོད་མི་ཚོར་བདེན་དོན་ཤོད་རྒྱུའི་གོ་སྐབས་ཡོད་པ་མ་རེད། ཉེ་ཆར་རྒྱ་གཞུང་ནས་ལུགས་མཐུན་གྱི་ཁྲིམས་སྲོལ་མ་བརྒྱུད་པར་བློ་བཟང་དོན་གྲུབ་སྲོག་ཐོག་བཏང་བ་དང་། སྤྲུལ་སྐུ་བསྟན་འཛིན་བདེ་ལེགས་ལ་སྲོག་གཅོད་བྱ་རྒྱུ་ཐག་བཅད་པ་བཅས་ནི་དཔེ་མཚོན་ཙམ་ཡིན། འོན་ཀྱང་དེས་གནད་དོན་ཐག་གཅོད་མི་ཐུབ་པས་ངེས་པར་ཡོ་བསྲང་བྱེད་དགོས།
བོད་ཀྱི་གནད་དོན་འདི་ཞི་མོལ་བྱས་ཏེ་སེལ་རྒྱུའི་སྒོ་མོ་གསར་པ་ཞིག་འབྱེད་རྒྱུ་འདིའི་ཐད་རྒྱ་ནག་གི་དབུ་ཁྲིད་རྣམས་ལ་སྙིང་སྟོབས་དང་། འབྱུང་འཆར། བློ་གྲོས་བཅས་ཡོང་རྒྱུར་ངོས་ནས་ལྷག་བསམ་རྣམ་དག་གིས་རེ་བ་བྱེད་ཀྱི་ཡོད། འཛམ་གླིང་ཁྱོན་ཡོངས་ལ་བལྟས་ཚེ། མི་རིགས་ཀྱི་གནད་དོན་རྩ་བར་གྱུར་པའི་རྩོད་རྙོག་ཁག་དོ་སྣང་ཡིད་གཟབ་མ་བྱས་པར་ལུས་པར་བརྟེན་ནས་མཐའ་མ་ཐག་གཅོད་དཀའ་བའི་གནས་སུ་འགྱུར་གྱི་ཡོད་པ་མཐོང་བཞིན་པ་རེད། དེར་བརྟེན་གནད་དོན་དེ་རིགས་སེལ་རྒྱུ་ནི་རྒྱ་ནག་མི་མང་སྤྱི་མཐུན་རྒྱལ་ཁབ་ལ་ཁེ་ཕན་ཡོད་པ་ཞིག་ཡིན། བོད་ཀྱི་གནད་དོན་འདི་གསར་གཏོད་རང་བཞིན་དང་། རྣམ་དཔྱོད་ལྡན་པའི་སྒོ་ནས་ཐག་གཅོད་བྱས་པ་ཡིན་ན། རྒྱ་ནག་དེ་འགྱུར་བ་འགྲོ་བཞིན་པ་དང་། འཕེལ་རྒྱས་འགྲོ་བཞིན་པ། དེ་བཞིན་རྒྱལ་སྤྱིའི་ནང་འགན་ཁུར་ཆེ་ཙམ་ལེན་ཐུབ་པ་བཅས་ཡིད་ཆེས་བློས་འགེལ་འོས་པའི་མདུན་སྐྱོད་ཀྱི་སྟོབས་ལྡན་རྒྱལ་ཁབ་ཅིག་ཡིན་པའི་མངོན་རྟགས་གསལ་པོ་སྟོན་ཐུབ་པ་ཡོང་རྒྱུ་ཡིན། རྒྱ་གཞུང་ནས་བོད་ཀྱི་གནད་དོན་ཐད་ཕན་ནུས་འབྲེལ་བའི་བྱེད་ཐབས་ཤིག་བཟུང་བ་ཡིན་ན། དེས་རྒྱལ་ཁབ་ནང་དང་། དེ་བཞིན་རྒྱལ་སྤྱིའི་ཁྲོད་དུ་ཡིད་ཆེས་དང་། དེང་སྤོབས། གུ་ཡངས་བཅས་ལྡན་པའི་ཆབ་སྲིད་ཀྱི་ཁོར་ཡུག་ཅིག་སྐྲུན་ཐུབ་རྒྱུ་ཡིན། ལྷག་པར་དུ་ད་ལྟ་རྒྱལ་སྤྱིའི་ནང་རྩོད་རྙོག་ང་། འཇིགས་སྐུལ་རིང་ལུགས། མི་རིགས་ཀྱི་འཐབ་རྩོད་བཅས་ཀྱི་གནད་དོན་ཐོག་སེམས་འཚབ་དྲག་པོ་བྱེད་བཞིན་པའི་དུས་སྐབས་འདིར་མིག་ལྟོས་ཡར་འདྲེན་དང་། ཡིད་ཆེས་འཕེར་བ་བཅས་ཡོང་ངེས་ཡིན།
བོད་མིའི་རང་དབང་འཐབ་རྩོད་འདི་ངོས་རང་སྒེར་གྱི་གོ་གནས་སམ། བདེ་སྡུག་གི་སྐོར་མིན་པ་ངོས་འཛིན་ཐུབ་པ་དགོས་རྒྱུ་ནི་གལ་ཆེན་པོ་ཡིན། ལོ་བརྒྱ་ཕྲག་ཁ་ཤས་སོང་བའི་༧ཏཱ་ལའི་བླ་མའི་སྒྲིག་འཛུགས་ཀྱི་ལམ་སྲོལ་འདི་ཡང་མུ་མཐུད་དེ་གནས་དང་མི་གནས་བོད་མི་མང་ནས་ཐག་གཅོད་བྱེད་དགོས་པ་ཞིག་རེད་ཅེས་ངོས་ཀྱིས་དེ་སྔོན་ཕྱི་ལོ་ ༡༩༦༩ ལོར་གསལ་པོ་བཟོས་ཡོད། ཕྱི་ལོ་ ༡༩༩༢ ལོར་ངོས་ནས་གཞུང་འབྲེལ་གསལ་བསྒྲགས་ཤིག་གི་ནང་། ནམ་ཞིག་ང་ཚོར་རང་དབང་གང་འཚམས་སོན་ནས་བོད་ལ་ལོག་རྒྱུ་བྱུང་བ་ཡིན་ན། ངོས་ཀྱིས་བོད་གཞུང་གི་ནང་གོ་གནས་གང་ཡང་ལེན་རྒྱུ་མིན་ལ། དེ་བཞིན་ཆབ་སྲིད་ཀྱི་གོ་གནས་གཞན་གང་ཡང་ལེན་རྒྱུ་མིན་ཞེས་གསལ་པོར་བརྗོད་ཡོད། འོན་ཀྱང་ངོས་ནས་ཡང་ཡང་བརྗོད་བཞིན་པ་ལྟར། ངོས་རང་ཇི་སྲིད་འཚོ་བའི་བར་དུ་འགྲོ་བ་མིའི་ལྷན་སྐྱེས་ཀྱི་བཟང་པོའི་རིན་ཐང་དང་། ཆོས་ལུགས་ནང་ཁུལ་གྱི་མཐུན་འབྲེལ་བཅས་གོང་ནས་གོང་དུ་སྤེལ་རྒྱུར་ཞབས་འདེགས་ཞུ་རྒྱུའི་འདུན་པ་རྩེ་གཅིག་ཡོད། ཕྱོགས་མཚུངས་དེ་དུས་བཙན་བྱོལ་བོད་གཞུང་འདི་ཕྱིར་བསྡུ་བྱ་རྒྱུ་དང་། བོད་ཀྱི་གཞུང་གསར་པའི་འཛིན་སྐྱོང་གི་འགན་ཁུར་གཙོ་བོ་གཞིས་ལུས་བོད་མི་ཚོས་ངེས་པར་དུ་འཁྱེར་དགོས་ཞེས་ཁྱབ་བསྒྲགས་ཀྱང་བྱས་ཡོད། མ་འོངས་པའི་བོད་འདི་ཆོས་ལུགས་རིས་མེད་དང་། མང་གཙོའི་ལམ་ལུགས་ཅན་ཞིག་དགོས་པར་ངོས་ནས་རྒྱུན་ཏུ་ཡིད་ཆེས་བྱེད་ཀྱི་ཡོད། དེར་བརྟེན་ང་ཚོའི་འཐབ་རྩོད་འདི་བོད་ཀྱི་སྤྱི་ཚོགས་རྙིང་པའི་ལམ་སྲོལ་བསྐྱར་གསོ་བྱ་རྒྱུའི་དམིགས་ཡུལ་རེད་ཅེས་སྐྱོན་འཛུགས་བྱེད་པ་ནི་མངོན་སུམ་ལ་བསྙོན་པ་རེད། བོད་ནང་དང་། དེ་བཞིན་བཙན་བྱོལ་དུ་ཡོད་པའི་བོད་མིའི་ཁྲོད་དུ་བོད་ཀྱི་ལམ་ལུགས་རྙིང་པ་དུས་ཚོད་ལས་ཡོལ་ཟིན་པས། དེ་དག་བསྐྱར་གསོ་བྱ་འདུན་སུ་ལའང་མེད་ཅིང་། དེ་ལས་ལྡོག་སྟེ་ང་ཚོ་ཐོག་མར་བཙན་བྱོལ་དུ་སླེབས་མ་ཐག་པ་ནས་བོད་མིའི་སྤྱི་ཚོགས་འདི་མང་གཙོ་ཅན་དུ་འགྱུར་འགོ་བཙུགས་པ་ནས་བཟུང་། ཕྱི་ལོ་ ༢༠༠༡ ལོར་བཙན་བྱོལ་བོད་མིའི་ཆབ་སྲིད་ཀྱི་འགོ་ཁྲིད་མི་མང་ནས་ཐད་ཀར་འོས་འདེམས་བྱས་པའི་བར་མང་གཙོའི་འཕེལ་རིམ་མཐར་སོན་པ་བྱུང་ཡོད། སླད་མར་ཡང་ང་ཚོས་བོད་མི་མང་ཚོགས་ཀྱི་ཁྲོད་དུ་མང་གཙོའི་ལམ་སྲོལ་གྱི་བསམ་བློ་གོང་འཕེལ་གཏོང་རྒྱུར་མུ་མཐུད་ལས་འགུལ་ཤུགས་ཆེ་སྤེལ་རྒྱུ་ཡིན།
ལོ་རབས་བདུན་ཅུ་པའི་འགོ་སྟོད་ནས་ངོས་ཀྱིས་བོད་མིའི་ལས་བྱེད་མཐོ་རིམ་རྣམས་དང་གྲོས་བསྡུར་བྱས་ཏེ་བོད་ཀྱི་དཀའ་རྙོག་འདི་དབུ་མའི་ལམ་གྱི་བྱེད་ཐབས་ལ་བརྟེན་ནས་སེལ་རྒྱུའི་ཐག་གཅོད་གཙང་མ་བྱས་པ་ཡིན། ངོས་ཀྱི་ཐབས་ལམ་འདིས་བོད་རང་བཙན་ནམ། རྒྱ་ནག་ལས་ཁ་བྲལ་གཏོང་རྒྱུའི་རྩོད་ལེན་བྱེད་རྒྱུ་ལས་ལྡོག་སྟེ། རང་ཉིད་བོད་མིར་ངོས་འཛིན་བྱེད་པའི་མི་མང་ས་ཡ་དྲུག་ལ་མི་རིགས་རང་ཉིད་ཀྱི་ཐུན་མོང་མ་ཡིན་པའི་ངོ་བོ་སྲུང་སྐྱོབ་དང་། ཆོས་དང་རིག་གཞུང་གོང་འཕེལ། དེ་བཞིན་བོད་མཐོ་སྒང་གི་ཉམས་སླའི་ཁོར་ཡུག་སྲུང་སྐྱོབ་བཅས་བྱེད་ཐུབ་པའི་དོན་དམ་གྱི་རང་སྲིད་རང་སྐྱོང་ཞིག་ཡོང་ཐབས་འབད་བརྩོན་བྱེད་ཀྱི་ཡོད། བོད་ཀྱི་ཆོས་དང་། རིག་གཞུང་དེ་ནི་དུས་རབས་མང་པོའི་སྔོན་གྱི་ལྟ་གྲུབ་རྙིང་པར་གཞི་བཅོལ་བྱས་ཤིང་། དུས་རབས་ཉེར་གཅིག་པའི་ནང་དུའང་ཕན་ཐོགས་ཡོད་པ་ཞིག་ཡིན། ཐབས་ལམ་འདི་མངོན་དུ་འགྱུར་བ་ཡིན་ན། དེས་རྒྱ་ནག་གི་གོང་བུ་གཅིག་གྱུར་དང་། བརྟན་ལྷིང་ལའང་ཕན་ཐོགས་ཡོང་རྒྱུ་ཡིན། དངོས་ཡོད་ཀྱི་གནས་སྟངས་དང་མཐུན་ཞིང་། ཁ་ཡོད་ལག་ཡོད་ཀྱི་ཕན་ཐོགས་ཡོད་པའི་བྱེད་ཐབས་འདིར་ངོས་རང་ཡིད་ཆེས་བརྟན་པོ་ཡོད་པར་མ་ཟད། གཉིས་མོས་ཀྱི་ཐབས་ལམ་ཞིག་འཚོལ་རྒྱུར་ངོས་ནས་མུ་མཐུད་འབད་བརྩོན་གང་ཡོང་བྱ་རྒྱུ་ཡིན།
དེང་གི་དངོས་ཡོད་གནས་སྟངས་ནི་ང་རང་ཚོ་ཚང་མ་འཛམ་གླིང་ཆུང་ངུ་འདིའི་ཐོག་གཅིག་ལ་གཅིག་བརྟེན་གྱིས་མཉམ་དུ་གནས་དགོས་པ་དེ་ཡིན། དེར་བརྟེན་མི་སྒེར་དང་། མི་མང་། རྒྱལ་ཁབ་བཅས་ཀྱི་དབར་ཕན་ཚུན་མི་མཐུན་པའི་ཆ་རྣམས་རྒྱུ་མཚན་དང་། རྣམ་དཔྱོད་ལྡན་པའི་སྒོ་ནས་སེལ་རྒྱུའི་ཐབས་ལམ་གཅིག་ཉིད་ཡོད་པ་དེ་ནི་འཚེ་བ་སྤངས་པའི་ཞི་མོལ་གྱི་ཆབ་སྲིད་ལེགས་བྱང་ཞིག་བསྐྲུན་རྒྱུ་དེ་ཡིན། ང་ཚོའི་འཐབ་རྩོད་འདི་བདེན་པ་དང་། དྲང་པོ། འཚེ་བ་མེད་པ་གཉིས་ཕན་བཅས་ལ་གཞི་བཅོལ་བ་ལས། རྒྱ་ནག་གི་ཁ་གཏད་དུ་ལངས་པ་ཞིག་མིན་པར་བརྟེན་ང་ཚོར་འཛམ་གླིང་ཁྱོན་ཡོངས་དང་། རྒྱ་རིགས་ནང་ནས་ཀྱང་གདུང་སེམས་མཉམ་བསྐྱེད་དང་རྒྱབ་སྐྱོར་ཇེ་མཐོར་འགྲོ་བཞིན་ཡོད། རྒྱལ་སྤྱིའི་ངོས་ནས་ང་ཚོར་འགྱུར་བ་མེད་པའི་གདུང་སེམས་མཉམ་བསྐྱེད་གནང་བར་ངོས་ནས་བསྔགས་བརྗོད་དང་། ཐུགས་རྗེ་ཆེ་ཞུ་རྒྱུ་དང་། དེ་བཞིན་རྒྱ་གར་གཞུང་དང་། མི་མང་ནས་ང་ཚོར་འགྱུར་བ་མེད་པ་དང་། གཞན་འགྲན་མ་མཆིས་པའི་མཐུན་འགྱུར་དང་། རྒྱབ་སྐྱོར་གནང་བར་ངོས་ནས་བོད་མི་ཚང་མའི་ཚབ་ཞུས་ཏེ་སླར་ཡང་ཐུགས་རྗེ་བཀའ་དྲིན་བླ་མེད་དུ་ཆེ་ཞེས་ཞུ་རྒྱུ་ཡིན།
མཐའ་དོན། ང་ཚོའི་རང་དབང་རྩ་དོན་གྱི་ཆེད་དུ་ལུས་སྲོག་ལེགས་སྐྱེས་སུ་ཕུལ་བའི་སྐུ་གཤེགས་དཔའ་བོ་ཕོ་མོ་རྣམས་ལ་རྗེས་དྲན་གུས་འདུད་ཞུ་རྒྱུ་དང་། ང་ཚོའི་མི་མང་གི་སྡུག་བསྔལ་མྱུར་དུ་སེལ་བའི་སྨོན་ལམ་བཅས། ཏཱ་ལའི་བླ་མས། རབ་བྱུང་བཅུ་བདུན་པའི་ཆུ་ལུག་ཟླ་ ༡ ཚེས་ ༧ ཕྱི་ལོ་ ༢༠༠༣ ཟླ་ ༣ ཚེས་ ༡༠ ལ།། །།